Paġna Dan id-dokument joffri gwida u jippreżenta serje ta' studji ta' każijiet prattiċi dwar kif l-enerġija idroelettrika tista' tiġi magħmula topera skont ir-rekwiżiti tad-Direttivi dwar il-Ħabitats u dwar l-Għasafar. Jeżamina t-tipi ta' effetti li jistgħu jokkorru mill-attivitajiet tal-enerġija idroelettrika u juri, permezz ta' serje ta' esperjenzi prattiċi, kif l-effetti tal-enerġija idroelettrika jistgħu jiġu evitati jew tal-inqas minimizzati taħt firxa ta' kundizzjonijiet differenti. B'mod iktar ġenerali, jimmira li jaġixxi ta' intermedjarju biex irawwem sinerġiji bejn il-politiki u l-prassi tal-UE dwar l-enerġija, in-natura u l-ilma sabiex il-miri tal-UE jinkisbu f'mod iktar koordinat, u fejn ikun possibbli, b'mod reċiproku. Il-Kapitolu 1 jipprovdi ħarsa ġenerali lejn il-qafas ta' politika u leġiżlattiv tal-UE li fih hija mistennija li topera l-enerġija idroelettrika fl-Ewropa. Fih sommarju deskrittiv tad-dispożizzjonijiet ewlenin tad-Direttivi dwar il-Ħabitats u dwar l-Għasafar kif ukoll ir-relazzjoni tagħhom mad-Direttiva Qafas dwar l-Ilma u d-Direttivi VIA u VAS. Il-Kapitolu 2 jispjega l-istat ġeneralment fqir tal-ekosistemi tax-xmajjar u tal-għadajjar tal-UE, kif ukoll il-pressjonijiet u t-theddid ewlenin tagħhom, qabel ma jkompli biex jeżamina l-firxa tal-effetti li tista' jkollha l-enerġija idroelettrika fuq l-ekosistemi tal-ilma ħelu, u b'mod partikolari jenfasizza l-importanza tal-effetti kumulattivi potenzjali. Għadd sinifikanti ta' speċijiet ta' fawna u flora selvaġġi tal-Ewropa, inkluż xi 400 speċi tal-ilma ħelu li jinsabu protetti skont id-Direttivi dwar l-Għasafar u dwar il-Ħabitats, jiddependu fuq l-ekosistemi tax-xmajjar u tal-għadajjar għas-sopravivenza tagħhom. Madankollu, illum ħafna mix-xmajjar tal-Ewropa jinsabu fi stat degradat ħafna u huma taħt pressjoni enormi minn firxa wiesgħa ta' attivitajiet soċjoekonomiċi (inkluż l-enerġija idroelettrika). Il-Kapitolu 3 jesplora l-modi kif jista' jinkiseb dan, billi juri dan permezz ta' eżempji ta' prassi tajba ta' restawr ekoloġiku minn madwar l-UE. Fil-Kapitolu 4 tingħata attenzjoni partikolari lill-ħtieġa ta' ppjanar strateġiku u lit-tfassil ta' pjanijiet u proġetti iktar integrati tal-enerġija idroelettrika li jqisu r-rekwiżiti ekoloġiċi tax-xmajjar kmieni fil-proċess tal-ippjanar u kull fejn possibbli jinkludu wkoll miżuri għat-titjib tal-istat ekoloġiku tax-xmajjar. Id-dokument ikompli billi jiddeskrivi fid-dettall (il-Kapitolu 5) il-proċedura li wieħed għandu jsegwi meta jwettaq valutazzjoni xierqa ta' pjan jew proġett tal-enerġija idroelettrika skont l-Artikolu 6 tad-Direttiva dwar il-Ħabitats. Qed tiġi pprovduta kjarifika dwar ċerti aspetti ewlenin ta' dan il-proċess ta' approvazzjoni u tar-rabta tiegħu ma' proċeduri ta' valutazzjoni ambjentali tal-UE oħrajn. L-esperjenza wriet, diversi drabi, li l-problemi assoċjati mal-proċess ta' approvazzjoni tal-Artikolu 6 spiss ħafna jiġu kkawżati minn valutazzjonijiet ta' kwalità fqira u mhux kompluti. Il-gwida hija primarjament iddisinjata għall-użu minn awtoritajiet, żviluppaturi u konsulenti kompetenti. Se tkun ta' interess ukoll għal organizzazzjonijiet mhux governattivi u għal partijiet ikkonċernati oħrajn li qed jaħdmu fis-settur tal-enerġija idroelettrika. Id-dokument tħejja f'konsultazzjoni mal-awtoritajiet tal-Istati Membri kif ukoll ma' firxa ta' partijiet ikkonċernati u gruppi ta' interess ewlenin li lkoll kemm huma taw feedback prezzjuż fid-diversi abbozzi. Id-dokument huwa intenzjonat li jkun marbut minn, u fidil lejn, it-test tad-Direttivi dwar l-Għasafar u dwar il-Ħabitats u l-prinċipji usa' sottostanti għall-politika tal-UE dwar l-ambjent u l-enerġija idroelettrika. Il-proċeduri ta' prassi tajba u l-metodoloġiji proposti mhumiex preskrittivi fl-użu intenzjonat tagħhom; iżda jimmiraw li joffru pariri, ideat u suġġerimenti siewja bbażati fuq diskussjonijiet mar-rappreżentanti tal-industrija, l-awtoritajiet nazzjonali u internazzjonali, l-NGOs, l-esperti xjentifiċi u partijiet ikkonċernati oħrajn. Dan il-kapitolu jispjega wħud mid-dispożizzjonijiet ewlenin ta' dawn il-liġijiet tal-UE li huma rilevanti għall-enerġija idroelettrika. Il-fokus huwa fuq iż-żewġ Direttivi dwar in-Natura, b'mod partikolari, għaliex dan huwa s-suġġett ewlieni ta' dan id-dokument. Ix-xmajjar tal-Ewropa huma sors maġġuri tal-bijodiversità u parti importanti tal-wirt naturali rikk tagħna. Iżda, madankollu, dawn għaddew minn bidliet kbar matul is-snin. Dan naqqas ir-reżiljenza u l-kapaċità tagħhom li jipprovdu għan-natura u għall-ħajja selvaġġa. Ħafna mix-xmajjar issa jinsabu fi stat degradat u jeħtieġu r-restawr. Id-Direttivi dwar l-Għasafar u dwar il-Ħabitats huma l-bażi tal-politika tan-natura u tal-bijodiversità tal-UE. Dawn jagħmluha possibbli għall-Istati Membri tal-UE kollha biex jaħdmu flimkien, fi ħdan qafas leġiżlattiv komuni, biex jikkonservaw l-ispeċijiet u l-ħabitats tal-Ewropa li huma l-iktar fil-periklu, vulnerabbli u ta' valur, fil-firxa naturali intiera tagħhom fl-UE, irrispettivament mill-fruntieri politiċi jew amministrattivi. Din il-mira hija definita f'termini pożittivi, u hija orjentata lejn sitwazzjoni favorevoli li jeħtieġ li tintlaħaq u tinżamm. Għalhekk tmur lil hinn mir-rekwiżit bażiku ta' evitar tad-deterjorament. L-istat ta' konservazzjoni ta' ħabitat naturali jitqies "favorevoli" meta: Il-medda naturali tiegħu u ż-żoni li jkopri f'dik il-medda huma stabbli jew qed jiżdiedu, u l-istruttura speċifika u l-funzjonijiet li huma meħtieġa biex ikun mantnut fit-tul jeżistu u x'aktarx jibqgħu jeżistu fil-ġejjieni prevedibbli, u l-istat ta' konservazzjoni tal-ispeċijiet tipiċi tiegħu huwa favorevoli. L-istat ta' konservazzjoni jitqies "favorevoli" meta: l-informazzjoni fuq iċ-ċaqliq tal-popolazzjoni konċernata jindikaw li qed tieħu ħsieb tagħha nfisha fit-tul bħala komponent vijabbli tal-ħabitat naturali tagħha, u il-firxa naturali tal-ispeċi la qiegħda titnaqqas u lanqas ma għandha xejra li titnaqqas fil-ġejjieni prevedibbli, u hemm, u x'aktarx jibqa' jkun hemm, ħabitat naturali kbir biżżejjed biex iżomm il-popolazzjonijiet tagħha fit-tul. Sabiex jinkiseb dan l-għan, id-Direttivi dwar in-Natura tal-UE jeħtieġu lill-Istati Membri jimplimentaw żewġ tipi ewlenin ta' miżuri b'mod partikolari: L-Artikolu 6 huwa maqsum f'żewġ tipi ta' miżuri: jelaboraw u jimplimentaw miżuri ta' konservazzjoni pożittivi li jikkorrispondu għar-rekwiżiti ekoloġiċi tat-tipi ta' ħabitat fl-Anness I u l-ispeċijiet fl-Anness II preżenti fis-siti (l-Artikolu 6.1); u jieħdu miżuri xierqa biex jevitaw kwalunkwe deterjorament tat-tipi ta' ħabitat u l-ħabitats tal-ispeċijiet jew kwalunkwe disturb sinifikanti tal-ispeċijiet preżenti (l-Artikolu 6.2). Id-Direttiva dwar il-Ħabitats tirrakkomanda l-iżvilupp ta' pjanijiet ta' ġestjoni ta' Natura 2000 bħala mezz ta' identifikazzjoni tal-miżuri neċessarji ta' konservazzjoni għas-siti Natura 2000 f'mod miftuħ u trasparenti. Huma għodod utli għall-istabbiliment tal-għanijiet ta' konservazzjoni u jgħinu fil-ħolqien ta' opinjoni ta' kunsens dwar is-soluzzjonijiet ta' ġestjoni għas-sit fost il-partijiet ikkonċernati u l-gruppi ta' interess kollha. Jipprovdu wkoll mekkaniżmu għall-integrazzjoni ta' miżuri ta' konservazzjoni għal Natura 2000 fil-programm ta' miżuri iktar mifrux tad-Direttiva Qafas dwar l-Ilma. L-awtorità kompetenti tista' taqbel biss mal-pjan jew mal-proġett jekk, abbażi tas-sejbiet tal-AA, ġie aċċertat li mhux se jkollu effett avvers fuq l-integrità tas-sit konċernat. Huwa importanti li wieħed jinnota li r-responsabbiltà hija fuq il-wiri tan-nuqqas (aktar milli l-preżenza) ta' effetti sinifikanti negattivi. Essenzjalment l-Istati Membri huma meħtieġa li jipprojbixxu, għal dawn l-ispeċijiet: it-tfixkil intenzjonat tagħhom waqt it-tgħammir, it-trobbija, l-ibernazzjoni u l-migrazzjoni; il-ħsara jew il-qerda tas-siti tat-tgħammir jew tal-postijiet tal-mistrieħ; il-qerda intenzjonata tal-bejtiet jew tal-bajd, jew it-tqaċċit jew id-distruzzjoni ta' pjanti protetti. Biex tgħin fil-kisba ta' dan l-għan, il-WFD tirrikjedi lill-Istati Membri jistabbilixxu pjan ta' ġestjoni tal-baċir tax-xmara għal kull distrett ta' baċir tax-xmara. Id-Direttiva tipprevedi proċess ċikliku fejn il-pjanijiet ta' ġestjoni tal-baċir tax-xmara jitħejjew, jiġu implimentati u riveduti kull 6 snin. Il-WFD u d-Direttivi dwar in-Natura lkoll joperaw, tal-inqas parti minnhom, fuq l-istess ambjent u għandhom ambizzjonijiet pjuttost simili li jiżguraw li ma jkunx hemm deterjorament tax-xmajjar u li jitjieb l-istat tal-ekosistemi akkwatiċi. Madankollu, filwaqt li l-għanijiet globali tagħhom huma simili, l-għanijiet speċifiċi tagħhom huma xorta waħda distinti anki jekk huma marbutin mill-qrib ma' xulxin. Il-kisba ta' stat ekoloġiku tajjeb skont il-WFD normalment tgħin biex jinkisbu l-għanijiet ta' konservazzjoni ta' ħabitats u speċijiet dipendenti fuq l-ilma f'Natura 2000, u vice versa. Madankollu, ir-rekwiżit ta' "stat ekoloġiku tajjeb" jirreferi għall-korpi tal-ilma filwaqt li stat ta' konservazzjoni favorevoli jirreferi għal tipi ta' ħabitat u speċijiet speċifiċi. Għalhekk, l-ilħuq ta' stat ekoloġiku tajjeb mhux neċessarjament suffiċjenti għall-ilħuq ta' stat ta' konservazzjoni favorevoli, anke jekk il-korpi kollha tal-ilma jkunu qed jilħqu stat ekoloġiku tajjeb. Għalhekk jaf ikun hemm il-ħtieġa li jiġu implimentati miżuri addizzjonali ta' konservazzjoni sabiex jinkisbu l-għanijiet ta' konservazzjoni ta' sit Natura 2000 għall-ispeċijiet u għat-tipi ta' ħabitat li għalihom huma ddeżinjati. Dawn ir-rekwiżiti addizzjonali jenħtieġ li idealment jiġu inklużi, jew tal-inqas issir referenza għalihom, fil-pjan ta' ġestjoni tal-baċir tax-xmara tal-WFD permezz ta' dispożizzjonijiet speċifiċi fir-rigward taż-żoni protetti sabiex tkun żgurata l-koerenza (u jiġu evitati l-kunflitti) bejn il-miżuri tal-WFD u l-miżuri ta' Natura 2000 (ara l-Artikolu 4.1.c). Korp tal-ilma modifikat ħafna jew korp tal-ilma artifiċjali jistgħu wkoll jiġu ddeżinjati bħala sit Natura 2000, jekk ikun fih speċi jew tip ta' ħabitat elenkat fl-Anness I tad-Direttiva dwar l-Għasafar jew l-Annessi I jew II tad-Direttiva dwar il-Ħabitats. F'tali każijiet, se jkun hemm bżonn li jiġu implimentati miżuri ta' konservazzjoni xierqa għal dak l-ispeċi jew ħabitat ukoll, f'konformità mal-għanijiet ta' konservazzjoni tas-sit. Għal darb'oħra, dawn il-miżuri jistgħu jkunu iktar stretti minn dawk meħtieġa għall-kisba ta' "potenzjal ekoloġiku tajjeb". Jenħtieġ li jiġu integrati wkoll fil-pjanijiet ta' ġestjoni tal-baċir tax-xmara tal-WFD permezz ta' dispożizzjonijiet speċifiċi dwar żoni protetti (ara l-Artikolu 4(1)c flimkien mal-Artikolu 4(2)). Jekk l-iżvilupp potenzjalment jaffettwa kemm l-għan tal-WFD kif ukoll sit Natura 2000, ikunu jridu jitwettqu kemm il-proċedura tal-Artikolu 4(7) skont il-WFD kif ukoll il-proċedura ta' valutazzjoni ta' Natura 2000 skont l-Artikolu 6.3 tad-Direttiva dwar il-Ħabitats (idealment f'mod koordinat jew integrat). Kull proċedura għandha fokus legali differenti: waħda tivvaluta jekk il-proġett għandux il-probabbiltà li jtellef l-għanijiet primarji tal-WFD, l-oħra tivvaluta jekk hux se jkun hemm effett avvers fuq l-integrità ta' sit Natura 2000. Madankollu, dan ma jtellifx milli ċerti aspetti tal-valutazzjoni jiġu koordinati, eż. permezz tal-istħariġġijiet u tal-konsultazzjonijiet. F'Novembru 2007, ġiet adottata d-Direttiva 2007/60/KE. Din tistabbilixxi qafas għall-valutazzjoni u għall-ġestjoni tar-riskji ta' għargħar u tirrikjedi lill-Istati Membri jfasslu: L-attivitajiet skont id-Direttiva dwar l-Għargħar iridu jkunu konformi mar-rekwiżiti tad-Direttivi dwar in-Natura. Pereżempju, jekk miżura ta' protezzjoni mill-għargħar tkun fir-riskju li taffettwa sit Natura 2000 wieħed jew iktar, din ukoll trid issegwi l-proċedura skont l-Artikolu 6 tad-Direttiva dwar il-Ħabitats, u jenħtieġ li titwettaq valutazzjoni xierqa sabiex tivvaluta l-effetti potenzjali tal-pjan jew tal-proġett fuq l-integrità tas-sit(i) Natura 2000. Skont il-proċess VAS, l-Istati Membri huma meħtieġa jħejju rapport ambjentali li jivvaluta l-effetti ambjentali sinifikanti probabbli tal-pjanijiet u tal-programmi, u l-effetti ta' kwalunkwe alternattiva raġonevoli. Addizzjonalment, iridu jikkonsultaw lill-awtoritajiet, li minħabba r-responsabbiltajiet ambjentali speċifiċi tagħhom, għandhom il-probabbiltà li jkunu kkonċernati mill-effetti ambjentali tal-implimentazzjoni tal-pjanijiet u tal-programmi (jiġifieri l-awtoritajiet ambjentali) u l-pubbliku. Il-konsultazzjoni jenħtieġ li tkun bikrija u effettiva, tippermetti lill-awtoritajiet ambjentali u lill-pubbliku jesprimu l-opinjoni tagħhom fuq l-abbozz tal-pjan jew tal-programm, u dwar ir-rapport ambjentali ta' akkumpanjament qabel ma jiġi adottat il-pjan jew il-programm. Il-proċess tal-iżvilupp tal-VAS huwa intenzjonat li jiġi kkoordinat mal-iżvilupp tal-pjan u jwassal għall-inklużjoni tal-konsiderazzjonijiet ambjentali fil-verżjoni finali ta' dan il-pjan. Finalment, VAS timmira li tħeġġeġ approċċ iktar integrat u effiċjenti għall-ippjanar territorjali fejn l-ambjent, inkluż il-konsiderazzjonijiet tal-bijodiversità, jiġi kkunsidrat ħafna iktar kmieni fil-proċess tal-ippjanar u f'livell ħafna iktar strateġiku. Dan jenħtieġ li jwassal għal inqas kunflitti iktar 'il quddiem fil-livell tal-proġetti individwali. Jippermetti wkoll għal lokazzjoni iktar xierqa tal-iżviluppi futuri lil hinn miż-żoni ta' kunflitt potenzjali bħal siti ta' Natura 2000. Skont il-proċedura koordinata, l-Istati Membri jridu jikkoordinaw il-valutazzjonijiet individwali varji tal-impatt ambjentali ta' proġett partikolari, meħtieġa mill-leġiżlazzjoni rilevanti tal-Unjoni, billi jaħtru awtorità għal dan il-fini. Skont il-proċedura konġunta, l-Istati Membri jridu jipprovdu għal valutazzjoni unika tal-impatt ambjentali ta' proġett partikolari meħtieġ mil-leġiżlazzjoni rilevanti tal-Unjoni. Bħall-proġetti ta' żvilupp l-oħrajn kollha, l-enerġija idroelettrika hija soġġetta għal għadd ta' proċeduri tal-valutazzjoni ambjentali. Il-Kummissjoni ppubblikat gwida dwar kif tissimplifika dawn il-proċeduri varji, b'mod partikolari għal proġetti ta' interess għall-komunità (PCIs) skont ir-Regolament TEN-E, filwaqt li tiżgura l-livell massimu ta' protezzjoni ambjentali f'konformità mal-liġi ambjentali tal-UE. Il-gwida tal-Kummissjoni tagħmel serje ta' rakkomandazzjonijiet, li, għalkemm imfassla skont il-PCIs, huma rilevanti wkoll għall-pjanijiet jew għall-proġetti kollha tal-enerġija, inkluż l-iżviluppi tal-enerġija idroelettrika. Ir-rakkomandazzjonijiet jiffokaw b'mod partikolari fuq: L-ippjanar bikri, "pjanijiet direzzjonali" u ambitu tal-valutazzjonijiet; L-integrazzjoni bikrija u effettiva tal-valutazzjonijiet ambjentali u ta' rekwiżiti ambjentali oħrajn; Il-koordinazzjoni proċedurali u l-limiti taż-żmien; Il-ġbir ta' dejta, il-kondiviżjoni tad-dejta u l-kontroll tal-kwalità; Il-kooperazzjoni transfruntiera, u Il-parteċipazzjoni pubblika bikrija u effettiva. Il-kumplessità strutturali u n-natura dinamika ħafna tax-xmajjar u tal-għadajjar tagħmilhom ekosistemi eċċezzjonalment rikki, li jwasslu fattur indispensabbli f'dan il-każ l-ilma, lil partijiet kbar tal-kampanja tal-madwar. Apparti mill-fatt li huma ħabitats ta' valur minnhom infushom, huma jaġixxu ta' mogħdiji ekoloġiċi vitali, fejn iħeġġu t-tixrid u l-migrazzjoni tal-ispeċijiet fuq distanzi twal. Huma responsabbli wkoll għall-iżvilupp ta' mużajk rikk ta' artijiet mistagħdra dipendenti fuq l-ilma, interkonnessi bħall-foresti fi pjanuri mfawra, il-bwar, l-għadajjar baxxi, il-mergħat imxarrba, li lkoll kemm huma jkomplu jtejbu l-bijodiversità kumplessiva tagħhom. Addizzjonalment, ix-xmajjar huma wkoll sors multifunzjonali vitali għall-ekonomija u l-benessri soċjali tal-Ewropa, fejn jaqdu għadd kbir ta' setturi differenti u jwasslu ħafna oġġetti u servizzi importanti lis-soċjetà. Madankollu, l-użu intensiv tagħhom għamel pressjoni kbira fuq dan is-sors prezzjuż matul l-aħħar 150 sena, b'riżultat ta' liema ftit mix-xmajjar maġġuri issa jinsabu fi stat naturali intier. Minbarra li huma soġġetti għal gradi varji ta' tniġġis u konċentrazzjonijiet għoljin ta' nutrijenti, li wassal għal degredazzjoni sinifikanti tal-kwalità tal-ilma, ħafna xmajjar ukoll għaddew minn bidliet maġġuri fl-idromorfoloġija, fid-dinamiċi naturali tal-fluss u fil-konnettività ekoloġika tagħhom. Stat ta' konservazzjoni Stat ta' konservazzjoni (a) Speċijiet (5615-il valutazzjoni) (b) Ħabitats (94 valutazzjoni) Mhux magħruf Mhux favorevoli - inadegwat Mhux favorevoli - ħażin Stat ta' konservazzjoni u xejriet tal-ispeċijiet (a) u tal-ħabitats (b)(Direttiva dwar il-Ħabitats) assoċjati mal-ekosistema tax-xmajjar u tal-għadajjar. Sors EEA, 2015b, l-Artikolu 17 rapporti u valutazzjonijiet. Pressjonijiet tax-xmajjar Impatti tax-xmajjar Ebda pressjoni (22) Sorsi tal-punt (22) Sorsi difużi (22) Arrikament tan-nutrijenti (19) Kontaminazzjoni (18) Astrazzjoni tal-ilma (19) Aċidifikazzjoni (10) Idromorfoloġija (22) Ħabitats modifikati (16) Pressjonijietoħrajn (19) Impatti oħrajn (14) Perċentwal tal-korpi tal-ilma Perċentwal tal-korpi tal-ilma Pressjonijiet sinifikanti (xellug) u impatti (lemin) għax-xmajjar; l-għadd ta' Stati Membri inklużi huwa indikat bejn il-parenteżi (ilmijiet Ewropej –– valutazzjoni tal-istat u tal-pressjonijiet 2012) Fir-rigward tat-theddid u tal-pressjonijiet fuq il-korpi tal-ilma ħelu ta' Natura 2000, ir-rapport dwar l-Istat tan-Natura jidentifika l-"bidliet fil-kundizzjonijiet tal-korpi tal-ilma" bħala l-iktar frekwenti b'mod mifrux, meta mqabbla ma' theddid u pressjonijiet oħrajn. Grafika 4.37 L-iktar 10 (% ta' frekwenza) pressjonijiet u theddid għall-ispeċijiet (id-Direttiva dwar il-Ħabitats) li kklassifikaw fil-għoli assoċjati mal-ekosistema tax-xmajjar u tal-għadajjar J02 Bidliet fil-kundizzjonijiet tal-korpi tal-ilma J03 Bidliet oħrajn għall-ekosistemi H01 Tniġġis għas-superfiċe tal-ilmijiet I01 Speċijiet aljeni invażivi A02 Modifika tal-prassi ta' kultivazzjoni K03 Relazzjonijiet tal-fawna interspeċifiċi F02 Sajd u ħsad ta' riżorsi akkwatiċi A07 Użu ta' "pestiċidi" fl-agrikoltura D01 Toroq, linji ferrovjarji u mogħdiji K02 Suċċessjoni tal-veġetazzjoni/Evoluzzjoni bijoċenotika Pressjonijiet Rapport dwar l-Istat tan-Natura, EEA 2015 Il-faċilitajiet tal-enerġija idroelettrika spiss huma konċentrati f'żoni tal-muntanji għal raġunijiet tekniċi iżda għandhom effetti maġġuri mifruxa ħafna kemm fuq ix-xmajjar u l-għadajjar kbar kif ukoll dawk żgħar madwar reġjuni ta' kull tip differenti. Fix-xmajjar iżgħar, anke sempliċiment tnaqqis żgħir fil-fluss jew disturb fil-kundizzjonijiet ekoloġiċi naturali jista' jkollu implikazzjonijiet negattivi maġġuri għax-xmara. Il-faċilitajiet tal-enerġija idroelettrika li ġejjin huma użati l-iktar frekwentament: L-effetti jistgħu jokkorru fi kwalunkwe stadju taċ-ċiklu tal-ħajja ta' installazzjoni tal-enerġija idroelettrika, mill-kostruzzjoni inizjali tagħha sar-rennovazzjoni, id-dekummissjonar jew l-operat u l-ġestjoni ta' kuljum tagħha. Jistgħu jirriżultaw f'telf, degradazzjoni u frammentazzjoni tal-ħabitats naturali u tal-popolazzjonijiet tal-ispeċijiet li jiddependu fuq dawn il-ħabitats għall-eżistenza tagħhom. Is-sinifikat tat-telf jiddependi mill-iskala tal-effetti kif ukoll fuq ir-rarità u l-vulnerabbiltà tal-ħabitats u l-ispeċijiet affettwati. Il-bqija ta' dan il-kapitolu jispjega il-firxa tal-effetti li l-enerġija idroelettrika jista' jkollha fuq il-ħabitats u l-ispeċijiet skont id-Direttivi dwar in-Natura b'mod partikolari. L-operaturi li huma konxji tat-tipi ta' effetti u li għandhom fehim tal-kumplessitajiet tal-ekosistemi tax-xmajjar se jkunu f'pożizzjoni aħjar biex jiżguraw li l-attivitajiet tagħhom ikunu kompatibbli mar-rekwiżiti tal-WFD u tad-Direttivi dwar in-Natura. Se jkunu wkoll f'pożizzjoni aħjar biex jidentifikaw sitwazzjonijiet potenzjali li minnhom igawdi kulħadd biex jgħinu fir-restawr tax-xmajjar diġà degradati kull fejn ikun possibbli. L-iktar forma ovvja ta' telf ta' ħabitat hija d-distruzzjoni fiżika diretta tal-ħabitats infushom li jinsabu upstream jew downstream jew fiż-żona tal-madwar (eż. teħid tal-art, inondazzjoni, tneħħija tal-veġetazzjoni riparjana jew strutturi fiżiċi fix-xmara). Iżda anke mingħajr it-teħid fiżiku tal-art, id-disturb tal-proċessi idromorfoloġiċi naturali jistgħu wkoll jiddisturbaw jew jalteraw il-kundizzjonijiet bijotiċi u abijotiċi li huma vitali għall-istruttura u l-funzjonament tal-ħabitat. Addizzjonalment, jista' jwassal għall-kolonizzazzjoni ta' ħabitats degradati minn speċijiet invażivi li jistgħu jieħdu l-post tal-fawna naturali. Ix-xmajjar, l-għadajjar u ż-żoni riparjani għandhom rwol importanti fit-tixrid u fil-migrazzjoni tal-ispeċijiet tal-ilma ħelu u fil-movimenti iktar lokalizzati bejn iż-żoni differenti tal-għalf, tat-tgħammir, tal-mistrieħ u ta' fejn jagħmlu l-bejta. Dawn jaġixxu ta' mogħdiji ekoloġiċi vitali jew passi importanti tul il-pajsaġġ. Kwalunkwe barriera jew impediment għall-moviment liberu tagħhom upstream jew downstream, ikun kemm ikun żgħir, jista' jkollu konsegwenzi importanti għas-sopravivenza ta' dawn l-ispeċijiet. L-installazzjonijiet tal-enerġija idroelettrika jistgħu jiddisturbaw jew ixekklu t-tixrid u l-migrazzjoni tal-ispeċijiet direttament jew indirettament. L-iktar ovvji huma d-digi u ż-żoni okkupati li jippreżentaw barrieri fiżiċi għall-migrazzjoni tal-ħut, fejn il-ħut ma jkunx jista' jgħum upstream jew downstream tax-xmara. Dan għandu effetti maġġuri fuq is-sopravivenza ta' firxa wiesgħa ta' speċijiet tal-ilma ħelu, li jirriżultaw fi frammentazzjoni, iżolament u finalment l-għajbien ta' xi popolazzjonijiet ta' ħut tal-ilma ħelu b'mod partikolari. L-effett tal-barrieri huwa partikolarment sever fejn ikun hemm iżjed minn ostaklu wieħed tul xmara. Anki bi strutturi jew barrieri fiżiċi żgħar ħafna, ix-xmajjar faċilment jistgħu isiru impenetrabbli għalihom. Il-kanali artifiċjali wkoll jistgħu jaġixxu ta' barrieri għall-moviment tal-ispeċijiet għaliex dawn jaqsmu min-naħa għall-oħra u konsegwentement jifframmentaw il-ħabitats terrestri. Jafu wkoll joħolqu konnessjonijiet artifiċjali bejn il-qabdiet li jistgħu jħeġġu l-firxa ta' speċijiet mhux nattivi, għad-detriment tal-ispeċijiet nattivi. Is-sedimenti huma parti naturali tal-ekosistemi akkwatiċi u huma essenzjali għall-funzjonament idroloġiku, ġeomorfoloġiku u ekoloġiku ta' dawn is-sistemi. Is-sediment jifforma varjetà ta' ħabitats li direttament jew indirettament jappoġġaw firxa wiesgħa ta' speċijiet. Taħt kundizzjonijiet naturali, hemm trasport downstream permanenti tas-sedimenti (l-iktar żrar) fix-xmara li jżomm l-istruttura ekoloġika u l-funzjoni tax-xmajjar. L-istrutturi trasversali bħad-digi sommerġibbli jew id-digi għandhom it-tendenza jiddisturbaw id-dinamiċi naturali tas-sediment. Ir-riżervi kbar jistgħu jintrappolaw iktar minn 90 % tas-sediment li jkun miexi lejhom li jista' jwassal għal erożjoni ikbar tal-qiegħ u tax-xtut tax-xmajjar downstream kif ukoll għad-distruzzjoni lokali ta' strutturi idromofoloġiċi importanti bħall-barrieri taż-żrar. Ix-xogħol ta' manteniment fuq id-digi sommerġibbli u d-digi li jinvolvi l-ifflaxxjar perjodiku tas-sedimenti (speċjalment fis-sajf meta l-ilma jkun skars) jista' jkun ukoll ta' detriment għall-ħabitats u għall-ispeċijiet jekk ma jkunx ġestit b'mod korrett. Il-ġenerazzjoni tal-enerġija idroelettrika tikkawża madwar 45 % tal-interruzzjonijiet fil-kontinwità tax-xmara u tal-ħabitat fid-Distrett tal-Baċir tax-Xmara Danubju. Fix-xmajjar tad-Distrett hemm total ta' 1 688 barriera u iktar minn 4 000 km ta' zoni tal-qbid. 600 minn dawn il-barrieri huma digi/digi sommerġibbli, 729 huma rampi/sollijiet u 359 huma klassifikati bħala tipi oħrajn ta' interruzzjonijiet. 756 bħalissa huma indikati li huma mgħammra b'għajnuniet funzjonali tal-migrazzjoni tal-ħut. 932 interruzjoni fil-kontinwità (55 %) kienu ta' xkiel għall-migrazzjoni tal-ħut sa mill-2009 u bħalissa huma klassifikati bħala pressjonijiet sinifikanti. Skont l-aħħar Pjan ta' Ġestjoni tal-Baċir tax-Xmara Danubju, il-pjan tal-pajjiżi tad-Danubju huwa li jnaqqsu b'mod sinifikanti l-interruzjonijiet fil-kontinwità mid-digi sal-2021. Distrett tal-Baċir tax-Xmara Danubju: Interruzzjoni fil-kontinwità tax-xmajjar u tal-ħabitat – (hawn fuq) sitwazzjoni preżenti 2015; (L-ewwel mappa) titjib mistenni sal-2021 (it-tieni mappa) Fluss tal-ilma baxx wisq pereżempju jista' jkollu firxa wiesgħa ta' effetti negattivi inkluż li jnixxef is-siti ta' riproduzzjoni għall-ħut u għall-ispeċijiet lampetri jew li jipprevjeni l-iżvilupp tal-bajd tal-ħut u tal-ħut żagħżugħ. Il-migrazzjoni upstream tal-ħut tista' tiġi mxekkla wkoll fl-ilħuq żvujtat, minħabba l-imblokki mill-flussi baxxi jew minħabba nuqqas ta' stimuli jħeġġu lill-ħut jemigra. Ir-rati inadegwati tal-fluss fil-qiegħ tax-xmara oriġinali jistgħu jikkawżaw ukoll tisħin żejjed tal-ilma u li ma jkunx fih biżżejjed ossiġenu (kif deskritt hawn fuq). Dan joħloq kundizzjonijiet tal-għajxien mhux adatti għal firxa wiesgħa ta' speċijiet bħal ħut, ċkal u speċijiet lampetri, molluski bivalvi, jew mazzarell li huma dipendenti fuq ħabitats tal-ilma ġieri. L-ossilazzjonijiet qawwija fil-fluss tal-ilma jistgħu jikkawżaw ħsara kbira kemm lill-ispeċijiet kif ukoll lill-ħabitats tagħhom, speċjalment fix-xmajjar iż-żgħar. L-użu tal-hydropeaking jistressja lill-organiżmi li jgħixu fil-partijiet affettwati tal-korsija tal-ilma, speċjalment dawk li ma jistgħux jassorbu bidliet f'daqqa fil-livelli tal-ilma, bħall-ħut żagħżugħ, jew organiżmi oħra li jiċċaqilqu bil-mod jew huma statiċi (speċjalment l-ispeċijiet tal-pjanti). Ir-reġim tal-hydropeaking jinfluwenza wkoll l-aġir tal-priża ta' speċijiet protetti u konsegwentement jaffettwa l-livelli tal-kundizzjoni fiżika tagħhom. L-effett tal-hydropeaking huwa partikolarment akut matul il-perjodi sensittivi (eż. perjodi ta' nixfa jew silġ) u dan huwa dejjem iżjed rilevanti b'konsiderazzjoni tat-tibdil fil-klima. Konsegwenza avversa oħra tal-impjanti tal-enerġija idroelettrika li jkunu qed joperaw fl-ogħla domanda hija spiss temperatura differenti b'mod sinifikanti (ħafna iktar baxxa) tal-ilma rilaxxat matul il-perjodu tal-ogħla domanda. Speċijiet li huma adattati għal temperaturi regolari tal-ilma ma jistgħux jgħixu meta jseħħu bidliet f'daqqa li jdumu diversi sigħat tal-ġurnata. Xi kultant jintużaw miżuri biex jimmodifikaw il-qiegħ tal-ixmajriet sabiex jikkontrollaw aħjar il-fluss tal-ilma. L-intervenzjonijiet fil-kontroll tal-fluss jistgħu jirriżultaw f'disturb taċ-ċikli staġjonali tal-għargħar, fejn xi drabi kawża tagħhom jisparixxu kompletament it-tipi ta' ħabitats u l-ispeċijiet fil-mira konnessi ma' dawn iċ-ċikli. Eżempji tal-ħabitats affettwati jinkludu l-foresti alluvjali, il-vaski temporanji u l-għadajjar u x-xmajjar milwija kif ukoll l-ispeċijiet assoċjati tagħhom. Il-hydropeaking jirreferi għal bidliet fit-terminu ta' żmien qasir fil-fluss tax-xmara li jokkorru matul ġurnata meta jintfew jew jinxtegħlu l-idroturbini biex jiġġeneraw l-elettriku skont il-varjazzjonijiet fid-domanda tas-suq. B'riżultat, l-idroloġija tax-xmara upstream u downstream, il-parametri idrawliċi, il-kwalità tal-ilma, il-morfoloġija tax-xmara u finalment l-ekosistema fluvjali, jiġu modifikati. L-istudji xjentifiċi dwar l-effetti tal-hydropeaking huma skarsi u ħafna minnhom iffokaw fuq il-fawna tal-ħut. Barra minn hekk, ma hemmx studji dwar il-veġetazzjoni riparjana. Il-hydropeaking jista' jirriżulta f'nuqqas ta' ingaġġ tal-ispeċijiet riparjani u għalhekk jaffettwa ż-żamma tal-popolazzjonijiet riparjani. B'hekk, permezz ta' analiżi tal-ġerminazzjoni taż-żrieragħ u tal-prestazzjoni tan-nebbieta, jista' jkun possibbli li jiġu definiti r-relazzjonijiet reattivi bejn il-hydropeaking u l-veġetazzjoni li jagħmluha possibbli li wieħed jikkwantifika, jikkorrelata u jbassar ir-reazzjonijiet bijoloġiċi għall-hydropeaking. Tali relazzjonijiet huma kruċjali sabiex jiġu definiti b'mod oġġettiv il-livelli limiti li jgħinu jimminimizzaw l-effetti ekoloġiċi tal-ġenerazzjoni tal-enerġija idroelettrika mingħajr ma jikkawżaw telf sinifikanti tal-produzzjoni. Dan il-proġett jimmira li jixħet dawl fuq il-ġestjoni sostenibbli tax-xmajjar soġġetti għall-produzzjoni tal-enerġija idroelettrika. Għal dan il-għan huma ppjanati reviżjoni profonda tal-letteratura, analiżi tas-serje tal-fluss aktar minn darba kuljum, esperimenti fil-post u mmudellar tal-kompjuter. Il-kontribuzzjonijiet finali mistennija mill-proġett huma: (1) metriċi idroloġiċi u ekoloġiċi ġodda (jiġifieri veġetazzjoni riparjana) tal-impatt tal-hydropeaking, (2) mudelli ġodda tal-idroloġija - ekoloġija biex jikkwantifikaw tali effetti u (3) miżuri effettivi ġodda għall-operat sostenibbli tad-digi tal-enerġija idroelettrika. Id-digi jistgħu jbiddlu fundamentalment il-kwalità kimika, il-kompożizzjoni minerali u l-pH tax-xmara kemm upstream kif ukoll downstream, pereżempju billi jakkumulaw il-kontaminanti fis-sedimenti. Dawn il-bidliet kollha jinfluwenzaw il-kompożizzjoni tal-komunitajiet tal-pjanti u tal-annimali preżenti. L-organiżmi huma influwenzati wkoll mill-bidliet fit-temperatura tal-ilma u l-alterazzjonijiet konnessi tal-konċentrazzjoni tal-ossiġenu. Ir-riżervi jistgħu jwasslu għal żieda importanti fit-temperatura iżda wkoll għal tnaqqis fit-temperatura jekk l-ilma jittieħed mill-qiegħ. korrimenti minħabba l-kuntatt fiżiku mal-paletti direzzjonali, mal-paletti tat-turbini jew mal-casing tat-turbini ħsara mill-flatwazzjonijiet tal-pressjoni tul il-passaġġ tat-turbini twaħħil tal-ħut mal-iskrins tad-dħul jew korrimenti kkawżati mill-magni tat-tindif korrimenti kkawżati mill-intensità tal-fluss u mill-kostruzzjoni ta' passaġġi għall-ilma żejjed suxxettibbiltà għall-ħtif minn predaturi minħabba d-diżorjentazzjoni. Ix-xogħlijiet tal-inġinerija ta' xmara jistgħu jikkawżaw disturb lil ċerti speċijiet u jfixklu ċ-ċikli tal-ħajja tagħhom kemm fis-siti Natura 2000 kif ukoll barra minnhom, speċjalment fil-każ ta' fawna u flora bentiċi li jiddependu minn ilma ta' kwalità tajba. Dan jista' jaffettwa l-abbiltà tal-ispeċijiet li jgħammru, jieklu, jistrieħu jew li jinfirxu u jemigraw. Jekk id-disturb jilħaq livelli sinifikanti, dan jista' jwassal għall-esklużjoni tal-ispeċijiet minn dik iż-żona u b'hekk għat-telf tal-użu tal-ħabitat jew jista' jwassal għal tnaqqis fis-sopravivenza u/jew fit-tgħammir. Fil-każ ta' speċijiet rari u dawk li jinsabu fil-periklu li jinqerdu għal kollox anki disturbi żgħar jew temporanji jista' jkollhom riperkussjonijiet serji għas-sopravivenza fit-tul tagħhom fir-reġjun. Tali sitwazzjonijiet ikunu inkompatibbli mad-dispożizzjonijiet tal-protezzjoni tal-ispeċijiet taż-żewġ Direttivi dwar in-Natura. L-enerġija idroelettrika jista' jkollha effetti mhux biss fuq speċijiet u ħabitats tal-ilma ħelu iżda wkoll fuq speċijiet u ħabitats terrestri. Għal darb'oħra dan jista' jseħħ fi kwalunkwe mument eż. matul il-kostruzzjoni, id-dekummissjonar jew ir-rinnovazzjoni tal-enerġija idroelettrika. Jista' jkun ikkawżat ukoll mill-infrastrutturi assoċjati bħat-toroq ta' aċċess, ir-rotot tal-pajpijiet, jew il-linji tad-dawl iddisinjati biex iqabbdu l-faċilità tal-enerġija idroelettrika mal-grilja tal-elettriku. Flimkien mat-telf, id-degredazzjoni jew il-frammentazzjoni tal-ħabitats involuti, dawn l-istrutturi jistgħu jikkawżaw il-mewt jew disturb sinifikanti tal-ispeċijiet terrestri. L-għasafar pereżempju jafu jaħbtu mal-wajers tal-elettriku mwaħħlin fl-għoli u jieħdu xokk minnhom jew is-siti tat-tgħammir tagħhom jistgħu jiġu disturbati b'mod sever mit-traffiku regolari fuq it-toroq ta' aċċess. Tali effetti jafu jkunu partikolarment sinifikanti meta l-impjant idroelettriku u l-infrastrutturi assoċjati jkunu jinsabu tul ir-rotot ta' migrazzjoni jew tul widien dojoq bl-irdumijiet użati mill-priża, jew ħdejn artijiet mistagħdra importanti tal-għasafar. Il-valutazzjoni tal-effetti kumulattivi hija partikolarment importanti fuq xmajjar li huma kważi naturali, b'mod partikolari x-xmajjar żgħar, li huma vulnerabbli għal kwalunkwe bidla fl-idromorfoloġija tagħhom. Anki installazzjoni waħda jew tnejn tista' tirriżulta f'effetti għoljin inaċċetabbli li jkunu f'kunflitt mar-rekwiżiti legali tal-WFD u taż-żewġ Direttivi dwar in-Natura. Il-valutazzjoni tal-effetti kumulattivi jenħtieġ li tikkunsidra l-impjanti idroelettriċi kollha u żviluppi oħrajn fiż-żona tal-qbid, irrispettivament jekk jinsabux f'siti ta' Natura 2000 jew barra minnhom. Jista' jkun il-każ li proġett wieħed tal-enerġija idroelettrika, meħud waħdu, ma jkollux effett sinifikanti, iżda jekk l-effett tiegħu jiżdied ma' dawk ta' attivitajiet diġà eżistenti jew proġetti approvati, l-effetti kkumbinati tagħhom jistgħu jsiru sinifikanti. Spiss, l-effetti kumulattivi spiss jidhru biss maż-żmien. Huwa importanti għalhekk li, matul il-validazzjoni, jiġu kkunsidrati l-pjanijiet jew il-proġetti kollha. Dan jinkludi kwalunkwe pjan u proġett li ġew approvati fil-passat iżda li għadhom ma ġewx implimentati jew tlestew, kif ukoll kwalunkwe pressjoni jew theddida eżistenti. F'dan il-kuntest, taf tkun utli għal dan l-informazzjoni disponibbli dwar il-pjanijiet ta' ġestjoni tal-baċir tax-xmara tal-WFD u l-pjanijiet ta' ġestjoni ta' Natura 2000. Huwa importanti wkoll li wieħed jinnota li pjan jew proġett diġà approvat ma joħloqx preżunzjoni favur kwalunkwe pjan jew proġett ieħor li jista' jiġi propost fil-futur. Pereżempju, jekk żvilupp tal-enerġija idroelettrika ma jagħtix lok għal effett sinifikanti u għalhekk jiġi approvat, l-approvazzjoni ma toħloqx preżunzjoni favur iktar żviluppi tal-enerġija idroelettrika fil-futur. Għall-kuntrarju, l-approvazzjoni ta' dan il-proġett tista' tfisser li x-xmara tkun laħqet il-kapaċità ta' ġarr tagħha u mhux se tkun tista' tittollera ebda żvilupp ulterjuri, ikun kemm ikun żgħir. Addizzjonalment, il-valutazzjoni tal-effetti kumulattivi jew f'kombinazzjoni mhix ristretta għall-valutazzjoni ta' tipi simili ta' pjanijiet jew proġetti fl-istess settur. Kwalunkwe tip ta' pjan jew proġett li jista', f'kombinazzjoni mal-pjan jew mal-proġett li jkun qed jiġi investigat, ikollu effett sinifikanti, jenħtieġ li jiġi kkunsidrat matul il-valutazzjoni. L-effetti kumulattivi potenzjali jenħtieġ li jiġu vvalutati permezz ta' dejta tal-linja bażi soda u mhux jiddependu minn kriterji kwalitattivi biss. Dawn jenħtieġ li jiġu vvalutati bħala parti integrali tal-valutazzjoni kumplessiva u ma jiġux trattati bħala "kkunsidrati iktar tard" fl-aħħar tal-proċess ta' valutazzjoni. Fil-Ġermanja, madwar 80 % tal-potenzjal tal-enerġija idroelettrika użabbli diġà ġie sfruttat. Barra minn hekk, il-parti l-kbira tal-potenzjal teknoloġiku ġie ewżawrit. Dan ġie rifless fir-rati relattivament baxxi disponibbli għall-użu tal-enerġija idroelettrika fil-programmi ta' appoġġ. Għalhekk, il-potenzjal li jista' jiġi sfruttat li fadal jikkonċerna primarjament korpi tal-ilma żgħar, mhux żviluppati qabel, prattikament mhux disturbati. Madankollu, l-effetti ekoloġiċi dannużi possibbli fuq il-ftit korsiji tal-ilma mhux disturbati li fadal fil-Ġermanja għandhom il-probabbiltà li jkunu konsiderevoli. B'konsiderazzjoni tad-dispożizzjonijiet legali prevalenti u tar-rekwiżiti tad-Direttiva Qafas dwar l-Ilma tal-KE, tressqu r-rakkomandazzjonijiet li ġejjin: B'ilmijiet prattikament mhux mittiefsa, jew dawk fejn hija ppjanata n-naturalizzazzjoni mill-ġdid, l-użu tal-enerġija idroelettrika jenħtieġ li jiġi rinunzjat. Fir-rigward tar-riattivazzjoni tal-installazzjonijiet li bħalissa mhux qed joperaw, u tat-tiġdid tad-drittijiet tal-ilma, it-tħassib dwar il-protezzjoni tal-ilma jenħtieġ li jkun ikkunsidrat ħafna iktar u jiġu stabbiliti kundizzjonijiet (pereżempju, passaġġi funzjonali tal-ħut, fluss tal-ilma minimu dinamiku li għandu struttura garantita, esklużjoni ta' tbattil rapidu downstream tad-digi li jikkawża l-għargħar fix-xmara). L-identifikazzjoni tal-firxa tal-effetti fuq l-ispeċijiet u l-ħabitats li għandhom il-probabbiltà li jkunu affettwati minn pjan jew proġett tal-iżvilupp tal-enerġija idroelettrika hija l-ewwel pass ta' kwalunkwe valutazzjoni tal-impatt. Wara dan, huwa neċessarju li jiġi determinat jekk l-effett huwiex sinifikanti jew le b'konsiderazzjoni tal-għanijiet ta' konservazzjoni tas-sit Natura 2000. Jidher ċar li l-valutazzjoni tas-sinifikat trid issir fuq bażi ta' każ b'każ, skont il-funzjoni tal-ispeċijiet u tal-ħabitats rilevanti għas-sit u tal-karatteristiċi preċiżi tal-proġett innifsu u abbażi ta' għarfien espert xjentifiku sod (ara l-Kapitolu 5). It-telf ta' ftit individwi jista' jkun insinifikanti għal xi speċijiet iżda jista' jkollu konsegwenzi serji għal oħrajn. Id-daqs tal-popolazzjoni, id-distribuzzjoni, il-firxa, l-istrateġija tar-riproduzzjoni u l-aspettattivi tat-tul tal-ħajja lkoll se jinfluwenzaw is-sinifikat tal-effetti, u dan se jvarja minn sit ta' Natura 2000 għall-ieħor, anki jekk ikunu iddiżenjati għall-istess speċi. L-interkonnettività tal-effetti jenħtieġ li tiġi kkunsidrata wkoll. Pereżempju, it-teħid tal-art waħdu jaf ma jkunx sinifikanti għal speċi partikolari, iżda meta jiġi kkumbinat ma' disturbi maġġuri fil-flussi naturali tax-xmara, l-impatt jista' jsir sinifikanti. Il-valutazzjoni xierqa trid tkun ibbażata fuq l-aħjar dejta disponibbli. Dan jaf jirrikjedi stħarriġijiet speċifiċi dedikati jew programmi ta' monitoraġġ xi żmien qabel il-proġett. L-investituri jridu jkunu jistgħu jantiċipaw dan fl-ippjanar tagħhom u jiżguraw li d-dejta rilevanti mis-sorveljanza bijoloġika u idroloġika tinkludi informazzjoni dwar l-aspetti importanti kollha (ċiklu tal-ħajja u varjabbiltà staġjonali). Tali studji xi drabi jafu jdumu diversi snin qabel ma jkollhom biżżejjed informazzjoni dwar iċ-ċiklu tal-ħajja tal-ispeċi jew tat-tipi tal-ħabitat konċernati (ara l-Kapitolu 5 għad-dettalji). Il-premessa tal-bidu għall-gwida hija li kwalunkwe telf permanenti ta' tipi ta' ħabitat u ħabitats għal speċijiet f'sit Natura 2000 jenħtieġ li jiġi kkunsidrat bħala impatt sinifikanti. Madankollu, ċertu livell ta' telf xorta waħda jista' jiġi ttrattat bħala insinifikanti għal ċerti tipi ta' ħabitat u speċijiet, taħt ċerti kundizzjonijiet. Il-gwida tipprovdi livelli limiti maqbula xjentifikament u kriterji għad-determinazzjoni tas-sinifikat, li huma bbażati fuq aspetti kwalitattivi kif ukoll funzjonali –– mhux biss kriterji kwantitattivi. Għalhekk, biex impatt jiġi kkunsidrat insinifikanti jridu jiġu ssodisfati l-kundizzjonijiet li ġejjin: Karatteristiċi speċifiċi tal-ħabitat / ħabitat għall-ispeċijiet magħżula jew ħabitats ewlenin tal-ispeċi tipiku jridu jibqgħu mhux mibdula, Il-valuri ta' orjentazzjoni "telf kwantitattiv assolut tal-erja" ma jinqabżux, Il-valuri supplimentari "telf kwantitattiv relattiv tal-erja" ta' 1 % ma jinqabżux, L-effetti kumulattivi ma' proġetti oħrajn ma jaqbżux il-valuri tal-livell limitu hawn fuq, u L-effetti kumulattivi ma' fatturi oħrajn ma jokkorrux. Għat-tieni inċiż, ġew żviluppati 7 klassijiet tad-daqs għall-ħabitats u 8 għall-ispeċijiet, li jipprovdu firxiet li fihom il-valuri tal-livell limitu għal kull tip ta' ħabitat/speċi; 3 gradi tal-livell limitu ġew iffissati għal kull klassi. Fil-prattika dan ifisser li għal 21 mill-91 tip ta' ħabitat li jokkorru fil-Ġermanja, l-ebda telf ma huwa aċċettabbli, filwaqt li għall-ħabitats li jifdal xi telf jista' jiġi kkunsidrat insinifikanti jekk ikun skalat skont il-klassijiet u l-gradi tad-daqs. Fir-rigward tal-53 speċi mill-Anness II, ma jeżistux valuri tal-livell limitu tentattivi għal 16 minnhom, u lanqas ma jeżistu għal 20 mit-98 speċi tad-Direttiva dwar l-Għasafar. Fi kliem ieħor, l-ebda impatt ma għandu l-probabbiltà li jkun aċċettabbli. Dawn il-konklużjonijiet/ċifri/livelli limitu kollha huma intenzjonati li jaġixxu biss ta' gwida. Dan ifisser li xorta għadu meħtieġ approċċ ta' każ b'każ f'kull AA. Mill-pubblikazzjoni tiegħu, id-dokument ta' gwida ġie ttestjat b'suċċess fil-qrati Ġermaniżi u issa qed jiġi applikat fil-pajjiż kollu. Hemm firxa ta' miżuri li jistgħu jittieħdu biex jimmitigaw l-effetti negattivi tal-impjanti idroelettriċi fuq l-ekosistemi tax-xmajjar u fuq il-ħabitats u l-ispeċijiet tal-madwar, u biex jgħinu fit-titjib tal-istat ta' konservazzjoni tagħhom. Din hija parti maġġuri tal-kisba tal-għanijiet tad-WFD u taż-żewġ Direttivi dwar in-Natura. Jenħtieġ li jiġu esplorati wkoll opportunitajiet għad-dekummissjonar ta' installazzjonijiet ineffiċjenti jew obsoleti u jitneħħew għal kollox mis-sistema tax-xmara. Jenħtieġ li wieħed jinnota li l-azzjoni awtomatika li għandha tittieħed skont id-WFD jekk korp tal-ilma jkun ġie degradat minħabba installazzjoni eżistenti hija li x-xmara titreġġa' lura għal stat ekoloġiku tajjeb. Il-modifiki fiżiċi sinifikanti jistgħu jsiru biss jekk iservu wkoll skop leġittimu li ma jistax jintlaħaq minn għażliet ambjentali oħrajn aħjar (għal aktar dettalji dwar ir-rekwiżiti għad-deżinjazzjoni ta' HMWB/AWB u l-gwida rispettiva ara l-Artikolu 4.3 tad-WFD). Il-possibiltajiet għall-aġġornament tekniku ta' installazzjonijiet tal-enerġija idroelettrika u l-introduzzjoni ta' miżuri ta' restawr ekoloġiku jridu jiġu evalwati fuq bażi ta' każ b'każ filwaqt li jitqiesu l-effetti kumulattivi tagħhom. It-tip ta' miżuri ekoloġiċi li jistgħu jiġu implimentati jiddependi ferm miċ-ċirkostanzi lokali, bħall-kundizzjoni tax-xmara, pressjonijiet kontinwi oħra tul ix-xmara u l-faċilitajiet diġà stabbiliti, kif ukoll it-tip ta' speċijiet u ta' ħabitats preżenti. Dan ifisser li l-Istati Membri huma legalment obbligati li: jinvestigaw it-theddid u l-pressjonijiet li jirriżultaw mill-preżenza ta' faċilitajiet tal-enerġija idroelettrika fuq l-ispeċijiet u fuq it-tipi ta' ħabitats li għalihom ġie ddeżinjat is-sit, u jieħdu l-miżuri ta' rimedju meħtieġa jekk dawn il-pressjonijiet eżistenti jkunu qed jikkawżaw deterjorament jew degradazzjoni tal-ispeċijiet u tal-ħabitats fil-mira preżenti. Jenħtieġ li wieħed jinnota li, fil-każ ta' siti Natura 2000, l-Artikolu 6.1 tad-Direttiva dwar il-Ħabitats jobbliga wkoll lill-Istati Membri biex idaħħlu fis-seħħ miżuri ta' konservazzjoni li jikkorrispondu għar-rekwiżiti ekoloġiċi tat-tipi ta' ħabitats fl-Anness I u l-ispeċijiet fl-Anness II preżenti fis-siti. Dan ifisser li l-installazzjonijiet tal-enerġija idroelettrika jridu jikkonformaw ukoll ma' għanijiet aktar ambizzjużi ta' konservazzjoni li jmorru lil hinn min-nuqqas ta' deterjorament stabbilit skont l-Artikolu 6.2. Jenħtieġ li jiġu integrati wkoll fil-programm ta' miżuri fi ħdan l-RBMP. Għalkemm mhux obbligatorju, id-Direttiva dwar il-Ħabitats tħeġġeġ lill-awtoritajiet responsabbli min-natura jiżviluppaw pjanijiet ta' ġestjoni ta' Natura 2000 f'kooperazzjoni mill-qrib mal-partijiet ikkonċernati lokali u mas-sidien tal-artijiet ikkonċernati biex jiġu identifikati t-theddid u l-pressjonijiet fuq kull sit Natura 2000 u jiddeterminaw b'mod konġunt il-miżuri ta' konservazzjoni meħtieġa li jridu jiġu implimentati. Il-komunikazzjoni tajba tal-operaturi tal-enerġija idroelettrika mal-awtoritajiet u/jew mal-korpi inkarigati mill-ippjanar tal-ġestjoni hija essenzjali u tista' twassal għall-inklużjoni ta' miżuri li jistgħu jkunu ta' benefiċċju kemm għall-għanijiet ta' konservazzjoni kif ukoll għall-operat tal-enerġija idroelettrika. ir-restawr tal-kontinwità tax-xmara u tal-migrazzjoni tal-ħut, pereżempju permezz tat-tneħħija ta' strutturi qodma jew obsoleti jew il-bini ta' passaġġi għall-ħut; it-tnaqqis tal-mortalità tal-ħut pereżempju permezz tal-installazzjoni ta' skrins fil-bokok u turbini adattati b'mod speċjali; ir-restawr ta' fluss ekoloġiku varjabbli adegwat (inkluż il-mitigazzjoni ta' flussi baxxi, flussi dinamiċi, flussi tal-ħut u flussi li jinbidlu b'mod mgħaġġel) u d-dinamika tas-sediment li jtejbu l-istruttura u l-funzjonament tal-ħabitats tal-ilma ħelu. Hemm ukoll firxa wiesgħa ta' miżuri li jistgħu jiġu introdotti għar-restawr, għall-konnessjoni jew għall-ħolqien mill-ġdid attivi ta' ħabitats naturali importanti tax-xmajjar u ta' ħabitats għal speċijiet mhedda u rari sabiex isir kontribut nett pożittiv għat-titjib tal-kundizzjoni ekoloġika ta' xmara skont l-għanijiet tad-WFD u tad-Direttivi dwar in-Natura. It-tip ta' miżura magħżula tiddependi ferm fuq il-kundizzjoni ekoloġika tal-korp tal-ilma inkwistjoni, it-tip ta' faċilità tal-enerġija idroelettrika preżenti, pressjonijiet u theddid oħra, kif ukoll l-ispiża ġenerali u l-potenzjal għal titjib fl-effiċjenza u fil-kapaċità ta' ġenerazzjoni tal-faċilità tal-enerġija idroelettrika. Ladarba l-miżuri jkunu ġew implimentati, jenħtieġ li jiġu stabbiliti sistemi ta' monitoraġġ sabiex jiġi żgurat li jkollhom l-effett mixtieq u, fejn dan ma jkunx il-każ, jenħtieġ li jittieħdu miżuri ta' rimedju biex jiġi indirizzat kwalunkwe nuqqas. Passaġġ għall-ħut Turbini inqas dannużi għall-ħut Skrins għall-ħut Passaġġ għall-ħut Provvista ta' fluss addizzjonali Tibdil fil-morfoloġija tax-xmara Varjabbiltà passiva tal-fluss Varjabbiltà attiva tal-fluss Ibbilanċjar tar-riżervi (intern) Rilokazzjoni tal-kanal mnejn jitbattal l-ilma ta' impjanti industrijali Modifika tal-morfoloġija tax-xmara Ibbilanċjar tar-riżervi (estern) Dħul flessibbli Dħul multiplu Ġestjoni tal-livell tar-riżerva Tkissir mekkaniku tas-saff tal-wiċċ li jiksi s-sediment aktar fin Tneħħija tas-sediment Introduzzjoni mill-ġdid tas-sediment (strutturi ta' dħul) Introduzzjoni mill-ġdid tas-sediment (riżervi) Restawr tal-proċessi ta' erożjoni laterali Introduzzjoni ta' flussi ta' mobilizzazzjoni Tnaqqis fl-astrazzjoni Żieda fit-tifrigħ Ħolqien ta' bajja/bajjiet Ġestjoni ta' ħabitats max-xatt/tal-ilma baxx Konnettività ma' tributarji Gżejjer artifiċjali galleġġanti Tnaqqis fil-livell ta' ħżin Titjib tal-ħabitats fil-kanali Konnessjoni laterali mill-ġdid Fil-faċilitajiet tal-enerġija idroelettrika, spiss tingħata attenzjoni partikolari lill-firxa potenzjali ta' tekniki li jistgħu jintużaw biex jerġa' jiġi restawrat jew iffaċilitat il-moviment upstream u downstream tal-ħut u ta' fawna akkwatika oħra fis-sistemi tax-xmajjar. Din hija xjenza li qed tevolvi li fiha jiġu ppruvati u evalwati mill-ġdid b'mod regolari varjetà wiesgħa ta' tekniki u ta' soluzzjonijiet innovattivi. Madankollu din mhijiex soluzzjoni għal kollox. Hemm wisq eżempji ta' għajnuniet għall-migrazzjoni tal-ħut li ġew stabbiliti bħala suppost miżura ta' mitigazzjoni iżda li rriżultaw li huma ineffettivi jew saħansitra detrimentali għall-popolazzjonijiet tal-ħut li suppost jgħinu. Dan jista' jkun minħabba l-fatt li l-apparat ma jkunx ġie ppjanat kif suppost u ma kienx tajjeb għall-iskop tiegħu, jew ma kkunsidrax l-effetti kumulattivi ta' ostakli oħra li diġà jeżistu tul il-medda tax-xmara. Jista' jkun ukoll minħabba li ma ġewx rispettati l-kundizzjonijiet għall-manutenzjoni jew għall-ġestjoni tal-apparat jew ma kien hemm l-ebda sistema ta' monitoraġġ biex jiġi ċċekkjat jekk l-apparat kienx fil-fatt qiegħed jagħmel ix-xogħol li kien imfassal jagħmel. Bl-istess mod, l-impatt tat-turbini fuq il-ħut huwa ġeneralment wieħed sinifikanti iżda xi kultant jista' jitnaqqas billi jsiru ċerti adattamenti għall-ġeometrija tat-turbina u għall-mod kif taħdem. Madankollu, s'issa dawn it-turbini adattati ma wrewx li huma garanzija li l-ebda ħut mhu se jinqatel jew li t-turbina ma għadhiex ostaklu għall-migrazzjoni. Għal darb'oħra, l-effikaċja trid tiġi vvalutata u mmonitorjata fuq bażi ta' każ b'każ. L-ippjanar ta' passaġġi għall-ħut jew ta' turbini adattati jenħtieġ li jiddependi wkoll fuq evalwazzjoni tal-effett kumulattiv tal-ostakli fis-sistema usa' tax-xmara. Il-bini ta' passaġġ għall-ħut tul xmara mimlija ostakli jista' jkun kemm għali kif ukoll ineffiċjenti. Għalhekk huwa importanti li l-ostakli kollha tul ix-xmara inkwistjoni jiġu eżaminati b'mod aktar strateġiku sabiex tittieħed deċiżjoni dwar l-aktar azzjoni korrettiva xierqa. Qabel ma ngħatat l-awtorizzazzjoni għall-bini tal-impjant ta' Moorburg fit-30 ta' Settembru 2008, saret valutazzjoni tal-impatt ambjentali skont il-leġiżlazzjoni Ġermaniża dwar l-ilma. Din il-valutazzjoni kkonkludiet li l-awtorizzazzjoni kienet kompatibbli mal-għanijiet ta' konservazzjoni taż-żoni ta' Natura 2000 għaliex l-operatur kien qabel li jinstalla t-tieni sellum tal-ħut madwar 30 km mill-impjant, ħdejn id-diga sommerġibbli ta' Geesthacht. Għalhekk kien hemm intenzjoni li jagħmel tajjeb għall-ħut maqtula matul it-tħaddim tal-mekkaniżmu ta' tkessiħ, li jiġbed kwantitajiet kbar ta' ilma mix-xmara sabiex ikessaħ l-impjant ta' Moorburg ("is-sellum tal-ħut"). Barra minn hekk, il-valutazzjoni tal-impatt ordnat monitoraġġ f'diversi fażijiet sabiex tiġi verifikata l-effikaċja tal-passaġġ għall-ħut. Il-Kummissjoni qieset li l-awtorità kkonċernata kienet ikklassifikat ħażin is-sellum tal-ħut bħala miżura ta' mitigazzjoni. Sejbiet tal-Qorti: Il-Kummissjoni ddikjarat ukoll li l-belt ta' Hamburg kienet tat l-awtorizzazzjoni mingħajr ma qieset, fil-valutazzjoni tal-impatt għall-impjant ta' Moorburg, l-effetti kumulattivi potenzjali ma' dawk bħala riżultat tal-impjant tal-enerġija b'akkumulu ppompjat ta' Geesthacht, li jmur lura għall-1958 u li ma għandu l-ebda mekkaniżmu speċifiku għall-protezzjoni tal-ħut. Skont il-Kummissjoni, huwa irrilevanti li l-impjant tal-enerġija b'akkumulu ppompjat ta' Geesthacht kien inbena qabel l-iskadenza tal-perjodu ta' traspożizzjoni tad-Direttiva dwar il-Ħabitats, għaliex id-dispożizzjonijiet tal-Artikolu 6(3) ta' dik id-Direttiva mhumiex limitati għall-pjanijiet u għall-proġetti li jkunu ġew approvati jew li tlestew wara din l-iskadenza. L-għan ta' dan id-dokument huwa li l-pajjiżi Danubjani jkunu informati dwar is-soluzzjonijiet tekniċi eżistenti għar-restawr tal-kontinwità tax-xmara għall-migrazzjoni tal-ħut. Tqiesu l-linji gwida kollha attwalment disponibbli dwar il-baċir idrografiku tad-Danubju ta' fuq. It-tqabbil tagħhom wera li l-istruttura u l-kontenut ġenerali tagħhom huma bażikament konsistenti u li fil-biċċa l-kbira tal-każijiet id-devjazzjonijiet huma biss marġinali. Minħabba li ħafna mid-dokumenti ta' gwida huma disponibbli biss bil-Ġermaniż, l-għan ta' dan id-dokument huwa li jipprovdi l-aktar fatti importanti bl-Ingliż. L-eżempji li ġejjin tal-aħjar prassi juru l-mod kif ġew introdotti diversi tipi ta' miżuri ta' mitigazzjoni u/jew ta' restawr ekoloġiku għal installazzjonijiet tal-enerġija idroelettrika taħt firxa ta' ċirkostanzi differenti. Natural England hija l-aġenzija statutorja responsabbli għall-għoti ta' pariri dwar siti protetti fl-Ingilterra, inklużi siti ta' Natura 2000. L-approċċ ta' Natural England għat-teħid ta' deċiżjonijiet dwar siti protetti tal-ilma ħelu huwa bbażat fuq il-ħabitats iżda jqis l-ispeċijiet preżenti. L-għanijiet huma bbażati fuq il-funzjoni ta' ekosistema naturali, u kull meta jkun possibbli, fejn l-ispeċijiet tal-ilma ħelu jiġu kkonservati bħala komponenti karatteristiċi tal-ekosistema kif tiffunzjona fil-kundizzjoni naturali tagħha. L-approċċ jikkondividi ħafna elementi mal-prinċipji tal-għanijiet ta' stat ekoloġiku fid-Direttiva Qafas dwar l-Ilma, iżda jvarja f'termini tal-livell ta' prekawzjoni applikat għat-teħid ta' deċiżjonijiet, il-livell ta' ambizzjoni għall-protezzjoni tal-funzjoni naturali u l-indirizzar ta' ħsara storika, u l-livell ta' kunsiderazzjoni tal-effetti fuq il-funzjonament naturali tal-ekosistema. L-approċċ huwa konformi wkoll mal-prinċipji tal-adattament għat-tibdil fil-klima għall-ekosistemi tal-ilma ħelu, li jeħtieġu fokus fuq ir-restawr tal-funzjoni naturali. In-netwerk Ingliż tal-ilma tas-superfiċe (inklużi ŻSKs tal-ilma ħelu) fih eluf ta' strutturi fil-kanal, li jaffettwaw b'mod konsiderevoli l-funzjoni naturali tal-ekosistema tax-xmajjar u tal-lagi. Uħud minnhom huma strutturi kbar b'effetti ekoloġiċi maġġuri, filwaqt li oħrajn huma żgħar u numerużi, li joħolqu effetti kumulattivi konsiderevoli. Ħafna huma assoċjati ma' liċenzji eżistenti ta' astrazzjoni, li jistgħu jew ma jistgħux ikunu qed jintużaw. Uħud ġew mibnija għall-enerġija idroelettrika filwaqt li ħafna minnhom jistgħu jiġu modifikati. Tħejjiet dikjarazzjoni konġunta tar-regolaturi dwar l-enerġija idroelettrika mar-regolatur tal-ilma fl-Ingilterra (l-Aġenzija Ambjentali) biex jiġu stabbiliti l-proċessi ta' teħid ta' deċiżjonijiet relatati ma' siti protetti. Tirrikonoxxi l-ħtieġa għal prekawzjoni ambjentali, kunsiderazzjoni xierqa tal-effetti kumulattivi, u deċiżjonijiet li għandhom jittieħdu fid-dawl tal-għanijiet speċifiċi ta' konservazzjoni tas-sit u tal-pjanijiet ta' restawr assoċjati. Fejn pjan ta' restawr ta' xmara ta' Natura 2000 iqis li struttura f'kanal ma tistax tiġi mċaqalqa, jew fejn kieku tieħu perjodu twil ta' żmien biex titneħħa, allura jista' jkun hemm ambitu għall-ġenerazzjoni tal-enerġija idroelettrika (permanenti jew temporanja). Madankollu, l-istruttura jenħtieġ li tiġi modifikata biex jitnaqqas l-impatt tagħha fuq il-funzjoni tal-ħabitat naturali, u jenħtieġ li jintlaħqu l-valuri fil-mira għar-reġim tal-fluss naturali (inklużi limiti fuq l-estent kumulattiv tal-meded eżawriti minħabba l-astrazzjoni). Minħabba l-għanijiet ta' siti tal-ilma ħelu protetti fl-Ingilterra, u l-prekawzjoni u l-ambizzjoni assoċjati mar-restawr tal-funzjoni ta' ħabitats naturali, in-netwerk tal-ilma ħelu ta' Natura 2000 mhuwiex fokus naturali għall-iżvilupp tal-enerġija idroelettrika. Filwaqt li jista' jkun hemm ċirkostanzi lokali fejn l-enerġija idroelettrika tkun kompatibbli mal-għanijiet ta' Natura 2000, jeżistu opportunitajiet ikbar lil hinn mis-serje ta' siti protetti fin-netwerk usa' tal-ilma tas-superfiċe. Jekk l-iżviluppi tal-enerġija idroelettrika jkunu partikolarment importanti fin-netwerk ta' Natura 2000 iżda f'konflitt mal-għanijiet ta' konservazzjoni, allura jista' jsir argument favur l-interess pubbliku prevalenti. Madankollu, x'aktarx soluzzjonijiet alternattivi li jinvolvu forom oħra ta' enerġija rinnovabbli b'inqas impatt fuq il-konservazzjoni tan-natura huma aktar kosteffikaċi. Fi Spanja, l-għargħar ikkontrollat ġie legalment stabbilit fl-2008. Minn dak iż-żmien, saru għadd ta' avvenimenti ta' għargħar fix-xmajjar Mediterranji. Pereżempju, rati ta' għargħar ikkontrollat ilhom jiġu kkalkolati u rilaxxati fix-Xmara Ebro ta' Isfel (Grigal ta' Spanja) mill-2002, mill-kumpless tad-diga li jirregola x-xmara (Digi ta' Mequinenza-Ribarroja-Flix). Ix-xmajjar ta' Franza jospitaw ħdax-il speċi ta' ħut dijadromu li jemigraw fuq distanzi twal bejn il-baħar u l-ilma ħelu biex itemmu ċ-ċikli tal-ħajja kumplessa tagħhom. Ħafna, bħall-isturjun Ewropew, is-salamun Atlantiku, l-Allis shad u l-qalfat tax-xmara, huma protetti skont id-Direttiva dwar il-Ħabitats tal-UE. Madankollu, minkejja l-isforzi li saru għall-konservazzjoni ta' dawn l-ispeċijiet, kollha għadhom f'kundizzjoni mhux favorevoli fi Franza u fi bnadi oħra fl-UE. Pressjonijiet idromorfoloġiċi, bħall-astrazzjoni tal-ilma, l-għeluq tal-ilma u l-iskariki, qed jaffettwaw partijiet sinifikanti mill-korpi tal-ilma tal-Awstrija. Din hija primarjament ir-raġuni għaliex żewġ terzi tax-xmajjar ma għandhomx stat ekoloġiku tajjeb skont id-WFD (BMLFUW 2014). L-aħħar abbozz tal-pjan ta' ġestjoni tal-baċiri tax-xmajjar tal-Awstrija, li ġie ppubblikat fl-2015, jagħti prijorità lit-titjib tal-idromorfoloġija tax-xmajjar tagħha. Jenfasizza l-ħtieġa għal programmi ta' rivitalizzazzjoni ambjentali fuq skala kbira biex titjieb l-istruttura tax-xmajjar u jgħinu fl-irkupru ta' speċijiet ta' ħut reofiliċi mhedda. Ir-restawr ta' pjanuri mfawra dinamiċi u ż-żoni tat-tifrix tagħhom ma jgħinx biss fit-titjib tal-istat ekoloġiku tax-xmajjar skont id-WFD iżda jenħtieġ li jtejjeb ukoll il-kundizzjoni ta' konservazzjoni tas-siti ta' Natura 2000, tal-ispeċijiet u tal-ħabitats preżenti. Qed tkompli l-ħidma fuq seba' taqsimiet addizzjonali tax-xmara taħt it-tieni proġett LIFE. Madankollu, għad hemm l-isfida tal-mod kif jiġu rikonċiljati l-ħtiġijiet tad-WFD, tan-Natura 2000 u tad-Direttiva dwar l-Għargħar minn naħa waħda, u min-naħa l-oħra r-rekwiżit tal-produzzjoni ta' enerġija rinnovabbli tul ix-xmara kollha (330 km) fl-Awstrija. Biex jindirizzaw dan, l-awtoritajiet, f'konsultazzjoni mal-partijiet ikkonċernati, żviluppaw pjan ġdid li jinkludi skema mfassla bir-reqqa ta' tqassim f'żoni, b'żoni prijoritarji ekoloġiċi, żoni ta' kompromess u żoni mingħajr restrizzjonijiet jew interessi partikolari (prinċipalment fil-meded tan-nofs sa dawk aktar baxxi tax-xmara). Dan il-pjan, li huwa validu sal-2022, jistabbilixxi l-pedamenti għall-konformità mal-miri obbligatorji tal-enerġija, filwaqt li jinżamm/jitjieb l-istat ekoloġiku tax-xmara skont il-liġijiet ambjentali tal-UE. Dan wassal għal: Eżempji ta' miżuri ambjentali jinkludu: Dan il-proġett integrat tejjeb il-kwalità ambjentali tal-kumpless tal-enerġija idroelettrika minkejja t-telf enerġetiku minħabba ż-żieda fil-fluss ekoloġiku (parzjalment irkuprat mill-impjant il-ġdid). http://alsace.edf.com/wp-content/uploads/2015/06/20150610-Renaturation-Kembs-EDF-PCA.pdf B'kollox, 73 km tax-Xmara Renu mil-Lag Constance sa Basel huma magħluqa, u tliet meded biss li jiċċirkolaw liberament jipprovdu kundizzjonijiet li huma aktar naturali. It-trasport u l-bilanċ tas-sediment jiġu mfixxkla u mħarbta ħafna mhux biss mid-digi u mid-digi sommerġibbli fix-xmara prinċipali, iżda wkoll mill-input ferm imnaqqas ta' sediment minn tributarji maġġuri u mill-erożjoni tax-xatt minħabba bini estensiv ta' ħitan mibni b'ġebel mhux fiss. Il-pjan direttur jgħaddi mill-proċess li ġej: (1) il-Grupp Ristrett ta' esperti tal-PGG iħejji l-offerta u l-kuntratt, u r-reviżjoni xjentifika/teknika tal-pjan direttur; (2) il-PGG-Forum magħmul minn delegati ta' diversi partijiet ikkonċernati ewlenin jirrevedi l-proċess tal-Grupp Ristrett u jfassal il-pjan direttur; (3) il-PGG-Plenum, magħmul mill-partijiet ikkonċernati kollha, jiġi mgħarraf dwar il-proġett ippjanat fl-ewwel sessjoni ta' ħidma, imbagħad dwar il-progress tal-ħidma permezz ta' rapporti qosra, u wara dwar il-verżjoni finali tal-pjan direttur f'sessjoni ta' ħidma finali. L-għan tal-pjan direttur huwa li: jipprovdi tagħrif xjentifiku bażiku ta' sfond dwar il-mekkaniżmi u l-immudellar tat-trasport tas-sediment, u jiddeskrivi l-miżuri u x-xenarji kollha possibbli u teknikament fattibbli għat-titjib tat-trasport tas-sediment u tal-ħabitats tal-ħut tul il-parti kollha tax-xmara milquta. L-ewwel fażi (li waqqfet l-organizzazzjoni tal-PGG u t-tħejjija tal-pjan direttur) damet għaddejja mill-2007 sal-2013. Fit-tieni fażi, immexxija mill-awtoritajiet Żvizzeri u dawk Ġermaniżi, il-Plenum jiddiskuti l-fattibilità politika ta' miżuri individwali jew kombinati rakkomandati, u jsib soluzzjonijiet għall-implimentazzjoni ta' ċerti miżuri ta' segwitu. Dawn ġew organizzati skont il-prijorità, il-potenzjal ta' restawr, analiżi tal-kost-benefiċċju u valutazzjoni tar-riskju. Għal aktar informazzjoni, jekk jogħġbok żur: www.energiedienst.de Dan il-proġett, li dam għaddej minn Settembru 2008 sa Frar 2011, żviluppa proċedura ta' ċertifikazzjoni teknikament u ekonomikament fattibbli għal faċilitajiet ta' ġenerazzjoni tal-enerġija idroelettrika ta' standard ambjentali għoli. Il-proċedura kellha tkun koerenti mar-rekwiżiti tad-WFD, tintuża għal prodotti tal-elettriku "ekotikkettati", u kemm jista' jkun, tkun integrata ma' għodod eżistenti tal-UE, bħall-Ekotikketta, EMAS, valutazzjoni tal-impatt ambjentali u azzjoni għall-enerġija sostenibbli. Il-proġett kien jinkludi l-iżvilupp u l-ittestjar ta' metodoloġija operattiva biex tintuża fi prodotti kummerċjabbli u sett ta' linji gwida biex jintużaw mill-iżviluppaturi u minn dawk li jieħdu d-deċiżjonijiet matul il-proċeduri tal-ippjanar u tal-awtorizzazzjoni. Il-pajjiżi sħab kienu: l-Italja, is-Slovenja, Franza, Spanja u s-Slovakkja. Fuq medda twila ta' żmien, il-proġett huwa mistenni jkollu impatt pożittiv fuq il-ġenerazzjoni tal-enerġija idroelettrika fl-Ewropa, peress li l-għan tiegħu huwa li jidderieġi l-impjanti ġodda lejn soluzzjonijiet aktar sostenibbli u jiffaċilita l-proċedura ta' awtorizzazzjoni. Dawn li ġejjin huma fost il-miżuri identifikati li għandhom jiġu implimentati sabiex jintlaħaq dan l-għan ta' ġestjoni: Speċifikazzjoni tal-post u tal-firxa ta' miżuri għat-titjib tal-morfoloġija tax-xmara permezz ta' restawr, konservazzjoni u titjib, li kull pajjiż se jimplimenta sal-2021. Jekk ir-riżultati ta' dawn l-investigazzjonijiet ikunu pożittivi, jenħtieġ li jiġu implimentati l-miżuri xierqa u jenħtieġ li jsir studju ta' fattibilità għad-Diga ta' Gabčíkovo u għad-Danubju ta' fuq. Il-kunċett tas-sellum tal-ħut ġie miftiehem minn qabel mal-awtorità għall-konservazzjoni tan-natura, mal-bord għall-ġestjoni tal-ilma ta' Rosenheim, mal-assoċjazzjoni lokali tas-sajd u mal-esperti tal-industrija tas-sajd. Ġew stabbiliti għadd ta' liwjiet artifiċjali, postijiet ta' riproduzzjoni, strutturi ta' taħriġ mibnija mill-ġdid fix-xmajjar, eċċ. kemm upstream kif ukoll downstream. Il-fażi ta' ppjanar u ta' implimentazzjoni kienet appoġġata bis-sħiħ mill-awtoritajiet lokali u mill-NGOs. Ir-rekwiżit li jiġu żgurati l-produzzjoni u l-użu tal-enerġija minn sorsi ta' enerġija rinnovabbli u li jitnaqqsu l-gassijiet b'effett ta' serra skont l-għanijiet tad-Direttiva dwar l-Enerġija Rinnovabbli tal-UE jirrappreżenta xprunatur sinifikanti għall-iżvilupp u għall-użu tal-enerġija idroelettrika u ta' sorsi oħrajn ta' enerġija rinnovabbli. Fl-istess ħin, l-Istati Membri jridu jissodisfaw l-għanijiet tad-Direttiva Qafas dwar l-Ilma u tad-Direttivi tal-UE dwar in-Natura li għandhom l-għan jiżguraw li l-korpi tal-ilma Ewropej mhux biss ma jitħallewx jiddeterjoraw aktar, iżda wkoll jilħqu stat (jew potenzjal) tajjeb, kif ukoll li l-ispeċijiet u l-ħabitats protetti tal-UE jiksbu stat ta' konservazzjoni favorevoli madwar l-UE kollha. Approċċ ta' ppjanar strateġiku: huwa opportunità eċċellenti sabiex jiġu integrati l-għanijiet tal-politika dwar l-ilma, in-natura u l-enerġija, kif ukoll l-għanijiet ta' oqsma ta' politika ewlenin oħrajn; jagħmilha possibbli li l-ippjanar strateġiku għall-ambjent akkwatiku u għall-konservazzjoni tan-natura jintrabat mal-ippjanar nazzjonali tal-enerġija dwar l-elettriku rinnovabbli; jippermetti l-involviment tal-partijiet kollha interessati, li jistgħu jnaqqsu l-kunflitti potenzjali sussegwenti u jiżguraw il-proġetti; juża l-proċess tal-ippjanar biex jgħin sabiex jiġu stabbiliti l-prijoritajiet (pereżempju, fir-rigward tal-bilanċ li jrid jintlaħaq bejn il-prijoritajiet tal-enerġija, tan-natura u tal-ġestjoni tal-ilma); jgħin fis-simplifikazzjoni tal-proċess ta' awtorizzazzjoni dwar l-iżviluppi proposti ġodda tal-enerġija idroelettrika u fit-titjib tat-trasparenza u tal-prevedibbiltà għall-iżviluppaturi tal-enerġija idroelettrika; jippermetti li jiġu vvalutati kif suppost l-aħjar għażliet ambjentali u l-interess pubbliku prevalenti tal-proġett; jipprovdi informazzjoni minn qabel lill-iżviluppaturi dwar minn fejn (ġeografikament) x'aktarx li jkun possibbli li tinkiseb awtorizzazzjoni, hekk kif jidentifika l-aktar oqsma xierqa u dawk inqas xierqa; juża l-politiki u l-kriterji stabbiliti sabiex jgħinu fil-ġestjoni tar-riskji ta' effetti kumulattivi mill-impjanti idroelettriċi; jipprovdi opportunità permezz tal-ippjanar tal-ġestjoni tal-baċiri tax-xmajjar sabiex approċċ ta' ppjanar strateġiku għall-enerġija idroelettrika jiġi integrat mal-għanijiet tal-ambjent tal-ilma, filwaqt li jqis ukoll l-għanijiet ta' konservazzjoni tas-siti Natura 2000 involuti. Dan il-kapitolu jagħti ħarsa lejn id-diversi modi li bihom jista' jintuża approċċ ta' ppjanar integrat sabiex iqis l-effetti negattivi potenzjali fuq il-ħabitats u l-ispeċijiet matul l-istadji bikrija tal-proċess tal-ippjanar. Il-Kapitolu 5 jagħti ħarsa lejn ir-rekwiżiti skont id-Direttivi dwar in-Natura għal valutazzjoni legali ta' pjan jew proġett propost li ġeneralment ikun meħtieġ li ssir ħafna aktar tard, u f'dak il-punt bħala reazzjoni biss għal "effett (negattiv) sinifikanti". Madankollu, jekk pjan strateġiku għall-iżvilupp tal-enerġija idroelettrika jkun fih xi element spazjali sostantiv bħall-identifikazzjoni ta' żoni potenzjali għall-iżvilupp, dan jenħtieġ li jkun soġġett ukoll għal valutazzjoni bħala "pjan" skont l-Artikolu 6(3) tad-Direttiva dwar il-Ħabitats. Dan jipprovdi opportunità, f'konformità mal-Artikolu 6(3), sabiex jittaffew l-effetti potenzjali tal-iżvilupp tal-enerġija idroelettrika fuq in-netwerk Natura 2000 billi jidderiġi l-iżvilupp lil hinn minn siti li x'aktarx jikkawżaw kunflitt bejn l-interessi tal-iżvilupp u l-protezzjoni ta' sit Natura 2000. Jidher b'mod ċar li tali proċess ta' ppjanar integrat jeħtieġ investiment inizjali aktar sostanzjali għall-awtoritajiet pubbliċi kkonċernati. Madankollu, l-evidenza kollha turi li, fuq medda ta' żmien twil, l-ippjanar integrat jista' jagħti benefiċċji sostanzjali għal dawk kollha kkonċernati — kemm għas-settur tal-enerġija, l-għanijiet tad-Direttiva Qafas dwar l-Ilma (WFD), l-għanijiet ta' Natura 2000 jew għal interessi oħrajn. Dawn il-benefiċċji sikwit jaqbżu bil-bosta l-investiment addizzjonali inizjali meħtieġ. L-ippjanar strateġiku integrat jenħtieġ li jitwettaq f'diversi livelli differenti u f'diversi stadji tal-proċess tal-ippjanar, kemm mill-awtoritajiet kif ukoll u/jew mill-iżviluppaturi, kif xieraq. Dan jenħtieġ li jintuża b'mod partikolari meta: Jenħtieġ li jiġu żviluppati mekkaniżmi ta' qabel l-ippjanar li jallokaw żoni "mhux permessi" għall-proġetti ġodda tal-enerġija idroelettrika. Din id-deżinjazzjoni jenħtieġ li tkun ibbażata fuq djalogu bejn l-awtoritajiet kompetenti differenti, il-partijiet ikkonċernati u l-NGOs. Sabiex titnaqqas il-ħtieġa għal siti ġodda, l-iżvilupp tal-kapaċitajiet tal-enerġija idroelettrika jista' jiġi appoġġat permezz tal-immodernizzar u l-aġġornament tal-infrastrutturi eżistenti. L-iżvilupp tal-enerġija idroelettrika jenħtieġ li jkun akkumpanjat minn ekoloġija tal-ilma mtejba, standards ekoloġiċi ċari għal faċilitajiet ġodda jew faċilitajiet eżistenti modernizzati, kif ukoll kundizzjonijiet operattivi mtejba. L-impjanti idroelettriċi ġodda kollha jenħtieġ li jkollhom, pereżempju, passaġġi tal-ħut u jenħtieġ li jirrispettaw fluss ekoloġiku minimu. Analiżi tal-ispejjeż u tal-benefiċċji tal-proġett hija meħtieġa sabiex tkun tista' tittieħed deċiżjoni dwar jekk il-benefiċċji għall-ambjent u għas-soċjetà li jipprevjenu d-deterjorament tal-istat ta' korp tal-ilma jew inkella li jirrestawrawh għal stat tajjeb humiex megħluba mill-benefiċċji tal-modifiki l-ġodda. Dan ma jfissirx li se jkun meħtieġ li jiġu monetizzati jew saħansitra kwantifikati l-kostijiet u l-benefiċċji kollha sabiex tittieħed deċiżjoni bħal din. Id-daqs tal-proġett mhuwiex il-kriterju rilevanti sabiex jiġi skattat l-Artikolu 4(7). L-approċċ rilevanti huwa li jiġi vvalutat jekk proġett partikolari huwiex se jirriżulta fid-deterjorament tal-istat ta' korp tal-ilma. B'hekk, proġetti ta' kwalunkwe daqs jistgħu jaqgħu taħt l-Artikolu 4(7). Meta l-kunċett tad-disinn ikun diġà avvanzat sewwa, il-valutazzjoni tal-impatt ambjentali ta' spiss issir eżerċizzju fil-limitazzjoni tad-danni. Dan ifisser li, anki jekk ir-regoli kollha li jirregolaw dawn il-valutazzjonijiet, inklużi dawk skont id-Direttiva dwar il-Ħabitats, ikunu ġew segwiti bir-reqqa, ma hemm ebda garanzija ta' suċċess. Dan l-approċċ tradizzjonali għat-tfassil tal-proġett jew tal-pjan jista' jwassal ukoll għal diskussjonijiet twal mal-awtoritajiet tal-ippjanar, gruppi ta' interess oħrajn u NGOs matul il-fażi ta' konsultazzjoni pubblika li jistgħu, min-naħa tagħhom, jikkawżaw dewmien sinifikanti għall-proċess tal-ippjanar u jġarrbu kostijiet addizzjonali. lill-valuri tal-ekosistema; lill-ħabitats; lill-kwistjonijiet speċifiċi bħal speċijiet mhedda u l-passaġġ tal-ħut fiż-żoni ta' qbid, riżerva u downstream; u l-effetti potenzjali li jirriżultaw minn speċijiet invażivi assoċjati mal-proġett ippjanat. Fl-2010, il-Ministri tal-pajjiżi tad-Danubju talbu sabiex jiġu żviluppati prinċipji ta' gwida dwar l-integrazzjoni tal-aspetti ambjentali fl-użu tal-enerġija idroelettrika bil-għan li jiġi żgurat żvilupp bilanċjat u integrat, kif ukoll li l-kunflitti ta' interess potenzjali jiġu indirizzati mill-bidu. Il-prinċipji gwida ġew abbozzati bħala parti minn proċess wiesa' ta' parteċipazzjoni li kien jinvolvi rappreżentanti mill-amministrazzjonijiet ambjentali u tal-enerġija, is-settur tal-enerġija idroelettrika, l-NGOs u l-komunità xjentifika. Ġew adottati mill-ICPDR fl-2013 u jagħmlu r-rakkomandazzjonijiet ewlenin li ġejjin: Il-pjanijiet spazjali, ippromulgati fil-livell lokali, reġjonali jew nazzjonali skont il-liġijiet fis-seħħ f'kull pajjiż, jippermettu li d-domandi differenti fuq l-art jiġu eżaminati madwar żona ġeografika wiesgħa. Dan jippermetti li titfassal strateġija għal żvilupp sostenibbli integrata li tfittex is-sinerġiji u timminimizza l-kunflitti, kull fejn ikun possibbli. Il-pjanijiet spazjali jipprevedu wkoll qafas ta' żvilupp aktar bilanċjat għaliex jippermettu li t-tħassib ambjentali u soċjetali usa' jiġi kkunsidrat kmieni fil-proċess tal-ippjanar. Dan għandu t-tendenza li jwassal għal qafas ta' ppjanar aktar stabbli u prevedibbli għal dawk kollha kkonċernati, li jenħtieġ li jgħin sabiex jitnaqqas ir-riskju ta' diffikultajiet u dewmien fi stadji aktar tard, pereżempju fil-livell ta' proġetti individwali. Huma jinkoraġġixxu wkoll lis-setturi ekonomiċi differenti, lil gruppi ta' interess u lill-pubbliku ġenerali sabiex jinvolvu lilhom infushom permezz ta' konsultazzjoni pubblika, sabiex b'hekk tiġi żgurata trasparenza akbar fil-proċess tat-teħid tad-deċiżjonijiet. Għaldaqstant, l-ippjanar spazjali u, tabilħaqq, l-ippjanar settorjali, huma għodda importanti għall-industrija. Fil-każ tal-ġenerazzjoni tal-enerġija idroelettrika, għadd ta' pajjiżi żviluppaw pjanijiet tal-enerġija idroelettrika speċifiċi fil-livell nazzjonali jew reġjonali sabiex jiddeċiedu fuq l-iżviluppi futuri fil-funzjoni tad-domanda u l-opportunitajiet. Barra minn hekk, l-Istati Membri kollha huma mitluba li jabbozzaw pjanijiet nazzjonali dwar l-enerġija rinnovabbli skont id-Direttiva dwar l-Enerġija Rinnovabbli sabiex jiddeċiedu x'inhi l-aktar taħlita xierqa ta' miżuri tal-enerġija rinnovabbli għal pajjiż jew reġjun partikolari f'termini tal-ilħuq tal-miri għall-użu tas-sorsi ta' enerġija rinnovabbli. Iż-żewġ tipi ta' pjan mhux biss jippermettu li ssir analiżi tal-ħtiġijiet ipproġettati għal tipi differenti ta' enerġiji rinnovabbli, inkluż il-ġenerazzjoni tal-enerġija idroelettrika, iżda jipprovdu wkoll opportunità sabiex jitqiesu kunsiderazzjonijiet soċjoekonomiċi usa' (pjanijiet ta' ġestjoni tal-baċiri tax-xmajjar jew Natura 2000) fi stadju bikri u strateġiku fil-proċess tal-ippjanar. Il-ħidma tal-valutazzjoni mwettqa jenħtieġ li tkun proporzjonata għall-ambitu ġeografiku tal-pjan u n-natura u l-firxa ta' kwalunkwe effett potenzjali. Għandha tinkiseb biżżejjed informazzjoni dwar il-pjan propost sabiex il-valutazzjoni xierqa tkun tista' titwettaq b'mod korrett. L-għan sottostanti fil-ħinijiet kollha huwa li jiġi evitat jew jitneħħa kwalunkwe effett avvers prevedibbli fuq l-integrità tas-siti Natura 2000, jew li titneħħa kwalunkwe bażi raġonevoli għal tħassib li jista' jseħħ tali effett avvers. Benefiċċju ewlieni tat-twettiq ta' valutazzjonijiet xierqa għal pjan partikolari huwa li dan jista' jipprevjeni kwalunkwe kunflitt potenzjali aktar tard mas-siti Natura 2000 meta jivvaluta l-effetti ta' proġetti individwali permezz ta', pereżempju, attivitajiet ta' tqassim f'żoni 'l bogħod minn siti Natura 2000. Dan jesiġi wkoll li dawk involuti jikkunsidraw soluzzjonijiet li jagħmlu inqas ħsara sabiex jintlaħqu l-għanijiet tal-pjan fi stadju bikri ħafna fil-proċess tal-ippjanar u jħeġġiġhom sabiex jiżviluppaw approċċ aktar integrat u olistiku għall-iżvilupp tal-enerġija idroelettrika. L-użu tal-art jew il-pjanijiet settorjali ġeneralment ikopru żona ġeografika wiesgħa. Din l-iskala, flimkien man-natura spazjali tal-pjanijiet, tippermetti li jittieħdu deċiżjonijiet strateġiċi dwar il-kapaċità u l-post tal-iżviluppi tal-enerġija idroelettrika fuq żona wiesgħa, filwaqt li jitqiesu r-rwol multifunzjonali tax-xmajjar u l-impatt ambjentali potenzjali tad-deċiżjonijiet. F'dan il-kuntest, mod wieħed effettiv ta' kif jiġu evitati jew minimizzati l-kunflitti potenzjali mas-siti Natura 2000 huwa li jiġu identifikati l-postijiet tul xmara li huma meqjusa bħala xierqa jew mhux xierqa għall-enerġija idroelettrika. Dan jista' jiġi sovrappost fuq mappa li turi l-interessi tax-xmara f'termini tal-konservazzjoni tan-natura sabiex jiġu identifikati l-oqsma potenzjali ta' kunflitt – pereżempju siti protetti bħal siti Natura 2000 jew rotot migratorji għal speċijiet protetti tal-UE. Il-mapep tas-sensittività tal-ħajja selvaġġa huma utli biex jgħinu sabiex jinstabu żviluppi tal-enerġija idroelettrika li huma 'l bogħod minn żoni bħal siti Natura 2000 fejn hemm riskju għoli ta' effetti sinifikanti u fejn id-diversi proċeduri ta' permess ambjentali, kemm jekk ikunu skont id-WFD, id-Direttiva dwar il-Ħabitats jew id-Direttiva VIA, bilfors ikunu aktar onerużi u x'aktarx jiġu rrifjutati. Il-mapep tas-sensittività jistgħu jiġu żviluppati wkoll għal kategoriji magħżula ta' speċijiet (eż. speċijiet ta' ħut ta' importanza Ewropea) jew għal tipi partikolari ta' ħabitats jew żoni protetti fuq żona determinata minn qabel. Madankollu, huwa importanti li l-mapep ikunu bbażati fuq l-aħjar dejta u informazzjoni disponibbli u li l-kriterji għall-għażla jkunu trasparenti u ċari għal dawk kollha kkonċernati (u eventwalment soġġetti għal konsultazzjoni pubblika). Il-mapep jenħtieġ li jkunu wkoll f'riżoluzzjoni għolja biżżejjed sabiex jipprovdu karatterizzazzjoni affidabbli taż-żoni. Madankollu, il-mapep tas-sensittività bbażati fuq distribuzzjonijiet ta' speċijiet eżistenti jistgħu jkunu qarrieqa għaliex id-distribuzzjonijiet eżistenti jistgħu huma stess ikunu prodott tal-effetti eżistenti li jridu jiġu indirizzati. Kwalunkwe użu ta' mapep bħal dawn għandu jqis il-pjanijiet sabiex jirrestawraw id-distribuzzjonijiet tal-ispeċijiet. Ladarba jiġu żviluppati l-mapep tal-enerġija idroelettrika u l-mapep tas-sensittività tal-ħajja selvaġġa, dawn jistgħu jiġu sovrapposti u jistgħu jiġu allokati meded differenti tax-xmara għal waħda jew aktar mill-kategoriji wesgħin li ġejjin: Wieħed għandu jinnota li l-mapep tas-sensittività jistgħu jipprovdu biss deskrizzjoni wiesgħa taż-żoni ta' riskju potenzjalment għoli (fejn ikun aħjar jekk l-iżviluppi ġodda jiġu evitati għal kollox), riskju medju (fejn jistgħu jkunu possibbli l-miżuri ta' mitigazzjoni) u riskju baxx (fejn l-impatt mistenni jkun limitat jew baxx). Bħala tali, dawn mhumiex sostitut għal valutazzjoni tal-impatt ambjentali (VIA) jew valutazzjoni xierqa (AA) fil-livell tal-proġett. Dawn xorta jista' jkun hemm bżonn li jitwettqu għal proġetti individwali ta' żvilupp tal-enerġija idroelettrika. L-istħarriġijiet komprensivi dwar l-ispeċijiet fi ħdan il-VIA jew l-AA fil-livell ta' sit individwali jkunu jistgħu jiddeterminaw b'mod aktar preċiż għal kull sit liema valuri tan-natura u riskji ta' impatt speċifiċi huma probabbli. F'dan il-kuntest, il-mapep tal-livell strateġiku diġà jistgħu jgħinu sabiex jindikaw il-livell ta' valutazzjoni li se jkun meħtieġ għal studji tal-linja bażi aktar dettaljati u stretti fil-livell ta' proġetti individwali. Il-viewer ta' Natura 2000 huwa sistema ta' informazzjoni ġeografika (GIS) online li tippermetti lill-iżviluppaturi jsibu u jesploraw kull sit Natura 2000 fin-netwerk tal-UE. Is-siti jistgħu jiġu eżaminati fi skala fina ħafna (1:500), fejn juru l-konfini tas-sit u l-karatteristiċi ewlenin tal-pajsaġġ tiegħu f'riżoluzzjoni għolja ħafna. Għal kull sit, tista' titniżżel formola standard tad-dejta li telenka t-tipi ta' speċijiet u ħabitats li għalihom ġiet deżinjata, kif ukoll l-erja jew id-daqs tal-popolazzjoni stmati tagħhom u l-kundizzjoni tal-konservazzjoni fis-sit, flimkien mal-importanza ta' dak is-sit għat-tip ta' speċi jew ħabitat. Huma disponibbli wkoll faċilitajiet oħrajn ta' tfittxija u wiri għad-dejta ta' sovrapożizzjoni minn diversi sorsi fuq is-siti Natura 2000. Il-prinċipji gwida tal-ICPDR jirrakkomandaw proċess b'żewġ passi għall-ippjanar strateġiku taż-żoni tal-ġenerazzjoni tal-enerġija idroelettrika fil-livell reġjonali jew nazzjonali. Bħala l-ewwel pass, jenħtieġ li jiġu identifikati l-meded tax-xmajjar fejn l-iżvilupp tal-enerġija idroelettrika huwa pprojbit skont il-leġiżlazzjoni/ftehimiet reġjonali, nazzjonali jew internazzjonali rilevanti (żoni ta' esklużjoni). Fit-tieni pass, il-meded l-oħrajn kollha jenħtieġ li jiġu vvalutati bl-użu ta' skema ta' klassifikazzjoni stabbilita minn qabel abbażi tal-kriterji maqbula. Huwa importanti li l-valutazzjoni fil-livell reġjonali/nazzjonali tkun teknikament fattibbli u bbażata fuq id-dejta kollha li tista' tinkiseb f'dan il-livell. Il-matriċi li tirriżulta tipprovdi għodda ta' appoġġ għad-deċiżjonijiet sabiex tiġi pprovduta kisba bilanċjata ta' għanijiet relatati mal-ambjent u mal-enerġija. Dan il-proċess ta' bbilanċjar jenħtieġ li jitwettaq mill-awtorità kompetenti għal-livell reġjonali/nazzjonali f'kull pajjiż tad-Danubju bħala parti minn proċess ta' parteċipazzjoni pubblika. Ir-riżultati jenħtieġ li jiġu inkorporati wkoll fil-pjanijiet tal-ġestjoni tal-baċiri tax-xmajjar u fil-pjanijiet ta' azzjoni dwar l-enerġija rinnovabbli. Għal WWF Austria, huwa importanti li l-iżviluppi futuri fl-enerġija idroelettrika jsegwu approċċ strateġiku sabiex b'hekk ikunu jistgħu jiġu mħarsa l-meded ta' xmara sinifikanti, sensittivi u intatti li jifdal. Sabiex tappoġġa dan, WWF ħejjiet pjan direttur ekoloġiku bil-għan li tiġi pprovduta bażi ta' deċiżjoni teknikament soda għall-valutazzjoni tal-ħtieġa li jiġu protetti l-ilmijiet Awstrijaċi (WWF Ökomasterplan, 2009). L-istudju ġie ppubblikat fl-2009 u vvaluta, għall-ewwel darba, is-sinifikat ekoloġiku ta' 53 minn fost l-akbar xmajjar fl-Awstrija b'żona ta' qbid akbar minn 500 kilometru kwadru. Huwa jippreżenta wkoll id-dejta uffiċjali tal-analiżi tal-istat attwali tal-ministeru responsabbli għall-implimentazzjoni tad-WFD tal-UE u l-għoti ta' informazzjoni relatata mal-konservazzjoni, bħal fuq is-siti Natura 2000 u żoni protetti oħrajn. Kull waħda mill-meded tal-ilma ġiet ikkategorizzata u prijoritizzata f'ordni ta' importanza skont kriterji tal-għażla differenti (pereżempju, l-istat ekoloġiku, is-sitwazzjoni fiż-żoni protetti, l-idromorfoloġija, it-tul ta' mogħdija ta' fluss liberu kontigwu) B'hekk, kull medda ta' xmara ġiet ikklassifikata skont il-kategoriji ta' sensittività li ġejjin: Kategorija ta' sensittività 1: mertu għoli ħafna ta' protezzjoni abbażi tal-istat ekoloġiku Kategorija ta' sensittività 2: mertu għoli ħafna ta' protezzjoni minħabba s-sitwazzjoni fir-riżerva/i Kategorija ta' sensittività 3: timmerita ħafna l-protezzjoni abbażi tal-morfoloġija Kategorija ta' sensittività 4: mistħoqqa ħafna l-protezzjoni minħabba t-tul ta' mogħdija ta' fluss liberu kontigwu Kategorija ta' sensittività 5: potenzjalment timmerita l-protezzjoni minħabba nuqqas ta' bażi tad-dejta għal valutazzjoni sikura tal-kundizzjoni ambjentali Kategorija ta' sensittività 6: potenzjalment timmerita l-protezzjoni Kategorija ta' sensittività 7: mertu baxx ta' protezzjoni Kategorija ta' sensittività 8: użu ekonomiku tal-enerġija eżistenti Defiċjenza fid-dejta (stat ekoloġiku, idromorfoloġija) Fl-2008, il-Ministeru Franċiż tal-Ekoloġija, l-Iżvilupp Sostenibbli u l-Enerġija organizza diskussjoni madwar mejda dwar kif għandha tiġi żviluppata ulterjorment l-enerġija idroelettrika sostenibbli, filwaqt li jiġi rrestawrat l-ambjent akkwatiku fi Franza. Kellhom jintlaħqu żewġ għanijiet: il-ġenerazzjoni ta' 3 TWh addizzjonali f'termini ta' produzzjoni annwali sal-2020 u l-kisba ta' status tajjeb fuq 66 % tal-korpi tal-ilma tas-superfiċe sal-2015. Wara diskussjonijiet estensivi mal-awtoritajiet lokali eletti, il-produtturi tal-enerġija idroelettrika, il-kumitat nazzjonali għas-sajd professjonali fl-ilma ħelu u għadd ta' NGOs, il-Ministeru ffirma ftehim li għandu erba' għanijiet ewlenin: li tiġi appoġġata l-enerġija idroelettrika permezz ta' proċess kontinwu ta' riċerka kondiviża dwar l-integrazzjoni, il-monitoraġġ u l-kontrolli ambjentali; li jiġu modernizzati u mtejba l-impjanti eżistenti permezz ta' ħidma lejn implimentazzjoni effettiva tar-regolamenti dwar iż-żieda tal-fluss minimu sa Jannar 2014 u l-introduzzjoni ta' passaġġi obbligatorji għall-ħut. Barra minn hekk, kwalunkwe tiġdid tal-konċessjonijiet jenħtieġ li jkun akkumpanjat minn miżuri li jtejbu kemm l-enerġija kif ukoll il-prestazzjoni ambjentali tal-impjant; li jitneħħew l-aktar ostakoli problematiċi għall-kontinwità ekoloġika li ġew identifikati fil-programm nazzjonali u jiġu implimentati dawn l-iskemi ta' restawr bl-għajnuna ta' fondi mill-aġenziji tal-provvista tal-ilma; li tiġi żviluppata skema ta' żvilupp tal-enerġija idroelettrika ta' "kwalità ambjentali għolja" b'effett minimu fuq l-ambjent. Il-kostruzzjoni ta' impjanti ġodda trid tiġi mfittxija u identifikata b'mod preferenzjali f'żoni fejn jeżistu ftit riskji ambjentali u trid tevita żoni rikki fil-bijodiversità (eż. xmajjar fejn ma jista' jmur ħadd u xmajjar ta' kontinwità). Għalhekk, bejn l-2012 u l-2015, il-gvern adotta żewġ listi ta' xmajjar protetti sabiex jiżgura l-konformità mad-WFD. L-ewwel lista tinkludi xmajjar fejn ma jista' jmur ħadd jew xmajjar ippreservati, fejn ma tistax tiġi awtorizzata l-kostruzzjoni ta' kwalunkwe ostakolu ġdid u d-digi eżistenti jridu jiżguraw il-kontinwità ekoloġika fil-mument li tiġi mġedda l-liċenzja tagħhom. It-tieni lista tinkludi xmajjar fejn ir-restawr tal-kontinwità fuq id-digi eżistenti huwa prijorità. F'dawn ix-xmajjar, id-digi eżistenti jridu jiġu aġġustati fi żmien 5 snin sabiex jiġu żgurati l-migrazzjonijiet upstream u downstream tal-ħut u trasferiment suffiċjenti tas-sedimenti. Dawn li ġejjin huma inklużi fl-ewwel lista: xmajjar ta' status għoli (eż. f'Natura 2000), xmajjar b'ħut migratorju dijadromu (spiss ukoll f'Natura 2000) u riżervi bijoloġiċi. Flimkien jirrappreżentaw madwar 25-30 % tal-korsiji tal-ilma fi Franza. It-tieni lista tinkludi xmajjar oħrajn b'ħut migratorju dijadromu, xmajjar f'riskju li jonqsu milli jissodisfaw l-għanijiet ambjentali minħabba pressjoni idromorfoloġika u l-funzjonament ineffiċjenti tar-riżervi bijoloġiċi kif stabbilit fil-pjan ta' ġestjoni tal-baċir tax-xmara. Flimkien, huma jirrappreżentaw madwar 10 % tal-korsiji tal-ilma. L-identifikazzjoni taż-żoni potenzjali għall-enerġija idroelettrika ġdida skont il-pjanijiet reġjonali dwar l-enerġija rinnovabbli hija bbażata prinċipalment fuq id-dejta dwar l-enerġija idroelettrika u fuq il-kompatibbiltà mal-listi 1 u 2 li tidentifika ż-żoni li huma meqjusa bħala xierqa, inqas xierqa jew mhux xierqa. Konsultazzjoni bikrija mal-partijiet ikkonċernati fil-qasam ambjentali u, tabilħaqq, mal-partijiet ikkonċernati kollha, hija importanti sabiex jiġi żgurat li jinstabu soluzzjonijiet aċċettabbli u sostenibbli. Huwa daqstant importanti li jinkiseb fehim komuni tal-kwistjonijiet involuti u li titħeġġeġ il-kooperazzjoni fit-tfittxija għal soluzzjonijiet, speċjalment jekk l-effetti ekoloġiċi ta' proġett juru li mhumiex aċċettabbli għall-approċċi ta' mitigazzjoni konvenzjonali. Spiss, il-kunflitti jkunu ġew minn nuqqas ta' involviment tal-partijiet ikkonċernati fil-qasam ambjentali kmieni biżżejjed fil-proċedura tal-ippjanar u jistgħu jwasslu għal dewmien twil li jinvolvi ħafna spejjeż. Idealment, il-partijiet ikkonċernati u l-pubbliku ġenerali jenħtieġ li jipparteċipaw fl-istadji kollha tal-iżvilupp tal-pjan jew tal-proġett. Il-parteċipazzjoni hija partikolarment importanti fil-fażi tad-definizzjoni tal-proġett jew tal-pjan u matul il-proċess interattiv u iterattiv sabiex jinstabu soluzzjonijiet alternattivi realistiċi għal oqsma problematiċi. Il-leġiżlazzjoni u l-proċeduri Ewropej mhumiex speċifiċi ħafna dwar il-ħtieġa għal konsultazzjoni u parteċipazzjoni pubblika u normalment jipprevedu passi formali għal konsultazzjoni pubblika biss wara li jitlestew l-istudji tal-impatt ambjentali u l-pjanijiet tal-proġetti jiġu sottomessi għall-approvazzjoni. Madankollu, dan jenħtieġ li ma jwaqqafx lill-iżviluppaturi milli jagħmlu l-arranġamenti tagħhom stess sabiex jorganizzaw il-proċess ta' konsultazzjoni pubblika minn kmieni kemm jista' jkun. L-għanijiet ta' kwalunkwe strateġija ta' parteċipazzjoni pubblika organizzata sewwa jenħtieġ li jkunu li: jiġi żgurat proċess trasparenti tat-teħid tad-deċiżjonijiet u l-ippjanar għall-pjan jew għall-proġett ta' infrastruttura u fil-mitfuħ fir-rigward tal-informazzjoni u d-dejta rilevanti kollha; jitqajjem għarfien dwar l-għanijiet ġenerali tal-pjan jew tal-proġett u l-kwistjonijiet relatati; jinkiseb appoġġ pubbliku għall-proċess tal-ippjanar u għall-implimentazzjoni tal-pjan jew tal-proġett; jiġu integrati l-partijiet ikkonċernati ewlenin fil-fażi tal-ippjanar sabiex tinħoloq atmosfera ta' fiduċja u rispett reċiproċi u, b'hekk, jiġu ffaċilitati l-aċċettazzjoni pubblika u l-implimentazzjoni b'suċċess tal-pjan jew tal-proġett. Fil-prattika, dawn li ġejjin huma partikolarment importanti sabiex jiġi żgurat proċess ta' parteċipazzjoni u konsultazzjoni b'suċċess mal-partijiet ikkonċernati: Bla dubju, il-konsultazzjoni u l-parteċipazzjoni pubbliċi jistgħu jieħdu ħafna ħin u jkunu impenjattivi, iżda meta jintużaw b'mod pożittiv jistgħu jnaqqsu l-antagoniżmu u jtejbu l-potenzjal għal suċċess fit-tul. L-approċċ ibbażat fuq il-qbid jinkorpora ħidma kollaborattiva fi skala taż-żona ta' qbid tax-xmara sabiex jitwassal titjib trażversali fl-ambjenti tal-ilmijiet tagħna. Is-sħubiji Komunitarji, li jġibu għarfien u kompetenzi lokali, huma attivi f'kull waħda mill-100+ żona ta' qbid madwar l-Ingilterra skont id-Direttiva Qafas dwar l-Ilma, inkluża l-medda tul il-fruntiera ma' Wales. Aktar minn 1 500 organizzazzjoni huma involuti f'approċċi bbażati fuq il-qbid mal-pajjiż kollu, inkluż NGOs, kumpaniji tal-ilma, awtoritajiet lokali, aġenziji governattivi, sidien tal-art, klabbs tas-sajd, korpi rappreżentattivi tal-bdiewa, akkademiċi u negozji lokali. Is-sħubiji ta' approċċi bbażati fuq il-qbid jixprunaw twassil prattiku kosteffikaċi fuq il-post, li jirriżulta f'bosta benefiċċji, bħal titjib fil-kwalità tal-ilma, bijodiversità msaħħa, riskju mnaqqas ta' għargħar, reżiljenza għat-tibdil fil-klima u involviment akbar tal-komunità max-xmara lokali tagħhom. Is-sħubiji jipprovdu katalizzatur sabiex jattiraw fondi addizzjonali u, sal-lum, xi wħud ibbenifikaw sa tmien darbiet mill-investiment inizjali. Għadd ta' proġetti ta' riċerka issa setgħu juru li sħubija awtorizzata f'żona ta' qbid, magħmula minn diversi partijiet ikkonċernati u speċjalisti tekniċi minn ġewwa u madwar żona ta' qbid, tista' tkun responsabbli għall-koordinazzjoni tal-ippjanar, il-finanzjament u t-twassil ta' saħħa ekoloġika tajba għal dik ix-xmara u ż-żona ta' qbid tagħha. Huma wrew ukoll li valutazzjoni integrata ta' żona ta' qbid xprunata mill-partijiet ikkonċernati tista' tgħin sabiex jiġi żviluppat fehim komprensiv tal-isfidi u, wara dan, jiġi żviluppat pjan ta' intervent strateġiku, immirat, bilanċjat u, għalhekk, kosteffikaċi għall-ġestjoni taż-żona ta' qbid. L-għan tas-sit web tal-Approċċ ibbażat fuq il-Qbid huwa li juri l-ħidma kbira kollha li qed titwettaq mis-sħubiji tal-qbid madwar il-pajjiż kollu. Billi nikkondividu l-aħjar prassi nimmiraw li nevitaw id-duplikazzjoni tal-isforz u niżguraw li l-Ospiti tal-CaBA jkunu jistgħu jibbenifikaw mil-lezzjonijiet kollha miksuba matul is-snin minn dawk involuti fil-ġestjoni tal-qbid. Fl-aħħar mill-aħħar, dan is-sit web huwa intiż sabiex jagħti s-setgħa lill-isħubiji ta' CaBA billi jurihom il-modi enormi u varjati kif jista' jsir l-ippjanar parteċipattiv tal-qbid u t-twassil tal-ġestjoni tal-qbid. Minħabba li Natura 2000 tikkonċerna l-aktar ħabitats u speċijiet ta' valur u pperikolati tal-Ewropa, huwa loġiku li l-proċeduri għall-approvazzjoni tal-iżviluppi li x'aktarx ikollhom effett negattiv sinifikanti fuq dawn is-siti jridu jkunu rigorużi biżżejjed sabiex jiġi evitat li jimminaw l-għanijiet ġenerali tad-Direttiva dwar il-Ħabitats u tad-Direttiva dwar l-Għasafar. Għalhekk, tingħata attenzjoni partikolari lill-ħtieġa li jittieħdu deċiżjonijiet abbażi ta' informazzjoni u kompetenzi xjentifiċi sodi. Id-dewmien fil-proċess tal-approvazzjoni ta' spiss jiġi kkawżat minn AA ta' kwalità ħażina li tfixkel il-ġudizzju tal-awtoritajiet kompetenti dwar l-effetti tal-pjan jew tal-proġett. Huwa importanti wkoll li l-valutazzjonijiet ambjentali mwettqa skont id-Direttiva dwar il-Valutazzjoni tal-Impatt Ambjentali (VIA) u d-Direttiva dwar il-Valutazzjoni Ambjentali Strateġika (VAS) jew il-proċedura ta' eżenzjonijiet skont l-Artikolu 4(7) tad-Direttiva Qafas dwar l-Ilma (WFD) ma jiġux imħawdin mal-AA mwettqa skont l-Artikolu 6(3) tad-Direttiva dwar il-Ħabitats. Filwaqt li valutazzjonijiet bħal dawn ħafna drabi jitwettqu flimkien u jistgħu jibbenifikaw minn koordinazzjoni, kull waħda għandha skop differenti u tivvaluta l-effetti fuq aspetti differenti tal-ambjent. Għalhekk, għalkemm idealment jenħtieġ li jiġu koordinati kollha, l-oħrajn ma jistgħux jissostitwixxu, jew ikunu sostitut għal, AA. L-effetti ta' kull proċedura ta' valutazzjoni huma wkoll differenti. Għall-AA u d-WFD, l-eżitu huwa legalment vinkolanti fuq l-awtorità kompetenti u jiddetermina d-deċiżjoni finali tagħha. Għalhekk, jekk l-AA tiddetermina li se jkun hemm effett avvers fuq l-integrità tas-sit Natura 2000, minkejja l-introduzzjoni ta' miżuri ta' mitigazzjoni, mela l-pjan jew il-proġett ikun jista' jiġi approvat biss jekk jiġu ssodisfati l-kundizzjonijiet stabbiliti fl-Artikolu 6(4). Is-salvagwardji sostantivi u proċedurali li jridu jiġu applikati għal kwalunkwe pjan jew proġett li x'aktarx ikollu effett sinifikanti fuq sit Natura 2000 huma stipulati fl-Artikolu 6 tad-Direttiva dwar il-Ħabitats. Din il-proċedura hija mfassla biex: tivvaluta l-implikazzjonijiet ta' pjan jew proġett li x'aktarx ikollu effett sinifikanti fuq sit Natura 2000 fid-dawl tal-għanijiet ta' konservazzjoni tas-sit; taċċerta jekk dawn l-implikazzjonijiet humiex se jaffettwaw b'mod avvers l-integrità tas-sit; tipprovdi mekkaniżmu għall-approvazzjoni ta' pjan jew proġett li jkollu effett avvers jekk ma jkun hemm ebda soluzzjoni alternattiva li tagħmel inqas ħsara u jekk ikun meqjus bħala neċessarju għal raġunijiet imperattivi ta' interess pubbliku prevalenti; tiżgura li, fil-każ tal-aħħar, jittieħdu miżuri ta' kumpens li jiżguraw li tiġi protetta l-koerenza ġenerali ta' Natura 2000. Fl-Artikolu 6(3) jintużaw bosta termini li jispeċifikaw jekk hijiex meħtieġa AA. Din tikkonċerna: kwalunkwe pjan jew proġett; li x'aktarx ikollu effett sinifikanti fuq mill-inqas sit Natura 2000 wieħed; waħdu jew flimkien ma' pjanijiet jew proġetti oħrajn; iżda li mhuwiex marbut direttament mal-ġestjoni tal-konservazzjoni tas-sit. Fir-rigward tal-kamp ta' applikazzjoni ġeografiku tiegħu, l-Artikolu 6(3) mhuwiex ristrett għall-pjanijiet u l-proġetti f'sit Natura 2000; huwa jkopri wkoll l-iżvilupp fi kwalunkwe post ieħor barra sit Natura 2000 jekk ikun probabbli li jkollu effett sinifikanti fuq is-sit. Sempliċiment billi żvilupp propost jinsab barra mill-konfini ta' sit Natura 2000, mhuwiex eżentat milli jkun jirrikjedi AA skont l-Artikolu 6(3). Idealment, dan jenħtieġ li jinkludi wkoll kunsiderazzjoni ta' kwalunkwe effett transkonfinali probabbli. Jekk pjan jew proġett f'pajjiż wieħed x'aktarx ikollu effett sinifikanti fuq sit Natura 2000 f'pajjiż ieħor, individwalment jew flimkien ma' pjanijiet jew proġetti oħrajn, mela l-AA trid tivvaluta wkoll l-effetti fuq l-integrità tas-siti Natura 2000 f'dak il-pajjiż l-ieħor. Dan huwa konformi mal-Konvenzjoni Espoo, li hija implimentata fl-UE permezz tad-Direttivi VIA u VAS. Il-proċedura stabbilita fl-Artikolu 6(3) trid titwettaq f'sekwenza. Kull pass jiddetermina jekk huwiex meħtieġ pass ulterjuri fil-proċess. Pereżempju, jekk wara l-iskrinjar, jiġi konkluż li mhux se jkun hemm effetti avversi fuq is-sit Natura 2000, allura l-pjan jew il-proġett jista' jiġi approvat mingħajr il-ħtieġa ta' valutazzjoni ulterjuri. Il-passi huma dawn li ġejjin (ara l-flowchart): L-Artikolu 6(4) jippermetti ċerti eċċezzjonijiet għal din ir-regola ġenerali. Il-proponent tal-pjan jew tal-proġett jista' jitlob sabiex il-pjan jew il-proġett jiġi approvat f'ċirkostanzi eċċezzjonali, diment li jiġu ssodisfati l-kundizzjonijiet tal-Artikolu 6(4). Minn dak li ntqal hawn fuq jidher ċar li dan il-proċess tat-teħid tad-deċiżjonijiet huwa msejjes fuq il-prinċipju ta' prekawzjoni. L-enfasi hija fuq it-turija b'mod oġġettiv, b'evidenza ta' appoġġ affidabbli, li mhux se jkun hemm effetti avversi fuq is-sit Natura 2000; l-oneru huwa tal-proponent tal-pjan jew tal-proġett li juri li mhux se jkun hemm effetti avversi. L-awtorizzazzjoni tista' tingħata biss għal raġunijiet imperattivi oħrajn ta' interess pubbliku prevalenti jekk il-Kummissjoni toħroġ Opinjoni pożittiva u jittieħdu miżuri ta' kumpens adegwati L-awtorizzazzjoni tista' tingħata, diment li jittieħdu miżuri ta' kumpens adegwati Hemm kunsiderazzjonijiet għas-saħħa tal-bniedem jew għas-sikurezza jew xi benefiċċji ambjentali importanti? Hemm raġunijiet imperattivi ta' interess pubbliku prevalenti? Is-sit jospita ħabitat jew speċi ta' prijorità? L-awtorizzazzjoni ma tistax tingħata Hemm soluzzjonijiet alternattivi? L-impatti negattivi jistgħu jitneħħew, eż. permezz ta' miżuri ta' mitigazzjoni? L-awtorizzazzjoni tista' tingħata Jista' jiġi konkluż li l-PP mhux se jaffettwa b'mod avvers l-integrità tas-sit? Ivvaluta l-effetti kumulattivi u flimkien ma' pjanijiet u/jew proġetti oħrajn Valutazzjoni Xierqa Skrinjar L-awtorizzazzjoni ma tistax tingħata Fassal il-pjan/proġett mill-ġdid Ivvaluta l-implikazzjonijiet fid-dawl tal-għanijiet ta' konservazzjoni tas-sit Huwa probabbli li l-PP ikollu effetti sinifikanti fuq is-sit? Il-pjan jew il-proġett (PP) huwa marbut direttament ma', jew neċessarju għall-ġestjoni tal-konservazzjoni tas-sit? Jenħtieġ li r-raġunijiet għad-deċiżjoni finali dwar jekk titwettaqx AA jiġu reġistrati. Jenħtieġ li tingħata informazzjoni biżżejjed sabiex tappoġġa l-konklużjoni li tkun intlaħqet. Il-gvern tar-Renju Unit introduċa formola ta' applikazzjoni elettronika — imsejħa l-"Lista ta' kontroll tal-awditu tas-sit ambjentali għall-iskemi tal-enerġija idroelettrika" — sabiex tgħin fl-iskrinjar tal-proġetti potenzjali fi stadju ta' qabel l-ippjanar. Il-lista ta' kontroll tgħin lill-applikant jidentifika l-informazzjoni li jeħtieġ li tintbagħat lill-awtoritajiet kompetenti sabiex ikunu jistgħu jivvalutaw bis-sħiħ l-impatt tal-iskema tal-enerġija idroelettrika proposta u jkollhom l-opportunità jitolbu pariri inizjali dwar il-proġett ippjanat. Dan jista' jgħin sabiex jiġi evitat li jinħela l-ħin u r-riżorsi fuq proġetti li x'aktarx ma jiksbux permess. L-applikanti huma speċifikament mitluba jimlew lista ta' kontroll li jkun fiha mistoqsijiet dwar: Il-ġestjoni tal-astrazzjoni u tal-fluss tal-ilma Il-konservazzjoni Il-kwalità tal-ilma Il-bijodiversità u s-sajd Il-ġestjoni tar-riskju ta' għargħar In-navigazzjoni Il-gvern ippubblika wkoll serje ta' dokumenti ta' gwida maħsuba biex jgħinu lill-iżviluppaturi b'applikazzjonijiet għall-iskemi tal-enerġija idroelettrika mill-fluss naturali tax-xmara. Dawn id-dokumenti jispjegaw kif l-Aġenzija għall-Ambjent tar-Renju Unit tirregola l-enerġija idroelettrika; il-kwistjonijiet ambjentali li jridu jiġu kkunsidrati; pariri dwar kif titfassal skema; kif tapplika għall-permessi u għal-liċenzji meħtieġa. "Xierqa" tfisser ukoll li l-valutazzjoni jenħtieġ li twassal għal konklużjoni motivata. Jekk ir-rapport ma jinkludi ebda valutazzjoni dettaljata biżżejjed tal-effetti fuq is-sit Natura 2000 jew ma jipprovdix biżżejjed evidenza sabiex jinsiltu konklużjonijiet ċari dwar jekk l-integrità tas-sit hijiex se tiġi affettwata b'mod avvers, mela l-valutazzjoni ma tkunx issodisfat l-iskop tagħha u ma tistax titqies bħala "xierqa" għall-finijiet tal-Artikolu 6(3). B'mod partikolari, ir-rapport ta' valutazzjoni jenħtieġ li: jiddeskrivi l-proġett jew il-pjan fid-dettall sabiex jinftiehem x'inhuma d-daqs, l-iskala u l-għanijiet tiegħu; jiddeskrivi l-kundizzjonijiet tal-linja bażi u l-għanijiet ta' konservazzjoni tas-sit Natura 2000; jiddeskrivi l-effetti possibbli kollha li jistgħu jseħħu; janalizza l-interazzjoni bejn dawk il-karatteristiċi tal-proġett u r-rekwiżiti ekoloġiċi tat-tipi ta' speċijiet u ħabitats li għalihom ġie ddeżinjat is-sit sabiex jiġu identifikati l-effetti potenzjali tal-proġett jew tal-pjan fuq is-sit Natura 2000 u l-livell ta' sinifikat tagħhom; jispjega kif dawn l-effetti se jiġu evitati jew mitigati sal-limitu possibbli; jistabbilixxi skeda ta' żmien u l-mekkaniżmi li permezz tagħhom tiġi żgurata, implimentata u mmonitorjata kwalunkwe miżura ta' mitigazzjoni; jinkludi lista ta' referenza tas-sorsi kollha ta' informazzjoni. Fl-aħħar nett, il-proponent tal-proġett huwa responsabbli sabiex jikkummissjona u jinforma lill-AA u sabiex jiżgura li din hija ta' kwalità xierqa. L-awtoritajiet huma responsabbli sabiex jiżguraw li ssir evalwazzjoni ġusta u kompleta tad-dejta pprovduta fl-AA u sabiex jivverifikaw jekk is-sejbiet dwar l-effetti u s-sinifikat tagħhom humiex korretti u li mhux se jkun hemm effetti avversi fuq l-integrità tas-sit Natura 2000, fid-dawl tal-għanijiet ta' konservazzjoni tiegħu. Kif intqal hawn fuq, il-valutazzjoni jenħtieġ li tivvaluta l-effetti possibbli fuq is-sit tal-pjan jew tal-proġett fid-dawl tal-għanijiet ta' konservazzjoni tas-sit. Bħala minimu, l-għan ta' konservazzjoni huwa li jiġi evitat kwalunkwe deterjorament fl-ispeċijiet u l-ħabitats li għalihom ġie ddeżinjat is-sit. Jekk ikunu ġew stabbiliti għanijiet ta' konservazzjoni aktar ambizzjużi skont l-Artikolu 6(1), mela l-effetti potenzjali tal-pjan jew tal-proġett iridu jiġu vvalutati fl-isfond ta' dawn l-għanijiet aktar ambizzjużi. Pereżempju, jekk l-għan huwa li l-popolazzjoni tal-għasfur ta' San Martin titreġġa' lura għal ċertu livell fi żmien 8 snin, irid jiġi vvalutat jekk il-pjan jew il-proġett huwiex se jipprevjeni dan l-irkupru, u mhux biss jekk il-popolazzjoni tal-għasfur ta' San Martin hijiex se tibqa' stabbli. L-istat ta' konservazzjoni ta' speċi jew ħabitat ma għandux jiġi konfuż mal-kundizzjoni ta' konservazzjoni ta' tali speċi jew ħabitat. "Stat ta' konservazzjoni" jirreferi għall-istat tal-ispeċi jew tal-ħabitat fil-firxa naturali kollha tiegħu fl-UE u jista' jiġi vvalutat biss f'livell ogħla (eż. nazzjonali, bijoġeografiku jew fl-UE kollha). "Kundizzjoni ta' konservazzjoni" tirreferi għall-kundizzjoni ta' speċi jew ħabitat partikolari f'sit speċifiku. Jekk il-kundizzjoni tiegħu tkun fqira, l-awtoritajiet jistgħu jiddeċiedu li jistabbilixxu għanijiet ta' konservazzjoni aktar ambizzjużi għall-imsemmi speċi jew ħabitat f'dak is-sit, aktar milli sempliċiment jipprevjenu d-deterjorament tiegħu. L-istħarriġijiet u l-ħidma fuq il-post iddettaljati jenħtieġ li jiffokaw fuq l-ispeċijiet u l-ħabitats li għalihom ġie ddeżinjat is-sit u li huma sensittivi għax-xogħlijiet proposti. Is-sensittività tagħhom jenħtieġ li tiġi analizzata, filwaqt li jitqiesu l-interazzjonijiet possibbli bejn l-attivitajiet tal-proġett (it-tip, il-firxa, il-metodi, eċċ.) u l-ħabitats u l-ispeċijiet ikkonċernati (il-post, ir-rekwiżiti ekoloġiċi, l-oqsma vitali, l-imġiba, eċċ.). Il-konsultazzjoni mal-awtoritajiet dwar in-natura, l-esperti xjentifiċi, ix-xjentisti u l-organizzazzjonijiet tal-konservazzjoni kmieni fil-proċess se tgħin ukoll sabiex tinbena stampa sħiħa tas-sit, l-ispeċijiet/ħabitats hemmhekk u t-tip ta' effetti li għandhom jiġu analizzati. Dawn il-korpi differenti jistgħu wkoll joffru pariri dwar l-aħħar informazzjoni xjentifika disponibbli dwar is-sit u l-ispeċijiet u l-ħabitats tiegħu protetti mill-UE, u dwar kwalunkwe studju tal-linja bażi jew stħarriġ fuq il-post addizzjonali li jistgħu jkunu meħtieġa sabiex jiġu vvalutati l-effetti probabbli tal-proġett. L-ewwel pass huwa li jiġi analizzat bis-sħiħ liema speċijiet jew ħabitats protetti mill-UE, li għalihom is-sit ġie ddeżinjat f'kull sit, jistgħu jkunu potenzjalment affettwati u jenħtieġ li jkunu soġġetti għal valutazzjoni ulterjuri fil-fond. Dan huwa importanti, billi kull tip ta' speċi u ħabitat għandu ċ-ċiklu tal-ħajja ekoloġika u r-rekwiżiti ta' konservazzjoni tiegħu. L-effetti fuq kull wieħed ivarjaw ukoll minn sit għal ieħor skont il-kundizzjoni tal-konservazzjoni tagħhom u l-kundizzjonijiet ekoloġiċi sottostanti ta' dak is-sit partikolari. Għal kull effett identifikat, il-valutazzjoni jenħtieġ li tħares ukoll lejn il-kobor tal-impatt, it-tip ta' impatt, il-firxa, id-durata, l-intensità u l-għażla taż-żmien. IKKONSULTA MAL-AWTORITAJIET KOMPETENTI U MAL-PARTIJIET IKKONĊERNAT IDDEFINIXXI Ż-ŻONA TAL-ISTUDJU IDDETERMINA JEKK HEMMX XI EFFETTI RESIDWIFUQ L-INTEGRITÀTAS-SIT IDENTIFIKA/IVVALUTA L-MIŻURI TA' PREVENZJONI U MITIGAZZJONI sabiex tneħħi jew tnaqqas l-effetti għal livell insinifikanti FASSAL PROGRAMM TA' MONITORAĠĠ IĠBOR L-INFORMAZZJONI EŻISTENTI U WETTAQ STUDJI FUQ IL-POST U STĦARRIĠ ADDIZZJONALI, KIF MEĦTIEĠ IĠBOR INFORMAZZJONI DWAR PJANIJIET U PROĠETTI OĦRAJN sabiex tkun tista' tivvaluta l-effetti kumulattivi IVVALUTA L-EFFETTI U S-SINIFIKAT TAGĦHOM Fuq it-tipi ta' ħabitats fil-mira, il-ħabitats tal-ispeċijiet u l-ispeċijiet, kif ukoll fuq l-istruttura ekoloġika u l-funzjoni tas-sit IDENTIFIKA L-KARATTERISTIĊI EKOLOĠIĊI LI JRIDU JITQIESU FIL-VALUTAZZJONI Analizza l-effetti potenzjali tal-azzjonijiet tal-proġett fuq l-ispeċijiet u l-ħabitats preżenti IDENTIFIKA L-GĦANIJIET TA' KONSERVAZZJONI TAS-SIT(I) NATURA 2000 Il-passi li jridu jittieħdu bħala parti mill-valutazzjoni xierqa (adatti mill-Kummissjoni Ewropea, 2014) Filwaqt li l-fokus jenħtieġ li jkun fuq l-ispeċijiet u l-ħabitats ta' interess tal-UE li ġġustifikaw id-deżinjazzjoni tas-sit, ma għandux jintesa li dawn il-karatteristiċi fil-mira jinteraġixxu ma' speċijiet u ħabitats oħrajn u mal-ambjent fiżiku b'modi kumplessi. Għalhekk, huwa importanti li jiġu eżaminati l-komponenti essenzjali kollha tal-istruttura, il-funzjonament u d-dinamika tal-ekosistema. Kwalunkwe bidla f'dawn il-komponenti, anki jekk tkun żgħira, jista' jkollha wkoll effett negattiv fuq it-tipi ta' ħabitat u speċijiet preżenti. Fl-aħħar nett, meta jiġu vvalutati l-effetti potenzjali, huwa importanti li wieħed jikkunsidra li jistgħu jidhru fi kwalunkwe waħda mill-fażijiet tal-iżvilupp tal-enerġija idroelettrika, mill-kostruzzjoni inizjali għall-operat u għall-ġestjoni, u għat-tħaddim mill-ġdid jew id-dekummissjonar. Għalhekk, l-effetti jistgħu jkunu temporanji jew permanenti, fis-sit jew barra mis-sit, jew kumulattivi, u jistgħu jidħlu fis-seħħ f'mumenti differenti fiċ-ċiklu tal-proġett. L-AA jenħtieġ li tapplika tekniki u metodi tal-aħjar prassi sabiex tiġi stmata l-firxa tal-effetti. Serje ta' effetti individwalment modesti jistgħu, weħidhom, ikunu insinifikanti, iżda meta jiġu vvalutati flimkien jista' jkollhom impatt sinifikanti. L-Artikolu 6(3) jindirizza dan billi jqis il-kombinazzjoni tal-effetti minn pjanijiet jew proġetti oħrajn. Ma jispeċifikax liema pjanijiet jew proġetti oħrajn jaqgħu fil-kamp ta' applikazzjoni ta' din id-dispożizzjoni, iżda jidher b'mod ċar li wieħed jenħtieġ li jqis pjanijiet jew proġetti li tlestew (jiġifieri infrastrutturi diġà eżistenti) u li ġew approvati. Hawnhekk, l-informazzjoni disponibbli fil-pjanijiet tal-ġestjoni tal-baċiri tax-xmajjar (RBMPs) skont id-WFD tista' tkun utli, bħal kwalunkwe pjan ta' ġestjoni żviluppat għas-siti Natura 2000 rilevanti. Jenħtieġ li jkun mifhum li, meta jitqies pjan jew proġett propost, Stat Membru mhuwiex qed joħloq preżunzjoni favur kwalunkwe pjanijiet jew proġetti simili oħrajn li jistgħu jiġu proposti fil-ġejjieni. Għall-kuntrarju, jekk diġà jkunu ġew approvati proġett wieħed jew aktar f'żona, jista' jkollhom l-effett li jbaxxu l-livell limitu ekoloġiku għal pjanijiet jew proġetti futuri f'dik iż-żona. Pereżempju, jekk serje ta' faċilitajiet tal-enerġija idroelettrika fi jew madwar siti Natura 2000 jiġu sottomessi waħda wara l-oħra, il-valutazzjoni tal-ewwel proġett tista' tikkonkludi li dan mhuwiex se jaffettwa b'mod avvers lis-sit, filwaqt li t-tieni u t-tielet proġetti jistgħu ma jiġux approvati minħabba li l-effetti tagħhom, meta jiġu kkombinati ma' dawk tal-proġett preċedenti, ikunu biżżejjed sabiex jaffettwaw b'mod avvers l-integrità tas-sit. F'dan il-kuntest, huwa importanti li wieħed iħares lejn il-proġetti tal-enerġija idroelettrika b'mod strateġiku u flimkien ma' xulxin fuq żona ġeografika kbira b'mod raġonevoli u mhux sempliċiment jarahom bħala proġetti individwali u iżolati. Il-valutazzjoni tal-effetti kumulattivi jenħtieġ li tikkunsidra l-impjanti idroelettriċi kollha u żviluppi oħrajn fiż-żona ta' qbid, irrispettivament minn jekk dawn jinsabux fi jew barra sit Natura 2000. Idealment, il-kompitu tal-identifikazzjoni tal-effetti kumulattivi jenħtieġ li jsir f'konsultazzjoni mill-qrib mal-awtoritajiet rilevanti, li se jkollhom aċċess għal informazzjoni dwar pjanijiet u proġetti oħrajn li jeħtieġ li jiġu kkunsidrati. Jenħtieġ li tiġi kkonsultata wkoll l-informazzjoni li tinsab fl-RBMPs tad-WFD, billi din tiġbor informazzjoni dwar il-pressjonijiet u l-effetti kollha fuq l-ambjent akkwatiku għaż-żona ta' qbid kollha. L-effetti kumulattivi potenzjali jenħtieġ li jiġu vvalutati bl-użu ta' dejta tal-linja bażi tajba u ma jistriħux biss fuq kriterji kwalitattivi. Jenħtieġ li jkunu wkoll parti integrali mill-valutazzjoni ġenerali u ma jiġux ittrattati sempliċiment bħala "xi ħaġa li tiġi kkunsidrata aktar tard" fi tmiem il-proċess ta' valutazzjoni. Jistgħu jiġu kkunsidrati l-parametri li ġejjin meta jiġi vvalutat is-sinifikat: Il-parametri kwantitattivi tal-karatteristika fil-mira (jiġifieri t-tip ta' speċi jew ħabitat li għalih ġie ddeżinjat is-sit): pereżempju, kemm jintilef ħabitat għal dak it-tip ta' speċi jew ħabitat. Għal xi wħud, it-telf ta' saħansitra unitajiet individwali jew żoni perċentwali żgħar ta' okkorrenza f'sit Natura 2000 partikolari (eż. għal tipi ta' ħabitat u speċijiet ta' prijorità) jenħtieġ li jitqies bħala impatt sinifikanti. Għal oħrajn, il-livell limitu tas-sinifikat jista' jkun ogħla. Għal darba oħra, dan jiddependi fuq it-tipi ta' speċijiet u ħabitat, il-kundizzjoni ta' konservazzjoni tagħhom f'dak is-sit u l-prospetti tagħhom fil-ġejjieni. Il-parametri kwalitattivi tal-karatteristika fil-mira: indipendentement mill-parametri kwantitattivi, is-sinifikat tal-effetti jenħtieġ li jqis il-kwalità tal-okkorrenza tal-karatteristika fil-mira. Pereżempju, dan jista' jkun: l-uniku sit f'reġjun jew pajjiż partikolari b'dik il-karatteristika fil-mira (jiġifieri l-karatteristika fil-mira tista' tkun abbundanti f'sit partikolari, iżda dak huwa l-uniku post fejn isseħħ u hija protetta); sit b'okkorrenza importanti tal-ispeċi (eż. żona ewlenija għall-okkorrenza, żoni akbar ta' popolamenti rappreżentattivi, eċċ.); sit fejn l-ispeċi huwa fil-limitu tal-firxa tad-distribuzzjoni eżistenti tiegħu (meta wieħed jikkunsidra l-influwenzi potenzjali tat-tibdil fil-klima fil-ġejjieni). L-importanza tas-sit għall-bijoloġija tal-ispeċi, eż. bħala sit tat-tnissil (postijiet tal-bejtiet, żoni tar-riproduzzjoni, eċċ.); ħabitat tal-alimentazzjoni; post ta' kenn; mogħdija jew waqfa tal-migrazzjoni. Il-funzjonijiet u l-istrutturi ekoloġiċi meħtieġa sabiex jinżammu l-karatteristiċi fil-mira u, b'hekk, l-integrità tas-sit. Meta jkun hemm dubju jew differenzi ta' opinjoni fuq il-grad ta' sinifikat, ikun aħjar li jinstab ftehim usa' fost l-esperti rilevanti, eż. speċjalisti reġjonali u/jew nazzjonali fil-karatteristika fil-mira affettwata, sabiex b'hekk jinbena kunsens fuq dan. Ladarba l-effetti tal-proġett ikunu tbassru b'mod kemm jista' jkun preċiż, il-livell ta' sinifikat tagħhom ivvalutat u l-miżuri ta' mitigazzjoni kollha possibbli esplorati, l-AA trid tikkonkludi jekk dawn humiex se jaffettwaw b'mod avvers l-integrità tas-sit Natura 2000. L-espressjoni "integrità tas-sit" turi li l-fokus jinsab fuq is-sit speċifiku. B'hekk, il-ħsara għal parti minn sit jew għas-sit kollu ma tistax tiġi ġustifikata billi jiġi sostnut li l-istat ta' konservazzjoni tat-tipi ta' ħabitats u l-ispeċijiet li jospita se jibqa' favorevoli b'mod ġenerali fit-territorju Ewropew tal-Istat Membru. Fil-prattika, il-valutazzjoni tal-integrità tas-sit jenħtieġ li tiffoka b'mod partikolari fuq id-determinazzjoni ta' jekk il-proġett iwaqqafx lis-sit milli jilħaq l-għanijiet ta' konservazzjoni tiegħu, u jekk: jikkawżax bidliet fil-funzjonijiet ekoloġiċi sinifikanti meħtieġa għall-karatteristiċi fil-mira (jiġifieri t-tip ta' ħabitat jew l-ispeċijiet li għalihom ġie ddeżinjat is-sit); inaqqasx b'mod sinifikanti l-erja ta' okkorrenza tat-tipi ta' ħabitat (anki ta' dawk ta' kwalità aktar baxxa) jew il-vijabbiltà tal-popolazzjonijiet tal-ispeċijiet li huma l-karatteristiċi fil-mira tas-sit partikolari; inaqqasx id-diversità tas-sit; iwassalx għall-frammentazzjoni tas-sit; iwassalx għal telf jew tnaqqis tal-karatteristiċi ewlenin tas-sit (eż. il-kopertura tas-siġar, għargħar annwali regolari) li fuqhom jiddependi l-istat tal-karatteristika fil-mira; jikkawżax mortalità fost l-ispeċijiet fil-mira. Jekk il-valutazzjoni ta' pjan jew proġett għall-iżvilupp tal-enerġija idroelettrika skont l-Artikolu 6 tad-Direttiva dwar il-Ħabitats jidentifika għadd ta' effetti avversi fuq sit Natura 2000, il-pjan jew il-proġett jista' ma jiġix irrifjutat awtomatikament. Skont is-severità tal-effetti potenzjali, jista' jkun possibbli li jiġu introdotti (aktar) miżuri ta' mitigazzjoni li jeliminawhom, jew għall-inqas irenduhom insinifikanti, jekk tali miżuri protettivi ma jkunux ġew inklużi diġà fil-proġett. Il-miżuri ta' mitigazzjoni jistgħu jinvolvu bidliet fid-daqs, fil-post, fid-disinn u fit-teknoloġija użati mill-pjan jew proġett tal-enerġija idroelettrika (eż. il-prevenzjoni tal-ostakoli għall-migrazzjoni u/jew korrimenti lill-ħut ikkawżati mit-turbini). Jew jistgħu jieħdu l-forma ta' aġġustamenti temporanji matul il-fażijiet operattivi jew ta' kostruzzjoni (eż. l-evitar ta' tniġġis tal-ilma jekk partijiet sensittivi jew popolazzjonijiet ta' speċijiet fil-mira jkunu jinsabu downstream). Ara l-Kapitolu 3 għal aktar informazzjoni dwar il-miżuri ta' mitigazzjoni potenzjali għall-enerġija idroelettrika. Għal kull miżura ta' mitigazzjoni proposta, huwa importanti li: jiġi spjegat kif il-miżuri se jipprevjenu jew irendu insinifikanti l-effetti avversi magħrufa fis-sit; tiġi pprovduta evidenza ta' kif dawn se jiġu żgurati u implimentati u minn min; tiġi pprovduta evidenza tal-livell ta' fiduċja fis-suċċess probabbli tagħhom; tiġi pprovduta skeda ta' żmien, relattiva għall-pjan jew proġett, għall-implimentazzjoni tagħhom; tiġi pprovduta evidenza ta' kif se jiġu mmonitorjati l-miżuri u kif se jiġu introdotti miżuri addizzjonali jekk il-mitigazzjoni tkun insuffiċjenti. Ladarba jkunu ġew identifikati u żviluppati fid-dettall miżuri ta' mitigazzjoni xierqa, il-pjan jew il-proġett jista' jiġi approvat skont il-proċedura ta' valutazzjoni tal-Artikolu 6 (id-Direttiva dwar il-Ħabitats) bil-kundizzjoni li l-miżuri ta' mitigazzjoni: (1) jiżguraw li l-effetti mhumiex sinifikanti fid-dawl tal-għanijiet ta' konservazzjoni tas-sit, u (2) jiġu implimentati bħala parti intrinsika tal-proġett. Madankollu, jekk xorta jkun hemm effett residwu sinifikanti fuq is-sit, anki wara li jkunu ġew introdotti miżuri ta' mitigazzjoni, mela jeħtieġ li minflok jiġu eżaminati soluzzjonijiet alternattivi (eż. il-post differenti tal-proġett, l-iskali jew id-disinji differenti tal-iżvilupp, jew proċessi alternattivi). Jekk ma jkunx hemm, mela l-pjan jew il-proġett xorta jista' jiġi approvat f'każijiet eċċezzjonali, diment li jiġu ssodisfati l-kundizzjonijiet tal-Artikolu 6(4) u jiġu approvati miżuri xierqa li jikkumpensaw għall-effetti avversi sinifikanti li jifdal sabiex b'hekk ma jiġix kompromess in-netwerk Natura 2000. Huwa f'idejn l-awtoritajiet nazzjonali kompetenti, fid-dawl tal-konklużjonijiet tal-AA, li japprovaw il-pjan jew il-proġett. Dan jista' jsir biss wara li jkun ġie aċċertat li dan mhuwiex ser jaffettwa b'mod avvers l-integrità ta' dak is-sit. Jekk il-konklużjonijiet ikunu pożittivi, fis-sens li ma jibqa' l-ebda dubju xjentifiku raġonevoli dwar in-nuqqas ta' effetti fuq is-sit, l-awtoritajiet kompetenti jistgħu japprovaw il-pjan jew il-proġett. L-AA u l-konklużjonijiet tagħha jenħtieġ li jiġu rreġistrati b'mod ċar. Ir-rapport jenħtieġ li jkun dettaljat biżżejjed sabiex juri kif intlaħqet id-deċiżjoni finali u fuq liema bażi xjentifika ttieħdet id-deċiżjoni. L-Artikolu 6(4) jipprevedi eċċezzjonijiet għar-regola stabbilita fl-Artikolu 6(3). Dan mhuwiex proċess awtomatiku; huwa f'idejn il-proponent tal-pjan jew tal-proġett li jiddeċiedi jekk jixtieqx japplika għal dan. L-Artikolu 6(4) jistabbilixxi l-kundizzjonijiet li jridu jiġu ssodisfati f'każijiet bħal dan u l-passi li jridu jiġu segwiti qabel ma awtorità nazzjonali kompetenti tkun tista' tawtorizza pjan jew proġett li jkun ġie vvalutat bħala li jaffettwa b'mod avvers l-integrità ta' sit skont l-Artikolu 6(3). L-Artikolu 6(4) jesiġi li l-awtoritajiet kompetenti jiżguraw li jiġu ssodisfati l-kundizzjonijiet li ġejjin qabel tkun tista' tittieħed deċiżjoni dwar jekk għandux jiġi awtorizzat jew le pjan jew proġett li jista' jaffettwa sit b'mod avvers: L-ordni li fiha jiġu eżaminati dawn il-kundizzjonijiet hija importanti, hekk kif kull pass jiddetermina jekk huwiex meħtieġ il-pass li jmiss. Jekk, pereżempju, tinstab alternattiva għall-pjan jew għall-proġett inkwistjoni, ma jkunx hemm bżonn li jiġi eżaminat jekk il-pjan jew il-proġett oriġinali huwiex ta' interess pubbliku prevalenti jew li jitfasslu miżuri ta' kumpens xierqa, billi l-pjan jew il-proġett ma jistax jiġi awtorizzat jekk tkun teżisti alternattiva vijabbli. Għalkemm ir-rekwiżit għat-tfittxija għal alternattivi jaqa' fil-kamp ta' applikazzjoni tal-Artikolu 6(4), fil-prattika huwa utli għall-pjanifikatur li jikkunsidra l-alternattivi possibbli kollha kemm jista' jkun malajr meta l-ewwel ikun qed jippjana l-proġett ta' żvilupp. Jekk f'dak l-istadju tinstab alternattiva xierqa li mhux probabbli jkollha effett sinifikanti fuq sit Natura 2000, mela din tista' tiġi approvata minnufih u ma tkun meħtieġa ebda AA (għalkemm xorta tista' tkun meħtieġa valutazzjoni ambjentali oħra). Madankollu, jekk il-proġett jgħaddi minn AA li tikkonkludi li effett avvers fuq l-integrità tas-sit huwa inevitabbli, l-awtorità kompetenti mbagħad trid tiddetermina jekk jeżistux soluzzjonijiet alternattivi. Jenħtieġ li jiġu analizzati l-alternattivi fattibbli kollha u, b'mod partikolari, il-prestazzjoni relattiva tagħhom fuq l-għanijiet ta' konservazzjoni tas-sit Natura 2000 u l-integrità tas-sit. Jekk ikun hemm soluzzjoni alternattiva fattibbli li tissodisfa l-għanijiet tal-proġett, jenħtieġ li tgħaddi wkoll minn valutazzjoni xierqa ġdida jekk ikun probabbli li din ikollha effett sinifikanti fuq l-istess sit jew sit Natura 2000 ieħor. Ġeneralment, jekk l-alternattiva tkun simili għall-proposta oriġinali, il-valutazzjoni l-ġdida tkun tista' tislet ħafna mill-informazzjoni meħtieġa mill-ewwel AA. Il-kunċett ta' "raġuni imperattiva ta' interess pubbliku prevalenti" mhuwiex definit fid-Direttiva. Madankollu, jidher b'mod ċar mill-formulazzjoni li, sabiex pjan jew proġett jiġi awtorizzat skont l-Artikolu 6(4), irid jissodisfa t-tliet kundizzjonijiet kollha li ġejjin: Innota li l-kundizzjonijiet relatati ma' interess pubbliku prevalenti huma saħansitra aktar stretti għal pjan jew proġett li x'aktarx jaffettwa b'mod avvers l-integrità ta' sit Natura 2000 li jospita tipi ta' ħabitats u/jew speċijiet ta' prijorità, jekk dawk it-tipi ta' ħabitats u/jew speċijiet ikunu affettwati. Ir-raġunijiet imperattivi ta' interess pubbliku prevalenti jistgħu jiġu aċċettati biss f'dak il-każ jekk ikunu jikkonċernaw: is-saħħa tal-bniedem u s-sikurezza pubblika, jew il-konsegwenzi ta' benefiċċju prevalenti għall-ambjent, jew raġunijiet imperattivi oħrajn jekk, qabel jiġi approvat il-pjan jew il-proġett, il-Kummissjoni tkun tat opinjoni. Flowchart tal-kundizzjonijiet skont l-Artikolu 6.4 L-awtorizzazzjoni ma tistax tingħata. L-awtorizzazzjoni tista' tingħata. Iridu jittieħdu miżuri ta' kumpens L-awtorizzazzjoni tista' tingħata għal IROPI oħrajn, wara konsultazzjoni mal-Kummissjoni. Iridu jittieħdu miżuri ta' kumpens Hemm kundizzjonijiet tas-saħħa tal-bniedem jew tas-sikurezza jew xi benefiċċji ambjentali importanti? Is-sit jospita ħabitat jew speċi ta' prijorità li jistgħu jiġuaffettwati mill-PP? Hemm raġunijiet imperattivi ta' interess pubbliku prevalenti (IROPI)? Hemm soluzzjonijiet alternattivi? Il-PP jista' jaffettwa b'mod avvers l-integrità ta' sit Jekk ma jkunx hemm alternattivi u jkun hemm raġunijiet imperattivi ta' interess pubbliku prevalenti, l-awtoritajiet imbagħad iridu jiżguraw li jiġu adottati u jiddaħħlu fis-seħħ miżuri ta' kumpens qabel ikun jista' jibda l-proġett. Għalhekk, il-miżuri ta' kumpens huma "l-aħħar rimedju" u jintużaw biss meta d-deċiżjoni tkun ittieħdet taħt il-kundizzjonijiet deskritti hawn fuq. Strettament, il-miżuri ta' kumpens huma indipendenti mill-proġett u, bħala regola, jiġu implimentati barra ż-żona tal-proġett. Għandhom ikunu jistgħu jikkumpensaw bis-sħiħ għall-ħsara kkawżata lis-sit u lill-karatteristiċi fil-mira tiegħu u jridu jkunu biżżejjed sabiex jiġi żgurat li l-koerenza ġenerali ta' Natura 2000 tkun protetta. Sabiex jiġi żgurat li l-koerenza ġenerali ta' Natura 2000 tkun protetta, b'mod partikolari, il-miżuri ta' kumpens proposti għal pjan jew proġett jenħtieġ li: jikkontribwixxu għall-konservazzjoni tat-tipi ta' ħabitat u speċijiet affettwati fir-reġjun bijoġeografiku kkonċernat jew fi ħdan l-istess medda, rotta ta' migrazzjoni jew żona fejn l-ispeċijiet iqattgħu x-xitwa fl-Istat Membru kkonċernat; jipprovdu funzjonijiet komparabbli ma' dawk li ġġustifikaw l-għażla tas-sit oriġinali, b'mod partikolari fir-rigward tad-distribuzzjoni ġeografika adegwata; ikunu addizzjonali għad-doveri normali skont id-Direttiva, jiġifieri ma jistgħux jissostitwixxu l-impenji eżistenti, bħall-implimentazzjoni tal-pjanijiet ta' ġestjoni ta' Natura 2000. Skont il-gwida eżistenti tal-Kummissjoni, il-miżuri ta' kumpens skont l-Artikolu 6(4) jistgħu jikkonsistu f'waħda jew aktar minn dawn li ġejjin: il-ħolqien mill-ġdid ta' ħabitat komparabbli jew it-titjib bijoloġiku ta' ħabitat degradat f'sit iddeżinjat eżistenti, sakemm dan imur lil hinn mill-għanijiet ta' konservazzjoni tas-sit u ma jagħmilx ħsara lil karatteristiċi fil-mira oħrajn ta' Natura 2000 f'dak is-sit; il-ħolqien mill-ġdid ta' ħabitat komparabbli jew it-titjib bijoloġiku ta' ħabitat degradat barra sit iddeżinjat li mbagħad jiġi inkluż fin-netwerk Natura 2000; It-tipi ta' ħabitat u l-ispeċijiet affettwati b'mod avvers iridu, bħala minimu, jiġu kkumpensati fi proporzjonijiet komparabbli, iżda meta wieħed iqis ir-riskji għolja u l-inċertezza xjentifika involuta fit-tentattiv sabiex jinħolqu mill-ġdid jew jiġu rrestawrati l-ħabitats degradati, huwa rrakkomandat ħafna li jiġu applikati proporzjonijiet ferm ogħla minn 1:1 sabiex ikun żgurat li l-miżuri verament jipprovdu l-kumpens meħtieġ. L-Istati Membri jenħtieġ li jagħtu attenzjoni partikolari meta jinħassu l-effetti avversi ta' pjan jew proġett f'ħabitats naturali vulnerabbli jew f'ħabitats naturali ta' speċijiet li jeħtieġu żmien twil sabiex jerġgħu jiksbu l-istess funzjoni ekoloġika. Għal xi ħabitats u speċijiet, sempliċiment jista' ma jkunx possibbli li jiġi kkumpensat kwalunkwe telf fi żmien raġonevoli, minħabba li l-iżvilupp tagħhom jista' jieħu għexieren ta' snin. Barra minn hekk, xi tipi ta' ħabitat u ħabitats ta' speċijiet ma jistgħux jiġu kkumpensati għal kollox minħabba li l-karatteristiċi ekoloġiċi tagħhom ma jistgħux jiġu simulati jew maħluqa b'mod artifiċjali. Għalhekk, il-proponenti ta' kull żvilupp ġdid tal-enerġija idroelettrika jenħtieġ li jinfurmaw ruħhom dwar l-ambitu li jikkumpensaw għal tipi ta' ħabitat u speċijiet partikolari ferm qabel jibdew jabbozzaw il-pjan jew il-proġett. Fl-aħħar nett, il-miżuri ta' kumpens jenħtieġ li jkunu fis-seħħ u kompletament funzjonali qabel ma jibda x-xogħol fuq il-pjan jew il-proġett. Dan sabiex jgħinu jtaffu l-effetti dannużi tal-proġett fuq l-ispeċijiet u l-ħabitats billi joffrulhom postijiet alternattivi xierqa fiż-żona ta' kumpens. Jekk dan ma jkunx jista' jinkiseb kompletament, l-awtoritajiet kompetenti jenħtieġ li jirrikjedu kumpens addizzjonali għat-telf interim li jseħħ sadanittant. L-informazzjoni dwar il-miżuri ta' kumpens jenħtieġ li tiġi sottomessa lill-Kummissjoni hekk kif dawn jiġu adottati fil-proċess tal-ippjanar, sabiex il-Kummissjoni tkun tista', fir-rwol tagħha bħala gwardjana tat-Trattati, tivvaluta jekk id-Direttiva hijiex qiegħda tiġi applikata b'mod korrett. Ir-Regolament TEN-E l-ġdid (UE) Nru 347/2013 jistabbilixxi qafas madwar l-UE għall-ippjanar u l-implimentazzjoni ta' infrastruttura tal-enerġija fl-UE. Dan jistabbilixxi disa' kurituri prijoritarji strateġiċi tal-infrastruttura fl-oqsma tal-elettriku, tal-gass u taż-żejt, u tliet oqsma tematiċi prijoritarji madwar l-Unjoni għall-awtostradi tal-elettriku, il-grilji intelliġenti u n-netwerks tat-trasport tad-diossidu tal-karbonju. Dan jintroduċi wkoll proċess trasparenti u inklużiv biex jidentifika u jagħżel Proġetti ta' Interess Komuni (PCIs) konkreti, li huma meħtieġa biex jiġu implimentati l-kurituri prijoritarji. Bħall-attivitajiet kollha ta' żvilupp fi ħdan l-UE, l-infrastrutturi tat-trażmissjoni tal-enerġija jridu jikkonformaw bis-sħiħ mal-politika ambjentali tal-UE inklużi d-Direttivi dwar il-Ħabitats u dwar l-Għasafar (id-Direttivi tal-UE dwar in-Natura). Dan id-dokument jipprovdi gwida dwar kif dan jinkiseb l-aħjar fil-prattika. Dan jagħti attenzjoni partikolari lill-applikazzjoni korretta tal-proċedura ta' permessi skont l-Artikolu 6 tad-Direttiva dwar il-Ħabitats li jeħtieġ li l-pjanijiet u l-proġetti kollha li x'aktarx ikollhom impatt sinifikanti fuq sit tan-Natura 2000 għandhom jgħaddu minn valutazzjoni xierqa (AA) qabel l-awtorizzazzjoni. Dan jindirizza wkoll ir-rekwiżiti għall-protezzjoni ta' speċijiet fil-pajsaġġ usa'. Is-siti tan-Natura 2000 mhumiex maħsuba biex ikunu "żoni pprojbiti" u l-iżviluppi ġodda mhumiex esklużi. Minflok, l-iżviluppi jridu jitwettqu b'mod li jħares l-ispeċijiet rari u mhedda u t-tipi ta' ħabitats li s-sit ġie maħsub għalihom. Ħafna drabi dan jista' jinkiseb permezz ta' ppjanar bir-reqqa, djalogu tajjeb u inklużiv u, fejn xieraq, l-użu ta' miżuri ta' mitigazzjoni xierqa għat-tneħħija jew il-prevenzjoni ta' kwalunkwe impatt negattiv ta' proġetti individwali kif ukoll impatti kumulattivi fuq l-objettivi ta' konservazzjoni tas-sit sa mill-bidu nett. Dan id-dokument huwa intiż prinċipalment għall-iżviluppaturi ta' proġetti, l-operaturi tas-sistema ta' trażmissjoni (TSOs) u l-awtoritajiet responsabbli milli jippermettu pjanijiet u proġetti tat-trażmissjoni tal-enerġija, iżda jeħtieġ li jkun ukoll ta' interess għall-konsulenti tal-valutazzjoni tal-impatt, il-ġesturi tas-siti tan-Natura 2000, l-NGOs u kwalunkwe prattikant ieħor ikkonċernat mill-ippjanar jew involut fih, id-disinn jew l-approvazzjoni ta' pjanijiet u proġetti ta' infrastruttura tal-enerġija. Dan huwa intiż biex jagħtihom ħarsa ġenerali tal-implikazzjonijiet tal-proposti tal-infrastruttura tal-enerġija fuq in-Natura 2000 u l-ispeċijiet u l-ħabitats protetti tal-UE u approċċi għall-mitigazzjoni ta' kwalunkwe effett negattiv. Dan id-dokument jista' jkun utli wkoll għall-proċeduri ta' valutazzjoni mwettqa skont id-Direttiva dwar il-Valutazzjoni tal-Impatt Ambjentali u d-Direttiva dwar il-Valutazzjoni Ambjentali Strateġika għall-pjanijiet u l-proġetti tal-faċilitajiet tat-trażmissjoni tal-enerġija li għalihom jiġi ddeterminat li l-Valutazzjoni Xierqa tal-impatt tagħhom fuq in-Natura 2000 mhix meħtieġa. Dan id-dokumenti jipprovdi gwida u l-aħjar prattiki dwar l-installazzjoni, l-operazzjoni u d-dekummissjonar ta' faċilitajiet tat-trażmissjoni tal-elettriku, tal-gass u taż-żejt fir-rigward tas-siti tan-Natura 2000 u l-ispeċijiet protetti skont id-Direttivi tal-UE dwar il-Ħabitats u dwar l-Għasafar fil-pajsaġġ usa'. Dan jiffoka fuq l-infrastrutturi tat-trażmissjoni tal-enerġija biss u mhux fuq il-faċilitajiet tal-produzzjoni tal-enerġija bħall-pjattaformi taż-żejt, id-digi idroelettriċi, it-turbini eoliċi, l-istazzjonijiet tal-enerġija, eċċ. It-tipi ta' infrastrutturi tat-trażmissjoni tal-enerġija koperti jinkludu l-pipelines tal-gass u taż-żejt, kif ukoll il-kejbils tat-trażmissjoni tal-elettriku b'vultaġġ għoli u medju u faċilitajiet tad-distribuzzjoni b'fokus fuq dawn tal-aħħar fuq l-art. Huwa inkluż kapitolu separat dwar l-infrastruttura tat-trażmissjoni tal-enerġija fl-ambjent tal-baħar. Dan id-dokument fih tmien kapitoli: Matul id-dokument huma pprovduti eżempji ta' prattika tajba kull fejn possibbli biex jintwera kif il-faċilitajiet tat-trażmissjoni tal-enerġija u l-leġiżlazzjoni tal-UE dwar in-natura jistgħu jiġu rrikonċiljati b'mod effettiv fil-prattika. Dawn jipprovdu sors utli ta' ideat dwar it-tipi differenti ta' tekniki u approċċi li jistgħu jintużaw. Dan id-dokument ta' gwida jfittex li jiċċara d-dispożizzjonijiet tad-Direttivi dwar il-Ħabitats u dwar l-Għasafar u jqegħedhom b'mod partikolari fil-kuntest ta' żvilupp u operazzjoni tat-trażmissjoni tal-enerġija. Id-dokument fin-natura tiegħu mhuwiex leġiżlattiv iżda pjuttost jipprovdi gwida prattika u l-aħjar prattiki dwar l-applikazzjoni tar-regoli eżistenti. Fil-verità, dan jirrifletti biss il-fehmiet tas-servizzi tal-Kummissjoni. Hija l-Qorti Ewropea tal-Ġustizzja li għandha tipprovdi interpretazzjoni definittiva tad-direttivi tal-UE. Fl-aħħar nett, id-dokument jirrikonoxxi bis-sħiħ li ż-żewġ Direttivi dwar in-Natura huma minquxa fil-prinċipju tas-sussidjarjetà u huma l-Istati Membri li għandhom jiddeterminaw kif l-aħjar li jimplimentaw ir-rekwiżiti proċedurali li joħorġu minnhom. Il-proċeduri ta' prattika tajba u l-metodoloġiji proposti deskritti f'dan id-dokument għalhekk ma għandhomx intenzjoni preskrittiva; dawn pjuttost jimmiraw li joffru parir, ideat u suġġerimenti utli bbażati fuq feedback u input mill-awtoritajiet kompetenti, ir-rappreżentanti tan-negozju tal-enerġija, NGOs u esperti u partijiet ikkonċernati oħrajn. Il-pajjiżi tal-UE qablu dwar Qafas ġdid għall-2030 għall-klima u l-enerġija, inklużi miri u objettivi ta' politika madwar l-UE dwar l-emissjonijiet tal-gassijiet serra, l-enerġija rinnovabbli, l-effiċjenza fl-enerġija u l-interkonnessjonijiet tal-elettriku. Dawn il-miri u l-objettivi ta' politika jimmiraw li jgħinu lill-UE tikseb sistema tal-enerġija aktar kompetittiva, sigura u sostenibbli u li hija tilħaq il-mira fit-tul tagħha għall-2050 għat-tnaqqis tal-gass serra. – 20 %Emissjoniji 20 %EnerġijaRinnovabbli ≥ 30 %Effiċjenzafl-Enerġija ≥ 27 %EnerġijaRinnovabbli ≥ - 40 % Emissjonijiet ta' Gass Serra 20 %Effiċjenzafl-Enerġija Il-politika l-ġdida tal-UE dwar l-infrastruttura tal-enerġija se tgħin tikkoordina u tottimizza l-iżvilupp tan-netwerk fuq skala kontinentali u b'hekk tippermetti li l-UE taħsad il-benefiċċji kollha ta' grilja Ewropea integrata, li tmur ferm lil hinn mill-valur tal-komponenti singoli tagħha. Strateġija Ewropea għal infrastrutturi tal-enerġija integrati bis-sħiħ ibbażati fuq teknoloġiji intelliġenti u b'livell baxx ta' karbonju mhix se tnaqqas biss il-kostijiet tal-bidla għal livelli baxxi ta' karbonju permezz tal-ekonomiji tad-daqs għal Stati Membri individwali. Din se ttejjeb ukoll is-sigurtà tal-provvista u tgħin tistabbilizza l-prezzijiet tal-konsumatur billi jiġi żgurat li l-elettriku u l-gass imorru fejn huma meħtieġa. In-netwerks Ewropej se jiffaċilitaw ukoll il-kompetizzjoni fis-suq uniku tal-enerġija tal-UE, jibnu solidarjetà fost l-Istati Membri u jiżguraw li ċ-ċittadini u n-negozji Ewropej ikollhom aċċess għal sorsi ta' enerġija affordabbli. Dan jistabbilixxi disa' kurituri prijoritarji strateġiċi tal-infrastruttura fl-oqsma tal-elettriku, tal-gass u taż-żejt, u tliet oqsma tematiċi prijoritarji madwar l-Unjoni għall-awtostradi tal-elettriku, il-grilji intelliġenti u n-netwerks tat-trasport tad-diossidu tal-karbonju biex jiġi ottimizzat l-iżvilupp tan-netwerk fil-livell Ewropew sal-2020 u wara. L-isfida ta' interkonnessjoni u adattament tal-infrastruttura tal-enerġija tal-Ewropa għal ħtiġijiet ġodda tikkonċerna s-setturi kollha u t-tipi kollha ta' faċilitajiet tat-trażmissjoni tal-enerġija. Il-grilji tal-elettriku se jeħtieġu li jiġu mtejba u mmodernizzati biex jissodisfaw id-domanda li qed tiżdied minħabba bidla kbira fil-katina u t-taħlita kumplessivi tal-valur enerġetiku u minħabba wkoll l-multiplikazzjoni ta' applikazzjonijiet u teknoloġiji li jiddependu mill-elettriku bħala sors ta' enerġija. Il-grilji jridu jiġu estiżi u mtejba wkoll biex titrawwem l-integrazzjoni tas-suq u jinżammu l-livelli eżistenti tas-sigurtà tas-sistema, iżda speċjalment għat-trasport u l-bilanċ tal-elettriku ġġenerat minn sorsi rinnovabbli, li huwa mistenni li aktar milli jirdoppja fil-perjodu 2007-2020. Sehem sinifikanti ta' kapaċitajiet ta' ġenerazzjoni se jkun ikkonċentrat f'postijiet aktar imbiegħda miċ-ċentri ewlenin ta' konsum jew ħżin. Ishma sinifikanti se jiġu minn installazzjonijiet fuq il-baħar, parks solari u eoliċi mmuntati fuq l-art fin-Nofsinhar tal-Ewropa jew installazzjonijiet tal-bijomassa fl-Ewropa Ċentrali u tal-Lvant. Il-ġenerazzjoni distribwita hija wkoll mistennija li ssir aktar popolari. Minbarra dawn ir-rekwiżiti għal perjodu qasir, il-grilji tal-elettriku jridu jevolvu b'mod aktar fundamentali biex tkun tista' ssir il-bidla lejn sistema tal-elettriku dekarbonizzata fl-orizzont tal-2050, bl-appoġġ ta' teknoloġiji ġodda ta' vultaġġ għoli fuq distanzi twal u ta' ħżin tal-elettriku li jistgħu jakkomodaw ishma tal-enerġija rinnovabbli li dejjem jiżdiedu, mill-UE u aktar lil hinn. Fl-istess ħin il-grilji jeħtieġu wkoll li jsiru aktar intelliġenti. L-ilħuq tal-miri tal-UE tal-2020 fir-rigward tal-effiċjenza fl-enerġija u l-enerġija rinnovabbli mhuwiex se jkun possibbli mingħajr aktar innovazzjoni u intelliġenza fin-netwerks kemm fil-livell tat-trażmissjoni kif ukoll fil-livell tad-distribuzzjoni, b'mod partikolari permezz ta' teknoloġiji ta' informazzjoni u komunikazzjoni. Dawn se jkunu essenzjali biex jiġu adottati l-ġestjoni tad-domanda għall-enerġija u s-servizzi l-oħrajn ta' grilji intelliġenti. Il-gass naturali huwa mistenni li jkompli jkollu rwol ewlieni fit-taħlita tal-enerġija tal-UE fl-għexur ta' snin li ġejjin u se jerġa' jikseb importanza bħala l-karburant ta' riżerva għall-ġenerazzjoni varjabbli tal-elettriku. Madankollu, in-netwerks tal-gass qed jiffaċċjaw rekwiżiti ta' flessibbiltà addizzjonali fis-sistema, il-ħtieġa għal pipelines bidirezzjonali, kapaċitajiet akbar ta' ħżin u provvista flessibbli, inklużi l-gass naturali likwifikat (LNG) u l-gass naturali kompressat (CNG). Jekk il-politiki dwar il-klima, it-trasport u l-effiċjenza fl-enerġija jibqgħu kif inhuma llum, iż-żejt huwa mistenni li jibqa' jirrappreżenta 30 % tal-enerġija primarja, u parti sinifikanti tal-karburanti tat-trasport x'aktarx li jibqgħu bbażati fuq iż-żejt fl-2030. Is-sigurtà tal-provvista tiddependi mill-integrità u l-flessibbiltà tal-katina tal-provvista kollha, miż-żejt mhux maħdum ipprovdut lir-raffineriji sal-prodott finali ddistribwit lill-konsumaturi. Fl-istess ħin, il-forma futura tal-infrastruttura tat-trasport tal-prodotti taż-żejt mhux maħdum u tal-petroleum se tiġi ddeterminata wkoll mill-iżviluppi fis-settur tar-raffinar Ewropew, li bħalissa qed jiffaċċja numru ta' sfidi. Il-mod kif il-forom differenti ta' enerġija jiġu ttrasportati, iddistribwiti u maħżuna jvarja naturalment fil-funzjoni tat-tip ta' enerġija inkwistjoni u jekk dan huwiex iseħħ fuq l-art jew fl-ambjent tal-baħar. Pereżempju, it-trażmissjoni tal-elettriku ġeneralment titwettaq mil-linji elettriċi jew il-kejbils, filwaqt li t-trażmissjoni ta' gass u żejt issir bil-pipelines. Il-pipelines ġeneralment jintużaw għat-trasport ta' kwantitajiet kbar ta' żejt mhux raffinat, prodotti taż-żejt ipproċessat jew gass naturali fuq l-art. Il-pipelines taż-żejt huma magħmula minn tubi tal-azzar jew tal-plastik b'dijametru intern li jvarja tipikament minn 100 sa 1 200 mm. Ħafna pipelines jinsabu taħt l-art f'fond ta' madwar 1 sa 2 m. Iż-żejt jinżamm fi fluss minn stazzjonijiet tal-pompa. Il-pipelines tal-gass naturali huma mibnija minn azzar tal-karbonju u b'dijametru li jvarja minn 51 sa 1 500 mm. Il-gass jiġi pressurizzat minn stazzjonijiet tal-kompressur. Il-pipeline jingħata r-rotta magħrufa bħala dritt ta' mogħdija (ROW – right-of-way). Il-passi għall-bini ta' pipeline jinkludu l-għażla tar-rotta li trid imbagħad tiġi mistħarrġa biex jiġi żgurat li kwalunkwe ostaklu jiġi antiċipat, u mneħħi. Fejn meħtieġ, jiġu skavati trinek, b'mod speċjali għar-rotta u l-qsim prinċipali. Il-pajp jiġi installat aktar tard mal-komponenti assoċjati tiegħu (valvi, intersezzjonijiet, eċċ.). Fejn rilevanti, il-pajp u t-trinka mbagħad jitgħattew. Peress li l-elettriku ma jistax jinħażen fi kwantitajiet kbar, irid jiġi ġġenerat f'ħin reali. Dan ifisser li t-trasport kostanti tiegħu lejn l-utenti jeħtieġ li jkun effettiv kemm jista' jkun. Fl-ambjent fuq l-art, it-trażmissjoni tal-elettriku hija t-trasferiment tal-elettriku minn impjanti tal-enerġija tal-ġenerazzjoni lejn substazzjonjiet tal-elettriku b'vultaġġ għoli li jinsabu viċin ċentri tad-domanda. Jiġu trażmessi ammonti kbar ta' elettriku f'vultaġġi għolja (110 - 750 kV fl-Ewropa, ENTSO, 2012) biex titnaqqas l-enerġija mitlufa fuq distanza twila lejn substazzjoni. Il-linji tat-trażmissjoni jużaw l-aktar kurrent alternat (AC) three-phase b'vultaġġ għoli, li jwassal ammonti kbar ta' enerġija fuq distanzi twal (APLIC, 2006). It-teknoloġija tal-kurrent dirett b'vultaġġ għoli (HVDC) tipprovdi effiċjenza akbar f'distanzi twal ħafna (tipikament aktar minn 600 km). L-enerġija elettrika tista' tiġi trażmessa permezz ta' linji fl-ajru jew kejbils taħt l-art. Fil-każijiet kollha, il-vultaġġi huma għolja minħabba li, bit-teknoloġiji attwali, ammonti kbar ta' enerġija jistgħu jiġu trażmessi b'mod effiċjenti biss permezz ta' vultaġġi għolja. L-elettriku normalment jiġi trażmess permezz ta' linji elettriċi fl-ajru sospiżi minn torrijiet jew arbli ta' utilità, iżda xi drabi jintużaw ukoll linji elettriċi taħt l-art/fuq l-art, b'mod speċjali f'żoni urbani jew postijiet sensittivi. Il-linji elettriċi fl-ajru għandhom impatti speċifiċi fuq il-bijodiversità, is-saħħa u l-pajsaġġ, li huma differenti mil-linji elettriċi taħt l-art. Min-naħa l-oħra l-kostijiet ta' investiment inizjali ta' kejbils taħt l-art ħafna drabi jistgħu jkunu ogħla b'mod sinifikanti mil-linji elettriċi fl-ajru. Dawn il-PCIs issa jistgħu jkunu eliġibbli għal appoġġ finanzjarju skont il-Faċilità Nikkollegaw l-Ewropa (CEF). Ġie allokat baġit ta' EUR 5.35 biljun għal infrastruttura tal-enerġija trans-Ewropea skont din il-Faċilità ġdida għall-perjodu 2014-2020. Fl-2016, skont it-tieni u t-tielet sejħa għal proposti ġie allokat total ta' EUR 707 miljuni f'għotjiet għal 27 PCIs. Minn dawn l-għotjiet, 11 kienu għal proġetti fis-settur tal-elettriku u 15 għal proġetti fis-settur tal-gass; 1 kien għal proġett ta' grilja intelliġenti. 8 għotjiet kienu għal xogħlijiet ta' kostruzzjoni u 19 għal studji. Fl-2017 ġew allokati EUR 800 miljun f'għotjiet tas-CEF għall-PCIs. Jenħtieġ li jiġi nnotat madankollu li l-lista tal-Unjoni fiha PCIs fi stadji differenti ta' żvilupp. Xi wħud għadhom fi stadji bikrin ta' żvilupp, għalhekk għad hemm bżonn li jsiru studji biex juru li l-proġett huwa fattibbli. L-inklużjoni ta' tali proġetti fil-lista tal-Unjoni tal-PCIs hija mingħajr preġudizzju għall-eżitu rilevanti tal-valutazzjonijiet ambjentali u tal-proċeduri ta' permessi. Jekk jirriżulta li proġett inkluż fil-lista tal-Unjoni tal-PCIs ma jikkonformax mal-acquis tal-UE, dan se jitħassar mill-lista tal-Unjoni. Id-dokument ta' gwida jipprovdi sitt rakkomandazzjonijiet prinċipali għas-semplifikazzjoni tal-proċeduri. Dawn huma bbażati fuq, iżda jmorru wkoll lil hinn minn, l-esperjenza ta' implimentazzjoni u l-prattiki tajba identifikati fl-Istati Membri sa issa (ara l-Kapitolu 4 għal aktar dettalji). Ir-rakkomandazzjonijiet jiffokaw b'mod partikolari fuq: Ippjanar, "ippjanar direzzjonali" u definizzjoni tal-ambitu bikrin tal-valutazzjonijiet Integrazzjoni bikrija u effettiva tal-valutazzjonijiet ambjentali u ta' rekwiżiti ambjentali oħrajn Koordinazzjoni proċedurali u limiti ta' żmien Ġbir ta' data, qsim ta' data u kontroll tal-kwalità Kooperazzjoni transfruntiera, u Parteċipazzjoni pubblika bikrija u effettiva. Il-kapitoli sussegwenti f'din il-gwida jiffokaw b'mod partikolari fuq il-proċedura ta' permessi skont id-Direttiva dwar il-Ħabitats fil-kuntest tal-pjanijiet u l-proġetti ta' trażmissjoni tal-enerġija. Proċeduri oħrajn ta' permessi ambjentali mhumiex koperti fid-dettall, iżda huma msemmija meta rilevanti. Ċerti pjanijiet u proġetti ta' infrastruttura tat-trażmissjoni tal-enerġija jistgħu potenzjalment jaffettwaw sit wieħed jew aktar tan-Natura 2000 inklużi fin-netwerk tal-UE Natura 2000 jew jista' jkollhom impatt fuq ċerti speċijiet rari u mhedda protetti skont il-leġiżlazzjoni tal-UE. Id-Direttivi dwar il-Ħabitats u dwar l-Għasafar jistabbilixxu d-dispożizzjonijiet li jeħtieġ li jiġu osservati f'tali każijiet. Ħarsa ġenerali ta' dawn id-dispożizzjonijiet hija pprovduta f'dan il-kapitolu. Il-kapitoli sussegwenti jippreżentaw elementi speċifiċi tal-proċedura ta' permessi skont l-Artikolu 6 tad-Direttiva dwar il-Ħabitats b'mod partikolari peress li huwa relatat mal-pjanijiet jew il-proġetti ta' trażmissjoni tal-enerġija. It-twaqqif tat-telf tal-bijodiversità tal-UE huwa rrikonoxxut bħala element importanti tal-Istrateġija Ewropa 2020, li titlob politika intelliġenti, inklużiva u sostenibbli dwar it-tkabbir li tqis il-benefiċċji soċjoekonomiċi li n-natura tipprovdi lis-soċjetà. Iż-żewġ direttivi ma jkoprux kull speċi ta' pjanti u annimali fl-Ewropa (jiġifieri mhux il-bijodiversità kollha tal-Ewropa). Minflok, dawn jiffokaw fuq subkategorija ta' madwar 2 000 speċi li għandhom bżonn protezzjoni biex jiġu evitati t-tnaqqis jew id-degradazzjoni tagħhom. Dawn ħafna drabi ssir referenza għalihom bħala speċijiet ta' interess għall-Komunità jew speċijiet protetti tal-UE. Madwar 230 tip ta' ħabitats rari jew mhedda huma wkoll protetti huma stess taħt id-Direttiva dwar il-Ħabitats. Biex jintlaħaq dan l-objettiv, id-Direttivi tal-UE dwar in-Natura jeħtieġu li l-Istati Membri: Sa issa, aktar minn 27 000 sit ġew iddeżinjati bħala siti tan-Natura 2000. Flimkien, dawn ikopru madwar 18 % taż-żona tal-art Ewropea kif ukoll żoni tal-baħar sinifikanti. Il-viewer tan-Natura 2000 hija sistema ta' mmappjar ta' Sistema ta' Informazzjoni Ġeografika (GIS) online li tippermetti lill-iżviluppaturi jsibu u jesploraw kull sit tan-Natura 2000 fin-Netwerk tal-UE. Is-siti jistgħu jiġu eżaminati fuq skala żgħira ħafna (1:500) li turi l-limiti tas-sit u l-karatteristiċi prinċipali tal-pajsaġġ tagħha f'riżoluzzjoni għolja ħafna. Għal kull sit, hija disponibbli Formola tad-Data Standard (SDF) li telenka l-ispeċijiet u t-tipi ta' ħabitats li għalihom kien iddeżinjat, kif ukoll id-daqs tal-popolazzjoni stmat u l-istat ta' konservazzjoni tagħhom, u l-importanza ta' dak is-sit għall-ispeċijiet u t-tipi ta' ħabitats inkwistjoni fi ħdan l-UE. Jidher ċar minn dan l-Artikolu li n-Natura 2000 mhumiex "żoni pprojbiti" għall-iżvilupp. Pjanijiet u proġetti ġodda huma kompletament possibbli sakemm jiġu osservati ċerti salvagwardji proċedurali u sostantivi. Il-proċedura ta' permessi hija fis-seħħ biex tiżgura li tali pjanijiet u proġetti jiġu implimentati b'mod li jkun kompatibbli mal-objettivi ta' konservazzjoni tas-sit tan-Natura 2000. L-Artikolu 6.1 u 6.2 tad-Direttiva dwar il-Ħabitats jeħtieġ li l-Istati Membri: L-Artikolu 6.3 tad-Direttiva dwar il-Ħabitats jeħtieġ li kwalunkwe pjan jew proġett li x'aktarx ikollu effett negattiv sinifikanti fuq sit tan-Natura 2000 jgħaddi minn valutazzjoni xierqa (AA) biex dawn l-effetti jiġu studjati fid-dettall, fid-dawl tal-objettivi ta' konservazzjoni tas-sit partikolari. L-awtorità kompetenti tista' taqbel għall-pjan jew il-proġett biss jekk, abbażi tas-sejbiet tal-Valutazzjoni Xierqa, tkun aċċertat li dan mhux se jaffettwa b'mod avvers l-integrità tas-sit ikkonċernat. Huwa importanti li jiġi nnotat li l-oneru huwa fuq il-wiri tan-nuqqas (aktar milli tal-preżenza) ta' impatti negattivi. Ċerti speċijiet protetti huma potenzjalment vulnerabbli għal ċerti tipi ta' proġetti tal-infrastruttura tal-enerġija, bħal kejlbils tal-elettriku fl-ajru. Għalhekk, dawn id-dispożizzjonijiet iridu jitqiesu wkoll meta jqisu ċerti pjanijiet u proġetti f'żoni potenzjalment sensittivi barra mis-siti tan-Natura 2000 fil-qafas tal-proċeduri VIA/VAS Id-dispożizzjonijiet dwar il-protezzjoni tal-ispeċijiet ikopru l-ispeċijiet kollha ta' għasafar selvaġġi li jinsabu fin-natura fl-UE kif ukoll speċijiet oħrajn elenkati fl-Anness IV u V tad-Direttiva dwar il-Ħabitats. Fi ftit kliem dawn jeħtieġu li l-Istati Membri jipprojbixxu: it-tfixkil intenzjonat tagħhom matul it-tgħammir, it-trobbija, l-ibernazzjoni u l-migrazzjoni; id-deterjorament jew il-qerda ta' siti tat-tgħammir jew ta' postijiet ta' mistrieħ; il-qerda intenzjonata ta' bejtiet jew bajd, jew il-qlugħ mill-għeruq jew il-qerda ta' pjanti protetti. F'ċerti ċirkustanzi jiġu permessi derogi għal dawn id-dispożizzjonijiet (eż. biex tiġi evitata ħsara serja lill-għelejjel, lill-bhejjem, lill-foresti, lis-sajd u lill-ilma) sakemm ma jkunx hemm soluzzjoni sodisfaċenti oħra u li l-konsegwenzi ta' dawn id-derogi ma jkunux inkompatibbli mal-għanijiet kumplessivi tad-Direttivi. Il-kundizzjonijiet għall-applikazzjoni tad-derogi huma stabbiliti fl-Artikolu 9 tad-Direttiva dwar l-Għasafar u l-Artikolu 16 tad-Direttiva dwar il-Ħabitats. B'referenza għall-infrastrutturi tat-trażmissjoni tal-enerġija, jistgħu japplikaw primarjament raġunijiet relatati mal-"interessi tas-saħħa u s-sigurtà pubblika, jew għal raġunijiet obbligatorji oħrajn li huma konnessi mal-interess pubbliku" (ref. l-Artikolu 16(1c)). Il-proġetti ta' infrastruttura tal-enerġija normalment ma jkunux ta' theddida kbira għall-bijodiversità. Hemm ħafna każijiet fejn żviluppi ddisinjati sew u f'sit xieraq m'għandhom l-ebda impatt jew impatt limitat biss. Hemm ukoll eżempji ta' fejn proġetti kienu ta' benefiċċju kumplessiv nett għan-natura, b'mod speċjali f'żoni fejn l-ambjent naturali huwa diġà mdgħajjef serjament. Iżda dan ma jneħħix l-obbligu li jiġu eżaminati, skont id-diversi proċeduri ta' valutazzjoni ambjentali legali fis-seħħ bħall-VIA/il-VAS u Valutazzjonijiet Xierqa (ara l-Kapitolu 7 għad-dettalji), l-effetti potenzjali li l-pjanijiet u l-proġetti individwali jista' jkollhom fuq l-ambjent naturali. Dan il-kapitolu jirrieżamina t-tipi ta' impatti possibbli li l-infrastrutturi tal-enerġija jista' jkollhom fuq il-ħabitats u l-ispeċijiet protetti skont id-Direttivi dwar l-Għasafar u dwar il-Ħabitats. Dan jimmira li jipprovdi lill-iżviluppaturi, lill-operaturi tat-trażmissjoni tal-enerġija u lill-awtoritajiet rilevanti b'ħarsa ġenerali tat-tipi ta' impatti potenzjali li għandhom joqogħdu attenti għalihom meta jippreparaw pjanijiet jew proġetti ta' infrastruttura tat-trażmissjoni tal-enerġija; u meta jwettqu Valutazzjoni Xierqa skont il-proċedura ta' permessi prevista fl-Artikolu 6 tad-Direttiva dwar il-Ħabitats jew il-valutazzjoni skont id-Direttivi dwar il-VIA/VAS. Id-disinn ta' kull proġett ta' faċilità tat-trażmissjoni tal-enerġija, inklużi PCIs, se jiddependi, naturalment, minn firxa wiesgħa ta' fatturi, inklużi t-tip u l-volum ta' enerġija li tkun qiegħda tiġi trażmessa, l-ambjent riċeventi (eż. jekk hux fuq l-art jew fil-baħar), id-distanzi meħtieġa għat-trażmissjoni, u l-kapaċità meħtieġa għar-riċeviment jew il-ħżin. Il-proġetti jistgħu ma jikkonċernawx biss il-kostruzzjoni, iżda wkoll ir-restawr u/jew id-dekummissjonar ta' faċilità jew infrastruttura waħda jew aktar meħtieġa għat-trażmissjoni, ir-riċeviment jew il-ħżin tal-enerġija fuq l-art. Fil-valutazzjoni tal-impatti potenzjali fuq in-natura u l-organiżmi selvaġġi huwa importanti li ma titqiesx biss l-infrastruttura prinċipali nnifisha, iżda wkoll l-installazzjonijiet u l-faċilitajiet assoċjati kollha bħal toroq ta' aċċess temporanji, faċilitajiet u ħżin tat-tagħmir tal-kuntratturi, strutturi tal-kostruzzjoni, pedamenti tal-konkrit, kejbils temporanji, ħama u żoni għall-ħamrija żejda eċċ. L-impatti jistgħu jkunu temporanji jew permanenti, fis-sit jew barra mis-sit, kumulattivi jew jistgħu joħorġu fi żminijiet differenti matul iċ-ċiklu tal-proġett (eż. matul il-fażijiet ta' kostruzzjoni, restawr, manutenzjoni u/jew dekummissjonar). Dawn il-fatturi kollha jridu jitqiesu. Id-dispożizzjonijiet dwar il-protezzjoni tal-ispeċijiet tad-Direttivi tal-UE dwar in-Natura jridu jitqiesu meta jkun hemm riskju li l-pjan jew il-proġett ta' infrastruttura tal-enerġija jista' jikkawża l-mewt jew korriment, jew tfixkil intenzjonat matul it-tgħammir, it-trobbija, l-ibernazzjoni u l-migrazzjoni, jew id-deterjorament jew il-qerda ta' siti tat-tgħammir jew ta' postijiet ta' mistrieħ ta' speċijiet protetti taħt iż-żewġ Direttivi (eż. bħall-ajkli u l-mammiferi tal-baħar). Dan ir-reġim ta' protezzjoni stretta japplika tul il-pajsaġġ usa', jiġifieri kemm ġewwa kif ukoll barra s-siti tan-Natura 2000. L-impatti negattivi msemmija f'dan il-kapitolu xi drabi jistgħu jiġu mmitigati b'mod effettiv. Il-mitigazzjoni tinvolvi l-introduzzjoni ta' miżuri fil-pjan jew il-proġett biex jiġu eliminati dawn l-effetti negattivi potenzjali jew jitnaqqsu għal livell fejn ma jkunux għadhom sinifikanti. Dan ifisser li dawn iridu jkunu marbuta direttament mal-impatti probabbli u abbażi ta' fehim sod tal-ispeċijiet/il-ħabitats ikkonċernati. Il-miżuri ta' mitigazzjoni jistgħu jinvolvu bidla fil-post tal-proġett, iżda dawn jistgħu jinvolvu wkoll modifika għad-daqs, id-disinn u l-konfigurazzjoni ta' diversi aspetti tal-infrastruttura tal-enerġija. Jew jistgħu jieħdu l-forma ta' aġġustamenti fiż-żmien matul il-fażijiet ta' kostruzzjoni u operazzjonali. Aktar dettalji, b'eżempji ta' miżuri ta' mitigazzjoni possibbli, jingħataw fil-kapitolu li jmiss. It-tip u l-iskala ta' impatt huma dipendenti ħafna fuq l-ispeċijiet u t-tipi ta' ħabitats protetti tal-UE preżenti fis-sit, l-ekoloġija, id-distribuzzjoni u l-istat ta' konservazzjoni tagħhom. B'hekk il-ħtieġa li kull pjan jew proġett jiġi eżaminat individwalment fuq bażi ta' każ b'każ. Dan li ġej huwa ħarsa ġenerali tal-aktar tipi frekwenti ta' impatti li jistgħu jseħħu: Il-proġetti ta' infrastruttura tat-trażmissjoni tal-enerġija jistgħu jeħtieġu t-tbattil ta' art u t-tneħħija ta' veġetazzjoni tal-wiċċ (ħafna drabi msejħa bħala teħid dirett tal-art). Permezz ta' dan il-proċess ħabitats eżistenti jistgħu jiġu alterati, issirilhom ħsara, jiġu frammentati jew jinqerdu. L-iskala tat-telf u d-degradazzjoni tal-ħabitats tiddependi mid-daqs, il-post u d-disinn tal-proġett u s-sensittività tal-ħabitats affettwati. Huwa importanti li jiġi nnotat li, filwaqt li t-teħid effettiv tal-art jista' jidher limitat, l-effetti indiretti jistgħu jkunu aktar mifruxa, b'mod speċjali fejn l-iżvilupp jinterferixxi ma' reġimi idroloġiċi jew proċessi ġeomorfoloġiċi, u l-kwalità tal-ilma jew tal-ħamrija. Tali effetti indiretti jistgħu jikkawżaw deterjorament, frammentazzjoni u telf serju tal-ħabitat, xi drabi anki meta dawn ikunu jinsabu pjuttost 'il bogħod mis-sit effettiv tal-proġett. Is-sinifikanza tat-telf tiddependi wkoll mir-rarità u s-sensittività tal-ħabitats affettwati u/jew tal-importanza tagħhom bħala post ta' alimentazzjoni, tgħammir jew ibernazzjoni għall-ispeċijiet. Barra minn hekk, ir-rwol potenzjali ta' ċerti ħabitats bħala komponenti ta' kurituri jew passi importanti lejn it-tixrid u l-migrazzjoni, kif ukoll lejn aktar movimenti lokali bejn eż. siti ta' alimentazzjoni u tal-bejtiet, jeħtieġ li jitqies fil-valutazzjoni tas-sinifikanza ta' kwalunkwe telf jew degradazzjoni ta' ħabitat. It-tfixkil tal-ispeċijiet fis-siti abitwali tagħhom ta' tgħammir, alimentazzjoni jew mistrieħ, kif ukoll tul ir-rotot migratorji, jista' jwassal għal spostament u esklużjoni, u b'hekk telf ta' użu ta' ħabitat. L-ispeċijiet jistgħu jiġu spostati minn żoni fi ħdan jew madwar is-sit ta' proġett minħabba pereżempju traffiku miżjud, il-preżenza ta' persuni kif ukoll storbju, trab, tniġġis, dawl artifiċjali jew vibrazzjoni kkawżati matul jew wara x-xogħlijiet ta' kostruzzjoni. L-iskala u l-grad ta' tfixkil, u s-sensittività tal-ispeċijiet affettwati, jiddeterminaw is-sinifikanza tal-impatt, bħalma jagħmlu d-disponibbiltà u l-kwalità ta' ħabitats xierqa oħrajn fil-viċin li jistgħu jakkomodaw lill-annimali spostati. Fil-każ ta' speċijiet rari u mhedda anki tfixkil żgħir jew temporanju jista' jkollu riperkussjonijiet serji għas-sopravivenza fit-tul tagħhom fir-reġjun. L-għasafar, u possibbilment il-friefet il-lejl, jistgħu jaħbtu ma' diversi partijiet ta' linji elettriċi fl-ajru u faċilitajiet elettriċi oħrajn fuq l-art. Il-livell ta' riskju ta' kolliżjoni jiddependi ħafna mill-post tas-sit u mill-ispeċijiet preżenti, kif ukoll minn fatturi ta' temp u ta' viżibbiltà u d-disinn speċifiku tal-linji elettriċi nfushom (b'mod speċjali fil-każ ta' xokk elettriku). L-ispeċijiet li jgħixu fit-tul, li għandhom rati ta' riproduzzjoni baxxi u/jew li huma rari jew jinsabu diġà fi stat ta' konservazzjoni vulnerabbli (bħall-ajkli, l-avultuni u ċ-ċikonji) jistgħu jkunu partikolarment f'riskju. Ir-riskju ta' kolliżjoni u xokk elettriku tal-għasafar huwa eżaminat aktar fil-Kapitoli 4 u 5. Fir-rigward tal-friefet il-lejl, sfortunatament hemm nuqqas ġenerali ta' studji dwar ir-riskji u l-impatti potenzjali ta' kolliżjoni ma' linji elettriċi fl-ajru, minħabba d-diffikultajiet fil-monitoraġġ tal-mewt ta' annimali żgħar tul tali infrastrutturi lineari twali. Fil-każ tal-elettriku, infrastrutturi kbar tat-trażmissjoni, tar-riċeviment u tal-ħżin jistgħu jisfurzaw lill-ispeċijiet jaqbżu ż-żona għalkollox, kemm matul il-migrazzjonijiet u, aktar lokalment, matul attivitajiet regolari ta' tiftix ta' ikel. Jekk din hijiex problema jew le jiddependi minn firxa ta' fatturi bħad-daqs tas-substazzjoni, l-ispazju u r-rotot tal-kejbils tal-elettriku, il-portata tal-ispostament tal-ispeċijiet u l-abbiltà tagħhom li jikkumpensaw għal żieda fin-nefqa tal-enerġija kif ukoll il-livell ta' tfixkil ikkawżat mill-konnessjonijiet bejn is-siti ta' alimentazzjoni, mistrieħ u tgħammir. L-identifikazzjoni tal-ispeċijiet u l-ħabitats li x'aktarx ikunu affettwati minn pjan jew proġett ta' infrastruttura tat-trażmissjoni tal-enerġija hija l-ewwel pass ta' kwalunkwe valutazzjoni tal-impatt, kemm jekk titwettaq skont l-Artikolu 6 tad-Direttiva dwar il-Ħabitats, jekk il-proġett jaffettwa sit tan-Natura 2000, jew skont id-Direttiva dwar il-VIA jew il-VAS jekk dan jaffettwa speċijiet protetti barra min-netwerk Natura 2000. Wara dan, ikun neċessarju li jiġi ddeterminat jekk l-impatt ikunx sinifikanti jew le. Il-proċedura legali għad-determinazzjoni tas-"sinifikanza" għall-pjanijiet jew il-proġetti li jaffettwaw b'mod speċifiku siti tan-Natura 2000 huma deskritti fil-Kapitolu 7. Hawnhekk, xi wħud mill-prinċipji ġenerali involuti fid-determinazzjoni tal-livell ta' "sinifikanza" fil-każ ta' organiżmi selvaġġi (irrispettivament minn jekk huwiex f'sit tan-Natura 2000 jew le) huma spjegati fil-qosor bl-għajnuna tal-fehim kumplessiv ta' dan il-kunċett. Il-valutazzjoni tas-sinifikanza jeħtieġ li ssir fuq bażi ta' każ b'każ u fid-dawl tal-ispeċijiet u l-ħabitats potenzjalment affettwati. It-telf ta' ftit individwi jista' jkun insinifikanti għal xi speċijiet iżda jista' jkollu konsegwenzi serji għal oħrajn. Id-daqs tal-popolazzjoni, id-distribuzzjoni, il-medda, l-istrateġija ta' riproduzzjoni u t-tul tal-ħajja kollha se jinfluwenzaw is-sinifikanza tal-effetti. Dan x'aktarx li jvarja minn sit għal ieħor. L-interkonnettività tal-effetti titqies ukoll, pereżempju art meqjusa weħidha tista' ma tkunx sinifikanti għal speċi partikolari, iżda meta kkombinata ma' riskji kbar ta' tfixkil jew spostament, dan jista' jnaqqas l-idoneità, u finalment ir-rata ta' sopravivenza, ta' dik l-ispeċi għal livell sinifikanti. Il-valutazzjoni ta' sinifikanza jeħtieġ ukoll li titqies fuq skala ġeografika xierqa. Għal speċijiet migratorji li jivvjaġġaw fuq distanzi twal, l-impatt f'sit speċifiku jista' jkollu konsegwenzi għall-ispeċijiet fuq żona ġeografika ferm akbar. Bl-istess mod, għall-ispeċijiet residenti b'territorji kbar jew b'użijiet tal-ħabitat li jinbidlu, xorta waħda jista' jkun meħtieġ li jitqiesu l-impatti potenzjali fuq skala reġjonali, aktar milli lokali. Finalment, il-kunsiderazzjonijiet preċedenti jenħtieġ li jkunu bbażati fuq l-aħjar data disponibbli. Dan jista' jeħtieġ stħarriġiet iddedikati fuq il-post jew programmi ta' monitoraġġ xi żmien qabel il-proġett. Jenħtieġ li jitqiesu l-valutazzjonijiet tal-effetti kumulattivi fid-determinazzjoni tal-impatti fuq is-siti tan-Natura 2000, kif meħtieġ mill-Artikolu 6(3) tad-Direttiva dwar il-Ħabitats. L-effetti kumulattivi tal-pjanijiet u l-proġetti ħafna drabi jistgħu jkunu importanti ħafna u jeħtieġ li jiġu vvalutati bir-reqqa. Dawn jistgħu jinħolqu meta diversi infrastrutturi tal-enerġija jkunu preżenti fi ħdan żona jew tul kuritur ta' rotta migratorja, jew meta proġett ta' infrastruttura tal-enerġija jseħħ fl-istess żona bħal tip ieħor ta' pjan jew proġett (eż. żviluppi industrijali oħra). L-effett kumulattiv huwa l-effett ikkombinat ta' dawn l-attivitajiet kollha meħuda flimkien. Jista' jkun li proġett wieħed ta' infrastruttura tal-enerġija, waħdu, ma jkollux effett sinifikanti, iżda jekk l-effetti tiegħu jiżdiedu ma' dawk ta' pjanijiet jew proġetti oħrajn fiż-żona, l-impatti kkombinati tagħhom jista' jkun sinifikanti. Pereżempju, proġett ta' pipeline taż-żejt li jaqsam parti minn art mistagħdra jista' joħloq livell żgħir iżda aċċettabbli ta' degradazzjoni temporanja ta' ħabitat, li jinsab ferm fi ħdan il-kapaċità li jakkomoda dak il-ħabitat. Iżda, jekk l-art mistagħdra tkun soġġetta wkoll għal skema ta' drenaġġ tal-art u/jew proġett ta' kostruzzjoni ta' triq, l-effetti idroloġiċi ta' dawn il-proġetti kollha, meħuda flimkien, jistgħu jwasslu għat-telf, il-frammentazzjoni jew id-dessikazzjoni tiegħu. F'dan il-każ, filwaqt li l-impatt tal-ewwel u t-tieni proġetti, kull wieħed għalih waħdu, mhuwiex perċettibbli, l-impatt tat-tnejn meħuda flimkien jista' jkun sinifikanti. Dan jinfluwenza d-deċiżjoni tal-ippjanar għaż-żewġ proposti għal proġett. L-impatti kumulattivi jeħtieġ li jitqiesu wkoll taħt il-proċeduri VIA/VAS. Peress li l-iżviluppi fl-infrastruttura tal-enerġija mexjin b'pass mgħaġġel fl-UE kollha, huwa għaldaqstant importanti li l-effetti kumulattivi jiġu vvalutati sa mill-istadji bikrin ta' evalwazzjoni ambjentali aktar milli wieħed jaħseb dwarhom wara meta l-proċess ikun intemm u b'hekk jittawwal iż-żmien li fih jittieħdu deċiżjonijiet dwar il-kompatibbiltà tal-proposti tal-proġett mad-dispożizzjonijiet tal-liġijiet tal-UE. Il-kapitolu preċedenti pprovda ħarsa ġenerali tat-tipi ta' effetti potenzjali li għandha tingħata attenzjoni għalihom fl-iżvilupp ta' proġetti tal-infrastruttura tal-enerġija, b'mod partikolari fi u madwar siti tan-Natura 2000 u fil-viċinanzi ta' żoni sensittivi oħrajn użati mill-ispeċijiet li huma protetti skont iż-żewġ Direttivi tal-UE dwar in-natura. Dan il-kapitolu jikkonċentra fuq l-analiżi tal-effetti potenzjali tal-infrastruttura tal-elettriku b'mod partikolari fuq l-għasafar Ewropej selvaġġi. Dan huwa suġġett li rċieva ħafna attenzjoni fis-snin reċenti u wieħed fejn l-effetti jistgħu jkunu aktar frekwenti u aktar sinifikanti milli għal tipi oħrajn ta' infrastrutturi tal-enerġija terrestri. Għall-kuntrarju ta' kommoditajiet oħrajn, l-elettriku ma jistax jinħażen, għalhekk jeħtieġ li jiġi prodott u ttrasportat lill-utenti f'ħin reali. Is-sistema tat-trażmissjoni elettrika hija konsegwentement aktar kumplessa u dinamika minn sistemi tal-utilitajiet oħrajn bħall-ilma u l-gass naturali. Ladarba l-elettriku jkun ġie ġġenerat f'faċilità tal-enerġija, linji tat-trażmissjoni b'vultaġġ għoli (110 - 750 kV fl-Ewropa, ENTSO, 2012) iġorru ammonti kbar ta' elettriku tul distanzi twal lejn substazzjonijiet. Mis-substazzjonijiet, il-linji elettriċi ta' distribuzzjoni b'vultaġġ medju (1 – 60 kV) u b'vultaġġ baxx (1 kV >) iġorru l-elettriku lill-konsumaturi residenzjali u kummerċjali. Is-sistema tal-elettriku hija konnessa sew. Il-grilja tat-trażmissjoni ma tinkludix biss linji tat-trażmissjoni li jmorru mill-impjanti tal-enerġija lejn iċ-ċentri tat-tagħbija, iżda wkoll minn linja tat-trażmissjoni lejn linja tat-trażmissjoni, u b'hekk tiġi pprovduta sistema li tgħin tiżgura fluss bla xkiel tal-enerġija. Jekk linja tat-trażmissjoni titwaqqaf milli taħdem f'parti waħda tal-grilja tal-enerġija, l-enerġija normalment tiġi dirottata lejn linji elettriċi oħrajn sabiex tkun tista' tkompli tiġi kkunsinnata lill-klijent (PSCW, 2009). L-enerġija elettrika tista' tiġi trażmessa permezz ta' linji fl-ajru jew kejbils taħt l-art, bl-użu ta' kurrent alternat jew dirett. Fil-każijiet kollha, il-vultaġġi jkunu għolja minħabba li jipprovdu aktar effiċjenza fuq distanzi twal (tipikament aktar minn 600 km). Il-linji fl-ajru b'kurrenti alternati (linji AC) huma l-mod tradizzjonali kif tiġi trażmessa l-enerġija elettrika (EASAC, 2009). L-istrutturi tal-linja tat-trażmissjoni jappoġġaw mill-anqas ċirkwit three-phase wieħed. Dawn għandhom tliet kondutturi enerġizzati (aktar jekk ragruppati), u jista' jkollhom ert wieħed jew tnejn (normalment imsejħa wajers statiċi) installati fuq il-kondutturi tal-phase għall-protezzjoni mis-sajjetti. L-istrutturi tal-linja tad-distribuzzjoni jistgħu jappoġġaw varjetà ta' konfigurazzjonijiet ta' konduttur (APLIC, 2006). Ħafna linji elettriċi fl-ajru kummerċjali AC jużaw ċerta forma ta' struttura ta' support li magħhom jitwaħħlu iżolaturi u kondutturi tal-elettriku. L-istrutturi ta' support jistgħu jikkonsistu minn arbli tal-injam, strutturi tal-azzar vojta minn ġewwa jew kannizzata, arbli tal-konkos imsaħħaħ bl-azzar, jew arbli komposti magħmula mill-fibra tal-ħġieġ jew materjali oħrajn. L-iżolaturi huma magħmula mill-porċellana jew minn materjali polimeri li normalment ma jikkonduċux l-elettriku. Il-kondutturi tal-elettriku normalment jiġu mmanifatturati mir-ram jew l-aluminju (Bayle, 1999, Janss, 2000, APLIC, 2006). Is-sistemi three phase jintużaw kemm għal-linji ta' distribuzzjoni kif ukoll tat-trażmissjoni. Wieħed mill-benefiċċji primarji tas-sistemi three-phase hija l-abbiltà li jiġu kkunsinnati ammonti kbar ta' enerġija fuq distanzi twal (APLIC, 2006). Dan li ġej jipprovdi ħarsa ġenerali tat-tipi prinċipali ta' impatti fuq l-ispeċijiet tal-għasafar selvaġġi. Ċerti speċijiet Ewropej protetti huma aktar vulnerabbli b'mod ċar għal ċerti tipi ta' impatti – b'mod speċjali mix-xokk elettriku u l-kolliżjoni – minħabba d-daqs, il-morfoloġija, l-imġiba u d-distribuzzjoni tagħhom. It-tabella fl-Anness 2 tippreżenta lista prijoritizzata sistematika ta' impatti ta' interazzjonijiet tal-popolazzjonijiet tal-għasafar/linji elettriċi (Birdlife, 2013). Din it-tabella ma timplikax li dawn l-impatti se jseħħu kif deskritt fiċ-ċirkustanzi kollha. Ħafna se jiddependi mill-ispeċijiet partikolari u ċ-ċirkustanzi partikolari f'kull każ individwali u mid-disponibbiltà tal-miżuri korrettivi għall-mitigazzjoni tagħhom. Dan huwa ħafna drabi minħabba l-karatteristiċi fiżjoloġiċi, komportamentali u ekoloġiċi li ġejjin: Daqs tal-ġisem kbir; Viżjoni 'l quddiem dgħajfa; Preferenza għal attività billejl; "Ma jtirux sew", għasafar b'anqas manuvrabbiltà (kolliżjoni); Nuqqas ta' esperjenza fit-titjir, għasafar żgħar (xokk elettriku u kolliżjoni); Preferenza għal postijiet elevati għall-mistrieħ, għat-tperriċ jew għall-bejtiet; Preferenza għal ħabitats miftuħa mingħajr siġar (xokk elettriku); Mġiba ta' aggregazzjoni; Speċijiet suxxettibbli għat-tfixkil; Preferenza għal ħabitats f'altitudni baxxa (jiġifieri fir-rigward ta' densità ogħla ta' grilja tal-elettriku); Speċijiet rari u mhedda (akkoppjament ma' densità baxxa, fekondità baxxa eċċ., ara hawn taħt); Speċijiet ta' densità baxxa (b'potenzjal ta' sostituzzjoni baxx); Speċijiet b'potenzjal riproduttiv baxx (permezz taż-żieda fil-mortalità tal-adulti jkun meħtieġ aktar żmien għall-irkupru mit-telf fil-popolazzjoni); Speċijiet b'fekondità baxxa, mortalità baxxa, stennija ta' ħajja twila (permezz ta' tnaqqis fil-potenzjal ta' ħut matur matul telf kostanti fil-popolazzjoni) Migranti interkontinentali fuq distanzi twal (skala spazjali kbira u livell differenti ħafna ta' mitigazzjoni tal-impatti tal-linja elettrika). Il-fatturi li jinfluwenzaw il-probabbiltà tax-xokk elettriku tal-għasafar jinkludu dan li ġej: Ħafna mill-inċidenti iseħħu f'arbli tad-dawl ta' linji tad-distribuzzjoni b'vultaġġ medju (1 kV sa 60 kV), u dan minħabba l-ispazju żgħir bejn il-partijiet differenti (Haas & Nipkow, 2006). López-López u l-kollegi tiegħu (2011) urew li l-inċidenti tal-għasafar setgħu jitnaqqsu b'mod drammatiku bil-modifika tal-arbli perikolużi u ddisinjati ħażin. 0= l-ebda inċident irrapportat jew probabbli; I= inċidenti rrapportati, iżda l-ebda theddida evidenti għall-popolazzjoni tal-għasafar; II= ħafna inċidenti reġjonalment jew lokalment, iżda mingħajr impatt sinifikanti fuq il-popolazzjoni kumplessiva tal-ispeċijiet; III= l-inċidenti huma fattur ewlieni tal-mortalità, li thedded speċijiet bl-estinzjoni, reġjonalment jew fuq skala akbar. Il-fatturi li jinfluwenzaw il-kolliżjoni jinkludu dan li ġej: L-imġiba ta' aggregazzjoni, fejn l-ispeċijiet li jagħmlu movimenti f'qatgħa ta' kuljum tul linji elettriċi lejn u minn żoni ta' alimentazzjoni, bejtiet, u mistrieħ ikunu partikolarment vulnerabbli (Janss, 2000). L-ispeċijiet tal-għasafar li jtiru regolarment fil-baxx mal-lejl jew fl-għabex huma aktar suxxettibbli għall-kolliżjoni mill-ispeċijiet li jtiru l-aktar matul il-ġurnata. Jenħtieġ li jitqiesu wkoll fatturi oħrajn bħall-kundizzjonijiet tat-temp, il-konfigurazzjoni tal-linja, ir-rotot tal-linji, l-użu tal-ħabitats, il-veġetazzjoni tul il-linji, it-topografija, it-tfixkil, l-għażla tar-rotot migratorji u ż-żoni ta' tperriċ temporanju. Il-qtugħ ikkawżat mill-għasafar inaqqas l-affidabbiltà tal-enerġija u jżid il-kostijiet tal-kunsinna tal-enerġija. Ċertu qtugħ jista' jkollu impatt biss fuq ċerti klijenti b'mod temporanju, madankollu dan xorta waħda jista' jaffettwa l-affidabbiltà tas-servizz ta' utilità u l-garanziji tal-klijent. Qtugħ akbar jista' jkollu konsegwenzi drammatiċi u jista' jikkawża telf ekonomiku sinifikanti lil kumpaniji tal-utilitajiet u lil konsumaturi (APLIC, 2006). Il-kostijiet assoċjati mal-qtugħ relatat mal-għasafar jinkludu dawk relatati ma': Dħul mitluf, Restawr tal-enerġija, Tiswija ta' tagħmir, Tneħħija ta' bejtiet u miżuri oħrajn ta' kontroll tal-ħsara mill-annimali, Ħin amministrattiv u maniġerjali, Servizz mitluf għall-klijenti u perċezzjoni pubblika negattiva, u Affidabbiltà mnaqqsa tas-sistema elettrika (APLIC, 2006). Il-kurrenti kollha tal-elettriku, inklużi dawk li jgħaddu mil-linji elettriċi, jiġġeneraw kampijiet elettromanjetiċi (EMFs). Għalhekk, ħafna speċijiet tal-għasafar, bħall-bnedmin, huma esposti għall-EMFs matul ħajjithom (Fernie and Reynolds, 2005). Teżisti firxa wiesgħa ta' riċerka u kontroversja dwar jekk l-esponiment għall-EMFs jaffettwax jew le s-sistemi ċellulari, endokrinali, immuni, u riproduttivi tal-vertebrati. Ir-riċerka li teżamina l-effetti tal-EMFs fuq l-għasafar tindika li l-esponiment għall-EMF ta' għasafar ġeneralment jibdel, iżda mhux dejjem b'mod konsistenti, l-imġiba, is-suċċess riproduttiv, it-tkabbir u l-iżvilupp, il-fiżjoloġija u l-endokrinoloġija, u l-istress ossidattiv tagħhom (Fernie, 2000; Fernie u Reynolds, 2005). Il-linji elettriċi, it-torrijiet, u l-arbli ta' distribuzzjoni tal-elettriku jista' jkollhom ukoll numru ta' effetti ta' benefiċċju għall-ispeċijiet tal-għasafar selvaġġi. Pereżempju dawn jistgħu joffru: ELIA (operatur tas-sistema ta' trażmissjoni tal-elettriku b'vultaġġ għoli fil-Belġju), u RTE (operatur tas-sistema ta' trażmissjoni tal-elettriku fi Franza) mexxew proġett ta' 5 snin (2011-2017) biex jiġġestixxu u jirrestawraw aktar minn 300 ettaru taħt linji elettriċi fl-ajru b'vultaġġ medju u għoli f'Walloon u fi Franza. Dan il-proġett jispjega l-miżuri ta' konservazzjoni tan-natura, u kif il-partijiet ikkonċernati tal-enerġija jistgħu jieħdu l-iżvilupp tal-infrastruttura bħala opportunità għall-benefiċċju tal-bijodiversità. Inħolqu mill-ġdid mergħat ta' fjuri sempliċi fit-toroq ta' aċċess għal-linji elettriċi b'vultaġġ għoli li jintużaw bħala refuġju għal flora rari, insetti, għasafar u mammiferi żgħar. Il-ħsad regolari u t-tneħħija tal-veġetazzjoni maħsuda se jdgħajfu l-ħamrija u jippermettu li jerġgħu jidhru pjanti rari jew mitlufa. F'każijiet estremi, il-mergħat ta' fjuri nħolqu mill-ġdid bit-tiżrigħ ta' żrieragħ minn varjetajiet tal-pjanti lokali Ir-restawr ta' artijiet mistagħdra u xagħri taħt linji elettriċi huwa possibbli permezz tat-tneħħija tas-saff tal-wiċċ tal-ħamrija, fejn jiġi promoss l-iżvilupp ta' speċijiet pijunieri mill-bank tat-tiżrigħ inattiv sottostanti. F'xi wħud miż-żoni, il-livell tal-ilma ġie rrestawrat lokalment ukoll bl-issiġillar tal-kanali, filwaqt li ġew irrivitalizzati x-xagħri u t-torbieri mistagħdra. L-objettiv huwa li jinżammu u jitjiebu skambji ta' pjanti u annimali bejn torbieri u xagħri eżistenti, inklużi dawk irrestawrati reċentement. Ir-ragħa appoġġa r-restawr ta' torbieri, xagħri, mergħat mhux iffullati u qigħan ta' widien li ġarrbu ħsara, bl-għajnuna fis-soluzzjoni tal-problema ta' speċijiet inattivi bħal ħaxix tax-xagħri. F'każijiet oħrajn (mergħat tal-ħuxlief, xagħri xotti, mergħat mhux iffullati), il-ħsad (permezz ta' kuntratti ma' bdiewa lokali), adattat f'termini ta' perjodi u ritmu, għen fiż-żamma tal-veġetazzjoni fil-livell it-tajjeb għal diversità ta' speċijiet ta' pjanti, insetti u rettili. Bħalissa, fiż-żoni ta' ħidma tal-proġett, il-kurituri tal-linji tal-elettriku maħluqa fil-foresti huma prinċipalment fil-forma ta' U: fiċ-ċentru hemm ħaxix qasir, maqtugħ regolarment, bi tranżizzjoni f'daqqa għall-foresta b'siġar twal fuq iż-żewġ naħat. Il-proġett ħoloq żoni ta' truf fil-forma ta' V bejn il-kuritur u l-foresta. Dawn it-truf, b'siġar imdaqqsa minn varjetà ta' speċijiet, bħal ekotoni, jistgħu jipprovdu ikel u ħabitat ta' kenn għal firxa sħiħa ta' speċijiet ta' insetti, mammiferi u għasafar li huma neqsin fil-kurituri fejn iż-żoni tal-madwar ikunu "nodfa" u jinżammu regolarment. Il-foresta hija arrikkita bi speċijiet ta' siġar sekondarji li ħafna drabi jkunu neqsin. Dawn it-truf inaqqsu wkoll il-ħsara li r-riħ jista' jikkawża lill-meded ta' siġar, fejn joħloq xaqliba. Dawn it-truf jistgħu jkunu rikki ħafna f'injam mejjet, li jipprovdi kenn għal numru kbir ta' insetti u joffri ħabitats utli għall-għasafar u l-friefet il-lejl. Ladarba d-densità ta' dawn it-truf tkun żdiedet, it-tkabbir ta' siġar twal (betula, siġra tal-prinjoli selvaġġa, fagu) li jikkostitwixxi periklu għal-linji jsir aktar bil-mod. Meta l-valutazzjoni ta' pjan jew proġett ta' infrastruttura tal-enerġija mwettqa skont l-Artikolu 6 tad-Direttiva dwar il-Ħabitats tidentifika numru ta' effetti negattivi fuq sit tan-Natura 2000, il-pjan jew il-proġett ma jiġix miċħud awtomatikament. Skont is-severità tal-impatti potenzjali, jista' jkun possibbli li jiġu introdotti miżuri ta' mitigazzjoni li se jneħħu, jipprevjenu, jew inaqqsu għal livell insinifikanti l-impatti negattivi potenzjali ta' pjan jew proġett. Filwaqt li dan il-kapitolu qiegħed jiffoka fuq is-siti tan-Natura 2000, il-miżuri li jistgħu jnaqqsu l-impatti negattivi jenħtieġ li jiġu previsti wkoll taħt VIA/VAS għal pjanijiet u proġetti li għalihom m'hemm l-ebda ħtieġa li jitwettqu valutazzjonijiet xierqa iżda li jkollhom impatt negattiv fuq speċijiet protetti. Sabiex jiġi deċiż liema miżuri ta' mitigazzjoni huma meħtieġa, huwa essenzjali li l-ewwel jiġu vvalutati l-effetti tal-pjan jew tal-proġett fuq l-ispeċijiet u t-tipi ta' ħabitats protetti tal-UE preżenti fis-sit tan-Natura 2000 (waħdu jew flimkien ma' proġetti jew pjanijiet oħrajn). Dan se jidentifika n-natura u l-portata tal-effetti negattivi u jipprovdi linja bażi fuq hiex jiġi ddeterminat it-tip ta' miżuri ta' mitigazzjoni meħtieġa. Fil-qosor, il-mitigazzjoni effettiva ta' effetti avversi fuq is-siti tan-Natura 2000 tista' sseħħ biss ladarba l-effetti negattivi potenzjali jkunu ġew irrikonoxxuti, ivvalutati u rrapportati bis-sħiħ. L-identifikazzjoni tal-miżuri ta' mitigazzjoni, bħall-valutazzjoni tal-impatt innifisha, trid tkun ibbażata fuq fehim sod tal-ispeċijiet/il-ħabitats ikkonċernati. Il-miżuri ta' mitigazzjoni jistgħu jinvolvu modifika għad-daqs, il-post, id-disinn u l-konfigurazzjoni ta' diversi aspetti tal-pjan jew il-proġett tal-infrastruttura tal-enerġija (eż. iżolament tal-kondutturi biex jiġi evitat xokk elettriku). Jew dawn jistgħu jieħdu l-forma ta' aġġustamenti fiż-żmien matul il-fażijiet ta' kostruzzjoni u operazzjonali (eż. evitar ta' xogħlijiet ta' kostruzzjoni matul l-istaġun tat-tgħammir). Ladarba jkunu ġew identifikati u mfassla fid-dettall miżuri ta' mitigazzjoni xierqa, il-pjan jew il-proġett jista' jiġi approvat skont il-proċedura tal-Artikolu 6 tad-Direttiva dwar il-Ħabitats bil-kundizzjoni li dawn il-miżuri ta' mitigazzjoni jiġu implimentati skont l-istruzzjonijiet mogħtija mill-awtorità kompetenti. Jekk ikun għad hemm effett residwali sinifikanti fis-sit, anki wara l-introduzzjoni ta' miżuri ta' mitigazzjoni, imbagħad, minflok, se jkun meħtieġ li jiġu eżaminati soluzzjonijiet alternattivi (eż. post differenti tal-proġetti, skali jew disinni differenti ta' żvilupp, jew proċessi alternattivi). Jekk dawn ma jeżistux, imbagħad il-pjan jew il-proġett xorta waħda jista' jiġi approvat, f'każijiet eċċezzjonali, sakemm il-kundizzjonijiet tal-Artikolu 6.4 ikunu rispettati u jiġu approvati miżuri kumpensatorji xierqa li se jikkumpensaw għall-kumplament tal-effetti negattivi (ara l-Kapitolu 7 għal dettalji) sabiex in-netwerk Natura 2000 ma jkunx kompromess. Għal kull miżura ta' mitigazzjoni proposta huwa importanti li: jiġi spjegat kif il-miżuri se jevitaw jew inaqqsu għal livell mhux sinifikanti l-impatti avversi identifikati fuq is-sit; tiġi pprovduta evidenza ta' kif dawn se jiġu żgurati u implimentati u minn min; tiġi pprovduta evidenza tal-grad ta' kunfidenza fis-suċċess probabbli tagħhom; jiġi pprovdut limitu ta' żmien, relattiv għall-proġett jew il-pjan, meta dawn se jiġu implimentati; tiġi pprovduta evidenza ta' kif il-miżuri se jiġu mmonitorjati u kif se jiġu introdotti miżuri addizzjonali jekk jirriżulta li l-mitigazzjoni ma tkunx biżżejjed. L-istudju jirrikonoxxi li l-operaturi għandhom rekwiżiti tekniċi, bħal distanzi ta' sikurezza u xogħol ta' kostruzzjoni, sabiex jiggarantixxu l-affidabbiltà tat-trażmissjoni għal kurituri tal-linji tal-elettriku fl-ajru b'vultaġġ għoli. Dan jagħti metodi għall-mitigazzjoni ta' impatti bħat-telf u d-degradazzjoni tal-ħabitat matul il-kostruzzjoni u għall-implimentazzjoni ta' miżuri kumpensatorji. Dan jikklassifika tipi ta' bijotopu tal-kuritur skont il-klassijiet tal-għoli tat-tkabbir, idderivati mill-karatteristiċi ta' tkabbir naturali tal-ispeċijiet u possibbilment immodifikati mill-ġestjoni. Għalhekk, matul ir-rotot tal-linja, l-istudju jaqsam il-kuritur f'żoni mhux tal-forestrija fil-futur, żoni tal-forestrija fil-preżent, u żoni mingħajr rekwiżiti ta' tqaċċit tas-siġar. Il-kombinazzjoni tal-prijorità tat-tqaċċit tas-siġar u ż-żoni attwali u potenzjali tal-għoli tat-tkabbir tiddefinixxi l-firxa għal miżuri possibbli ta' ħolqien jew restawr. L-ippjanar dettaljat jenħtieġ li jitwettaq b'mod separat għal kull waħda mit-tliet komponenti tat-tarf tal-foresta (tarf, lqugħ kontra r-riħ tal-għelejjel u lqugħ kontra r-riħ ta' densità baxxa) distinti skont l-għoli tat-tkabbir Il-kumplament ta' dan il-kapitolu jagħti ħarsa lejn il-firxa ta' miżuri ta' mitigazzjoni potenzjali li jistgħu jintużaw għall-pjanijiet u l-proġetti ta' infrastruttura tal-elettriku b'mod partikolari fir-rigward ta' speċijiet tal-għasafar selvaġġi. Il-miżuri ta' mitigazzjoni jistgħu jiġu introdotti fil-livell ta' pjan jew f'diversi stadji fiċ-ċiklu tal-proġett. Tista' tiġi introdotta firxa ta' miżuri fi stadju bikri fil-proċess tat-teħid ta' deċiżjonijiet, b'mod speċjali fl-istadju tal-ippjanar inizjali għall-prevenzjoni, l-evitar jew it-tnaqqis tar-riskju ta' impatti potenzjali fuq is-siti tan-Natura 2000 u fuq speċijiet tal-għasafar selvaġġi. Dawn jistgħu jinkludu dan li ġej: Ħolqien u approvazzjoni ta' għodod leġiżlattivi nazzjonali speċifiċi jew emenda ta' dawk eżistenti sabiex jiġi żgurat li: L-għasafar ikunu protetti mill-effetti negattivi tal-linji elettriċi (eż. permezz tal-obbligu tal-użu ta' kejbils taħt l-art f'żoni sensittivi), Il-linji elettriċi ġodda u rikostitwiti bis-sħiħ ikunu sikuri għall-għasafar fid-disinn u ma jkunux jeħtieġu aktar modifika jew aġġustament, Il-modifika ta' linji elettriċi eżistenti u b'mod speċjali arbli tad-dawl "killer" titwettaq fuq skala ta' żmien prevedibbli. Użu ta' Valutazzjoni Xierqa/VAS ta' pjanijiet ta' żvilupp ta' infrastruttura tal-linja elettrika nazzjonali biex jiġi żgurat li n-Natura 2000, u l-kunsiderazzjonijiet u l-prijoritajiet tal-konservazzjoni tal-għasafar selvaġġi, jitqiesu bis-sħiħ fi stadju bikri fil-proċess tat-teħid ta' deċiżjonijiet u, Kull fejn possibbli, aġġustament tal-pjanijiet sabiex jiġu evitati siti sensittivi tan-Natura 2000 u siti oħrajn ta' importanza għall-ispeċijiet tal-għasafar elenkati fil-Kapitolu 4. Identifikazzjoni ta' speċijiet tal-għasafar partikolarment sensittivi abbażi tal-vulnerabbiltà għal-linji elettriċi, l-istat ta' konservazzjoni, id-daqs tal-popolazzjoni u d-distribuzzjoni tagħhom fi ħdan il-pajjiż Identifikazzjoni ta' żoni u siti prijoritarji abbażi tad-distribuzzjoni, id-densità u l-abbundanza ta' speċijiet tal-għasafar prijoritarji u l-infrastruttura eżistenti u ppjanata u tħejjija ta' mappa tas-sensittività nazzjonali għall-identifikazzjoni ta' hotspots ta' kunflitt u siti prijoritarji (ta' riskju għoli) oħrajn għal miżuri preventivi u ta' mitigazzjoni Prijoritizzazzjoni tal-linji elettriċi għall-mitigazzjoni fir-rigward tad-data tal-mortalità u tad-distribuzzjoni tal-għasafar. Evitar taż-żoni u s-siti prijoritarji (żoni tat-tgħammir u dawk użati fix-xitwa, konġestjoni tal-migrazzjoni, kolonji tat-tgħammir, siti ta' kongregazzjoni, linji tal-kosta, artijiet mistagħdra) meta possibbli matul l-ippjanar u r-rotot tal-infrastruttura. Twettiq ta' evalwazzjoni minn qabel tal-effettività potenzjali ta' strateġiji preventivi u reattivi ppjanati, biex jiġi żgurat li l-interventi ta' ġestjoni jkunu bbażati fuq l-evidenza. Stabbiliment ta' pjan ta' implimentazzjoni għall-miżuri ta' mitigazzjoni. Stabbiliment ta' bażi tad-data nazzjonali u GIS għall-ġestjoni tad-data ta' interazzjonijiet tal-għasafar/linji elettriċi u għal ippjanar spazjali adegwat inklużi rotot ottimali ta' linji elettriċi abbażi ta' kriterji ekoloġiċi, tekniċi u ekonomiċi. Valutazzjoni tal-progress fil-konfront tal-objettivi, l-istadji importanti u l-iskeda ta' żmien tal-pjanijiet strateġiċi. Evalwazzjoni tat-tagħlimiet meħuda għat-titjib tal-operazzjoni fil-futur. Tħejjija ta' rapporti ta' implimentazzjoni għal partijiet ikkonċernati ewlenin. Appoġġ ta' skambju internazzjonali ta' esperjenza. Kollaborazzjoni fl-isforzi biex jiġu salvati għasafar tal-passa fuq distanza twila mhedda mill-effetti negattivi tal-linji elettriċi. Tnedija u appoġġ tal-proġetti ta' riċerka rilevanti fir-rigward tal-miżuri preventivi u ta' mitigazzjoni u l-iżvilupp u l-produzzjoni ta' prodotti ta' sikurezza tal-għasafar. Żvilupp ta' sett ta' protokolli ta' monitoraġġ standardizzati għal kundizzjonijiet differenti. Hemm numru ta' passi li l-awtoritajiet nazzjonali jistgħu jieħdu biex jipprijoritizzaw iż-żoni fejn ikun meħtieġ li l-miżuri ta' sikurezza tal-linji elettriċi jitqiesu bħala prijorità. Il-prinċipju ġenerali wara dan l-approċċ huwa li ż-żoni li fihom jew li jappoġġaw in-numru akbar ta' speċijiet ta' prijorità kif ukoll parti sinifikanti tal-popolazzjonijiet ta' tali speċijiet jenħtieġ li jiġu ffavoriti biex jintgħażlu bħala prijoritajiet nazzjonali għall-prevenzjoni u l-mitigazzjoni. Kemm iż-żoni u s-siti ddeżinjati kif ukoll dawk mhux iddeżinjati jridu jingħataw prijorità skont l-importanza tagħhom (densità u abbundanza temporanja jew permanenti) għall-ispeċijiet prijoritarji bħala żoni ta' prijorità Għolja, Medja u Baxxa. Importanza: Internazzjonali (Pereżempju: Żoni ta' Protezzjoni Speċjali (ŻPS li għandhom funzjoni speċifika biex jipprovdu żona ta' mistrieħ għal numru sinifikanti b'mod internazzjonali ta' speċijiet vulnerabbli) siti taħt kategoriji IBA - Globali: A1, A4i-iv; Ewropej: B1i-iv,B2; UE: C1, C2, C3, C4, C5, C6;) Żoni ta' tgħammir ewlenin għal popolazzjonijiet "sors" ta' diversi speċijiet prijoritarji Kongregazzjonijiet, Żoni ta' tperriċ temporanju ewlenin, Żoni ta' mistrieħ ewlenin, Żoni użati fix-xitwa ewlenin, Żoni ta' konġestjoni, Rotot migratorji ewlenin, Mogħdijiet tat-titjiriet ewlenin bejn siti ta' mistrieħ u żoni ta' tiftix ta' ikel. Importanza: Nazzjonali Żoni importanti fil-livell nazzjonali għal speċi prijoritarja waħda jew aktar Żoni ta' tgħammir ewlenin u popolazzjonijiet sors ta' diversi speċijiet prijoritarji, L-aktar żoni ta' sistemazzjoni temporanja importanti, Siti ta' kongregazzjoni importanti fil-livell nazzjonali. Importanza: Reġjonali jew Lokali Żoni importanti fil-livell reġjonali jew lokali għal speċijiet prijoritarji u għal dawk mhux prijoritarji. Investigazzjoni ta' possibbiltajiet differenti ta' mitigazzjoni ta' kunflitt għasafar/linji elettriċi fil-VIA/AA ta' linji elettriċi ġodda u ta' rikostruzzjonijiet tal-linji. Ippjanar ta' soluzzjonijiet sikuri għat-tjur (kejbil taħt l-art, "kejbil PAS" konduttur miksi bil-plastik) f'linji tat-trażmissjoni u tad-distribuzzjoni meta jkun teknikament u finanzjarjament fattibbli, iżda b'mod speċjali f'żoni ta' rilevanza għolja għall-għasafar. Żgurar li l-linji elettriċi fl-ajru ġodda jkunu sikuri għall-għasafar fid-disinn. Raggruppament tal-linji flimkien. Tqegħid tal-linji 'l bogħod minn mogħdijiet tat-titjiriet ovvji, żoni tal-mistrieħ u żoni oħrajn ta' konċentrazzjoni ta' għasafar jekk possibbli. Ippjanar tal-veġetazzjoni, it-topografija, jew l-istrutturi magħmula mill-bniedem għall-ilqugħ tal-linji. Ippjanar tal-valutazzjoni ta' Kontroll tal-Impatt Qabel u Wara (BACI) u monitoraġġ ta' sostenn. Sostituzzjoni tar-reattività, skont ir-rispons tal-arblu, meta l-arbli jiġu mmodifikati jew il-wajers fl-ajru jiġu mmodifikati wara sejbiet ta' mwiet ta' għasafar, minn programm strutturat u proattiv biex jiġu evitati ħafna mill-mortalitajiet qabel ma jseħħu. Żgurar li l-linji rikostitwiti bis-sħiħ ikunu sikuri għall-għasafar fid-disinn (eż. kejbil taħt l-art, kejbil prottett miksi bil-plastik (kejbil PAS), truf tal-arblu sikuri fid-disinn). Evitar ta' disinn tal-arbli b'iżolaturi bil-pinn fuq linji fl-ajru ġodda. Użu ta' arbli b'iżolaturi sospiżi. Evitar tal-użu ta' kejbil newtrali (ert) fuq kejbils kondutturi meta possibbli. Żgurar li l-linji rikostitwiti bis-sħiħ ikunu sikuri għall-għasafar fid-disinn (eż. kejbil taħt l-art, kejbil PAS miksi bil-plastik, truf tal-arblu sikuri fid-disinn). Żgurar li l-linji elettriċi prijoritarji f'termini ta' konservazzjoni tal-għasafar/distribuzzjoni u l-aktar tipi ta' arbli perikolużi fil-linji kollha jiġu mmodifikati/mibdula għal linji u tipi ta' arbli favur l-għasafar bi standards tekniċi tal-ogħla livell ta' żvilupp tekniku għas-sikurezza tal-għasafar. Twettiq ta' monitoraġġ standardizzat tal-impatti tal-linji elettriċi fuq l-għasafar u monitoraġġ għall-evalwazzjoni tal-effettività tal-miżuri ta' mitigazzjoni. Titjib tal-ħabitats għall-mitigazzjoni tal-impatt tal-linji elettriċi fuq il-bijodiversità. Ħolqien ta' ħabitats fuq l-istess naħa tal-linja elettrika għall-minimizzazzjoni tal-inkroċjar. Minimizzazzjoni tal-attivitajiet/tfixkil mill-bniedem viċin il-linja (proċess edukattiv). Tħejjija ta' rapport b'mod regolari dwar ir-riżultati tal-attivitajiet ta' monitoraġġ u mitigazzjoni u kondiviżjoni tiegħu ma' partijiet ikkonċernati ewlenin. Żgurar li ma titħalla l-ebda infrastruttura tul il-mogħdija tal-linji elettriċi. Żgurar tal-integrità tal-ħabitat tul il-mogħdija tal-linji elettriċi preċedenti. Sabiex jiġu żgurati faċilitajiet ta' trażmissjoni u distribuzzjoni tal-elettriku sikuri għat-tjur, huma rrakkomandati l-miżuri ta' mitigazzjoni u l-parametri tekniċi li ġejjin: Sostituzzjoni ta' arbli tad-dawl tal-azzar b'arbli tal-konkrit jew tal-injam ta' anqas periklu. Minħabba li l-materjali temporanji ta' iżolament jittieklu u l-istrutturi għolja mmodifikati għall-wajers tal-elettriku maż-żmien jistgħu jiddeterjoraw għal strutturi letali, l-użu ta' disinni ta' struttura għolja għall-wajers tal-elettriku aktar sikura (pereżempju b'iżolaturi sospiżi u b'distanzi itwal mill-ispazjar tas-sikurezza minimu suffiċjenti, ara hawn taħt) irid jingħata prijorità fuq soluzzjonijiet temporanji. Sostituzzjoni tal-iżolaturi bil-pinn b'iżolaturi sospiżi jew iżolaturi bil-pinn immodifikati bl-aktar ġenerazzjoni reċenti ta' koperturi iżolanti fit-tul suffiċjenti. Żgurar li jkun hemm biżżejjed spazjar bejn il-kondutturi differenti u bejn il-kondutturi u l-wajers jew ħardwer ertjati. Żgurar li d-distanzi bejn il-kondutturi ma jkunux anqas minn 1 400 mm. Żgurar li d-distanzi bejn is-siti tal-perċa (traversa, quċċata tal-arblu) u elementi enerġizzati ma jkunux anqas minn 600 mm. Skuraġġiment tal-għasafar milli jieqfu f'postijiet mhux sikuri. Iżolament ta' iżolaturi u kondutturi b'kapep iżolanti tal-plastik, b'tul ta' 1 400 mm. Applikazzjoni ta' tubi tal-kejbil, b'tul ta' 1 400 mm. Iżolament tal-konduttur ċentrali marbut ma' iżolatur bil-pinn fuq arbli intermedjarji b'konfigurazzjoni orizzontali mingħajr planki orizzontali konduttivi sabiex tinkiseb d-distanza ta' iżolament meħtieġa bejn il-kondutturi ta' barra. Użu ta' tipi ta' arblu fejn id-distanza bejn l-iżolatur sospiż tan-nofs u l-quċċata tal-arblu tkun ta' mill-anqas 1 000 mm. Fl-arbli (tip fil-forma ta' tijanglu jew ta' troll) b'iżolaturi sospiżi, l-iżolament tal-konduttur tan-nofs fuq tul totali ta' 2 000 mm huwa rrakkomandat jekk ikun hemm sit ta' tperriċ perikoluż taħt l-iżolatur tan-nofs fuq il-quċċata tal-arblu. Użu ta' ktajjen ta' iżolaturi li jkunu mill-anqas 700 mm fit-tul. Rotta ta' mill-anqas żewġ wajers tat-tqabbid taħt it-traversa, u iżolament tat-tielet wajer tat-tqabbid. Użu ta' wajers tat-tqabbid iżolati. Kostruzzjoni ta' strutturi terminali b'iżolament suffiċjenti fuq wajers tat-tqabbid u protetturi mis-sovravultaġġ. Disinn ta' arbli bl-iswiċċijiet sabiex it-tperriċ mill-għasafar fuq tagħmir ta' swiċċijiet ikun improbabbli, u/jew il-komponenti perikolużi kollha jkunu iżolati. Armar ta' swiċis taħt it-traversa, u l-wajers tat-tqabbid iridu jkunu iżolati. Użu ta' għata tal-blokok iżolanti. Installazzjoni ta' perċi iżolati (mhux konduttivi) fuq tagħmir ta' swiċis tul it-tul kollu jew fin-naħat tat-tarf tal-arblu li jissodisfaw id-distanzi minimi meħtieġa għas-sikurezza tal-għasafar. Użu ta' deterrenti ta' tperriċ effettivi f'postijiet mhux sikuri. Sostituzzjoni ta' linji sospiżi b'linji taħt l-art meta possibbli. Evitar ta' disinn tal-arbli b'iżolaturi bil-pinn fuq linji fl-ajru ġodda. Użu ta' arbli b'iżolaturi sospiżi. Tnaqqis tan-numru ta' pjani ta' kolliżjoni (numru separat vertikalment ta' kondutturi), Evitar tal-użu ta' kejbil newtrali (ert) fuq kejbils kondutturi meta possibbli, Installazzjoni ta' markaturi b'kuntrast għoli kbir viżibbli b'mod ċar (jiġifieri iswed u abjad) u/jew tagħmir li jbiddel id-direzzjoni tat-titjira tal-għasafar li jiċċaqlaq u li jirrifletti f'kondutturi enerġizzati u wajers ertjati. Mod ineffettiv ta' żvilupp ta' pjan jew proġett, kemm jekk għall-infrastrutturi tat-trażmissjoni tal-enerġija jew għal kwalunkwe attività oħra ta' żvilupp, huwa li l-ewwel jiġi ddisinjat il-pjan jew il-proġett għall-iskop tiegħu u mbagħad, aktar tard, jitqiesu l-implikazzjonijiet ambjentali usa' u ta' użu ieħor. Dan ifisser li l-kunflitti potenzjali jitqiesu fi stadju relattivament tard fil-proċess tal-ippjanar, fi żmien meta jkun hemm anqas possibbiltajiet disponibbli. Meta l-kunċett tad-disinn ikun diġà għamel progress, il-valutazzjoni tal-impatt ambjentali bilfors li ssir eżerċizzju ta' limitazzjoni tal-ħsara u, minkejja li r-regoli kollha li jirregolaw il-valutazzjonijiet tal-impatt ambjentali jiġu segwiti bir-reqqa, m'hemm l-ebda garanzija ta' suċċess. Dan it-tip ta' approċċ għad-disinn u l-ippjanar ta' proġett jista' jwassal ukoll għal diskussjonijiet twal mal-awtoritajiet tal-ippjanar, gruppi ta' interess oħrajn u NGOs matul il-fażi tal-konsultazzjoni pubblika li, min-naħa tagħhom, jistgħu jikkawżaw dewmien sinifikanti għall-proċess tal-ippjanar u joħolqu kostijiet addizzjonali. L-adozzjoni ta' approċċ integrat u li jaħseb fil-futur għall-ippjanar tal-infrastruttura tat-trażmissjoni tal-enerġija li jqis kemm il-ħtiġijiet tat-trażmissjoni tal-enerġija kif ukoll il-ħtiġijiet ekoloġiċi flimkien mill-bidu nett u matul id-disinn inizjali tal-proġett jew tal-pjan għandha diversi vantaġġi importanti: Din tippromwovi proċess tal-ippjanar aktar interattiv u trasparenti u tħeġġeġ djalogu bikri u iterattiv, li jista' jgħin biex jitnaqqas b'mod sinifikanti il-ħin kumplessiv meħtieġ għall-proċedura ta' permessi. Jekk isir b'mod korrett, l-ippjanar (spazjali) strateġiku jista' jgħin fl-evitar u t-tnaqqis tan-numru ta' kunflitti potenzjali speċifiċi għas-sit fi stadju aktar tard fil-proċess tal-iżvilupp, meta r-riżorsi finanzjarji u legali jkunu ġew impenjati u jkun hemm anqas lok għal manuvrar. Dan min-naħa l-oħra jista' jipprovdi wkoll lill-iżviluppaturi b'ambjent regolatorju aktar trasparenti u stabbli u joffrilhom ċertezza akbar fuq is-suċċess probabbli tal-permess tagħhom peress li t-tħassib ambjentali jkun diġà tqies matul il-kunċett tal-proġett inizjali. Dan jista' jkun ukoll aktar kosteffettiv fuq perjodu twil. Jekk il-miżuri potenzjali ta' evitar u ta' mitigazzjoni jkunu tqiesu diġà fi stadju bikri tad-disinn jew tal-ippjanar, dawn x'aktarx li jkunu teknikament aktar faċli u orħos biex jiġu integrati; Dan jista' jwassal għall-iżvilupp ta' soluzzjonijiet ġodda, kreattivi u innovattivi u sitwazzjonijiet potenzjalment pożittivi għall-partijiet kollha li huwa improbabbli li jkunu ġew esplorati taħt l-approċċ settorjali aktar klassiku għall-ippjanar tal-proġett. Dan jista' jikkontribwixxi għal immaġni pubblika aħjar tal-proġett u tal-istituzzjonijiet responsabbli. Filwaqt li t-tħejjija u l-eżekuzzjoni ta' tali proċess tal-ippjanar integrat jista' jeħtieġ investiment inizjali aktar sostanzjali, hemm evidenza qawwija li turi li dan it-tip ta' approċċ kważi dejjem jagħti benefiċċji sostanzjali li jaqbżu bil-wisq l-investiment żejjed inizjali meħtieġ. Approċċ tal-ippjanar aktar integrat se jkollu wkoll influwenza kbira fuq il-proċess ta' permessi tal-Artikolu 6.3 għas-siti tan-Natura 2000 skont id-Direttiva dwar il-Ħabitats. Filwaqt li dan ma jistax jiggarantixxi s-suċċess tal-applikazzjoni tal-proġett, dan x'aktarx li jiffaċilita b'mod konsiderevoli l-proċess ta' awtorizzazzjoni. L-esperjenza wriet li meta jitqiesu l-kunsiderazzjonijiet ambjentali fi stadju bikri fil-proċess tat-teħid ta' deċiżjonijiet, dan jista' jwassal biex jinstabu soluzzjonijiet meta jkun għad hemm għażla wiesgħa ta' possibbiltajiet disponibbli. Jekk, min-naħa l-oħra, dan id-djalogu intersettorjali jitħalla għall-aħħar stadji tal-proċedura ta' permessi tal-Artikolu 6.3, il-firxa ta' soluzzjonijiet tidjiq ħafna (u ssir aktar għalja biex tiġi implimentata) u hemm tendenza akbar li d-diskussjoni ssir polarizzata u b'aktar konfrontazzjoni. Dan ikun b'mod speċjali l-każ jekk politika settorjali jew strateġija ta' żvilupp ikunu ngħataw l-approvazzjoni f'livell governattiv għoli mingħajr kunsiderazzjoni ta' implikazzjonijiet ta' politika oħrajn. Imbagħad fir-rigward ta' pjanijiet u proġetti aktar dettaljati, in-nies ibatu biex jifhmu għaliex il-proċedura tal-Artikolu 6.3 tista' timblokka xi ħaġa li tkun diġà ġiet maqbula politikament fl-ogħla livelli (anki mingħajr l-ebda informazzjoni spazjali). Madankollu, jista' jkun għad hemm okkażjonijiet fejn proġett jista' sempliċiment ma jkunx kompatibbli mal-objettivi ta' konservazzjoni tas-siti tan-Natura 2000, jew ikun ta' ħsara li ma tistax tiġi rrimedjata għal ċerti speċijiet ta' għasafar selvaġġi. Madankollu, bis-saħħa tal-approċċ tal-ippjanar integrat, din il-konklużjoni ssir evidenti fi stadju bikri ħafna u jistgħu jittieħdu passi biex jiġu evitati tali impatti fejn possibbli. Wieħed mill-aktar modi effettivi biex jiġu evitati kunflitti potenzjali ma' siti tan-Natura 2000 u speċijiet protetti tal-UE huwa li jitqies il-post tal-iżviluppi l-ġodda tat-trażmissjoni tal-enerġija fil-livell tal-ippjanar strateġiku – pereżempju permezz ta' pjan ta' żvilupp reġjonali jew nazzjonali – li jippermetti li s-sensittivitajiet tas-siti tan-Natura 2000 jitqiesu bis-sħiħ. Dan se jgħin fl-identifikazzjoni tal-aqwa siti għat-trażmissjoni tal-enerġija filwaqt li kull meta possibbli jiġi mminimizzat ukoll ir-riskju ta' kunflitti potenzjali ma' siti tan-Natura 2000 fil-livell tal-proġett individwali. Bħala riżultat ta' kooperazzjoni twila deċennju, is-Soċjeta Ungeriża Ornitoloġika u tal-Konservazzjoni tan-Natura (MME / BirdLife Hungary) iffirmat il-ftehim "Accessible Sky" mal-Ministeru għall-Ambjent u l-Ilma, u l-kumpaniji tal-elettriku rilevanti fl-Ungerija fis-26 ta' Frar 2008. L-objettiv tal-ftehim huwa li tiġi pprovduta soluzzjoni fit-tul għall-problema tax-xokk elettriku tal-għasafar. Skont dan il-ftehim, MME pproduċiet mappa fl-2008 li turi żoni ewlenin ta' kunflitt bejn linji elettriċi u popolazzjonijiet tal-għasafar fl-Ungerija. Il-kumpaniji tal-elettriku wiegħdu trasformazzjoni "favur l-għasafar" tal-linji elettriċi perikolużi kollha fl-Ungerija sal-2020, u l-użu ta' metodi ta' ġestjoni "favur l-għasafar" għal-linji elettriċi mibnija ġodda. Il-Kumitat ta' Koordinazzjoni ma' rappreżentanti minn kull firmatarju jiggarantixxi kooperazzjoni regolari u strutturata. Il-kumpaniji tal-elettriku u l-esperti fil-konservazzjoni jikkooperaw biex jipproduċu linji gwida għall-aqwa teknoloġija disponibbli assoċjata li jiġu aġġornati b'mod kostanti u biex jittestjaw fuq il-post soluzzjonijiet ġodda. L-Emenda tal-Att dwar il-konservazzjoni tan-natura saħħet ulterjorment il-kooperazzjoni. It-tagħlimiet meħuda mill-implimentazzjoni tal-ftehim jinkludu li l-koordinazzjoni, il-monitoraġġ tal-progress u l-evalwazzjoni tal-implimentazzjoni ta' ftehimiet mhux legalment vinkolanti jeħtieġu ħafna kapaċità, preferibbilment fin-naħa tas-sieħeb ewlieni tal-konservazzjoni tan-natura. Is-sejba ta' biżżejjed fondi għal azzjonijiet prijoritarji tibqa' sfida kbira. Azzjonijiet reċenti twettqu bis-saħħa tal-impenn volontarju mill-utilitajiet elettriċi biex jipprovdu kofinanzjament ta' 25 % għall-proġetti tal-EU LIFE Nature. Fis-Slovenja, l-operatur tas-sistema ta' trażmissjoni (Elektro-Slovenija, d.o.o.) u NGO għall-konservazzjoni tan-natura (DOPPS – BirdLife Slovenija) ikkollaboraw fuq l-ippjanar u l-installazzjoni ta' linji elettriċi tat-trażmissjoni favur l-għasafar. L-istudju jirrieżamina diversi suġġetti relatati mill-qrib mal-konservazzjoni tal-għasafar u l-linji elettriċi tat-trażmissjoni: [1] il-kunċett ta' speċijiet mhedda u fatturi ta' theddida għall-popolazzjonijiet tal-għasafar fis-Slovenja, [2] speċijiet tal-għasafar fis-Slovenja u l-istat ta' konservazzjoni tagħhom, [3] leġiżlazzjoni u prattika legali rilevanti għal-linji elettriċi u l-konservazzjoni tal-għasafar fis-Slovenja, [4] impatti tal-linji elettriċi tat-trażmissjoni fuq l-għasafar, [5] miżuri possibbli għall-mitigazzjoni ta' impatti negattivi u titjib ta' dawk pożittivi tal-linji elettriċi tat-trażmissjoni fuq l-għasafar, [6] valutazzjoni tal-effettività ta' miżuri ta' mitigazzjoni possibbli. Elektro-Slovenija, l-operatur tas-sistema ta' trażmissjoni fis-Slovenja, reċentement iffinanzja studju ta' rieżami estensiv dwar l-interazzjonijiet bejn l-għasafar u l-linji elettriċi tat-trażmissjoni sabiex isib mod kif jopera mhux biss favur il-konsumaturi tal-elettriku iżda wkoll favur l-għasafar. L-istudju kien imfassal minn DOPPS – BirdLife Slovenija. Kważi 242 km ta' linji elettriċi tat-trażmissjoni eżistenti jaqsmu ż-Żoni ta' Protezzjoni Speċjali (Natura 2000) fis-Slovenja u 123 km addizzjonali ta' linji elettriċi tat-trażmissjoni ppjanati jirkbu dawn iż-żoni. Mhux kull speċi tal-għasafar f'dawn iż-żoni hija suxxettibbli li tinteraġixxi ma' linji elettriċi tat-trażmissjoni iżda ħafna miż-żoni jappoġġaw popolazzjonijiet importanti ta' għasafar li jistgħu jkunu mhedda minn linji elettriċi tat-trażmissjoni. Għalhekk bħala eżitu tal-kooperazzjoni tagħhom, hija ssuġġerita l-gwida li ġejja għall-installazzjoni ta' linji elettriċi tat-trażmissjoni favur l-għasafar: kollaborazzjoni ma' istituzzjonijiet tal-konservazzjoni (tan-natura) tal-għasafar mill-bidu tal-proġett ippjanar tar-rotta tal-linji elettriċi tat-trażmissjoni b'kunsiderazzjoni taċ-ċirkustanzi speċifiċi fiż-żona, abbażi ta' data konkreta matul is-sena kollha dwar l-għasafar li jidħlu fiż-żona evitar tal-installazzjoni ta' linji elettriċi tat-trażmissjoni f'żoni ta' konċentrazzjonijiet għolja, rotot ta' titjiriet regolari u kurituri ta' migrazzjoni ta' għasafar suxxettibbli għall-kolliżjoni użu ta' rotot tal-linja elettrika eżistenti u inkorporazzjoni tal-linji elettriċi ma' infrastruttura lineari eżistenti oħra aġġustament tal-konfigurazzjoni tal-kondutturi u l-wajers tal-ert tagħmir tal-linji elettriċi b'markaturi li jżidu l-viżibbiltà tal-kondutturi u b'mod speċjali l-wajers tal-ert jekk mhux possibbli li jiġu evitati postijiet vulnerabbli ħafna u jekk fattibbli, il-kejbils jitqiegħdu taħt l-art tqegħid ta' pjattaformi għal tbejjit sikur u kaxex tal-bejtiet fuq torrijiet tal-linji elettriċi biex jiġu appoġġati ċerti għasafar tat-tbejjit L-Aġenzija tan-Netwerk Federali Ġermaniża (Bundesnetzagentur) wettqet VAS fuq il-pjan ta' żvilupp tan-netwerk tal-elettriku ta' għaxar snin. Tqiesu l-faċilitajiet tat-trażmissjoni tal-elettriku li ġejjin: Linji elettriċi terrestri b'vultaġġ għoli DC u AC (fl-ajru u taħt l-art), kejbils sottomarini, netwerks ibridi, u komponenti assoċjati. L-għanijiet tal-VAS huma li: Jiġu identifikati, deskritti u vvalutati fi stadju bikri l-impatti diretti u indiretti tal-pjan ta' żvilupp fuq l-ambjent (notevolment annimali, pjanti u diversità bijoloġika, u b'mod partikolari siti tan-Natura 2000), b'mod kemm jista' jkun komplet Tiġi sistematizzata u msaħħa l-integrazzjoni ta' kwistjonijiet ambjentali fil-proċess tat-teħid ta' deċiżjonijiet Titjieb it-trasparenza tal-koeffiċjent ta' korrezzjoni bejn il-kwistjonijiet ekonomiċi, soċjali u ambjentali fil-proċess tat-teħid ta' deċiżjonijiet Id-diversi valutazzjonijiet ambjentali dwar proġetti individwali differenti li tniedu u ġew abbozzati minn diversi istituzzjonijiet bħal ministeri, awtoritajiet federali, universitajiet, kumpanija ta' konsulenza u operaturi tan-netwerk inġabru u ntużaw għall-iskopijiet tal-VAS. Kien hemm ukoll konsultazzjoni pubblika biex tiġi diskussa l-portata tal-analiżi u l-iżvilupp ta' metodoloġija konġunta, bl-għan li jiġi evitat li valutazzjonijiet ambjentali ta' proġetti ta' żvilupp tan-netwerk individwali jkollhom jibdew mill-bidu nett. B'riżultat ta' dan, il-portata, madankollu, kienet konsiderevolment usa' u għall-ewwel darba l-Bundesnetzagentur ma eżaminatx biss l-impatt ambjentali ta' proġetti fuq l-art iżda wkoll ta' dawk fl-ibħra territorjali. F'ċerti każijiet, l-effetti ambjentali tal-proġetti li jużaw kejbils taħt l-art tqiesu wkoll. Barra minn hekk, l-analiżi ta' possibbiltajiet alternattivi fir-rapport ambjentali ssir aktar estensiva. Ġew ivvalutati alternattivi għall-proġetti individwali kif ukoll sistema ta' konnessjoni tal-grilja alternattiva fl-ibħra territorjali u teknoloġiji tat-trażmissjoni differenti. Aktar minn hekk, il-Bundesnetzagentur ivvalutat l-impatti ambjentali fuq xenarji differenti ta' żvilupp li għenuha tagħmel għażliet informati u tagħżel l-anqas proġetti ta' ħsara ambjentali. Benefiċċju ieħor għall-adozzjoni ta' approċċ aktar strateġiku għall-ippjanar tat-trażmissjoni tal-enerġija huwa li jkun ta' għajnuna l-fatt li jiġu organizzati d-diversi proċeduri ta' permessi u valutazzjonijiet tal-impatt ambjentali b'mod aktar effiċjenti. Dan il-proċess ta' semplifikazzjoni ġie fformalizzat fil-każ ta' PCIs skont ir-Regolament TEN-E u ġiet prodotta gwida speċifika tal-Kummissjoni dwar kif jiġu implimentati tali mekkaniżmi ta' semplifikazzjoni fil-prattika filwaqt li fl-istess ħin jiġi żgurat il-livell massimu ta' ħarsien tal-ambjent skont il-liġi ambjentali tal-UE. Ir-rakkomandazzjonijiet jiffokaw b'mod partikolari fuq: Ippjanar, "ippjanar direzzjonali" u definizzjoni tal-ambitu bikrin tal-valutazzjonijiet Integrazzjoni bikrija u effettiva tal-valutazzjonijiet ambjentali u ta' rekwiżiti ambjentali oħrajn Koordinazzjoni proċedurali u limiti ta' żmien Ġbir ta' data, qsim ta' data u kontroll tal-kwalità Kooperazzjoni transfruntiera, u Parteċipazzjoni pubblika bikrija u effettiva. F'każ ta' valutazzjoni fuq stadji, il-pjan direzzjonali jindika wkoll liema aspetti jistgħu jiġu vvalutati f'liema stadju fil-proċess biex tiġi żgurata komplimentarjetà u jiġi evitat in-nuqqas ta' kunsiderazzjoni ta' ċerti elementi u jitnaqqas ir-riskju ta' valutazzjonijiet ripetittivi. Il-pjan direzzjonali jista' jistabbilixxi wkoll kif u f'liema punt fil-proċess jenħtieġ li jiġu ssodisfatti rekwiżiti ambjentali oħrajn. Id-definizzjoni tal-ambitu tistimula djalogu bikri, tgħin fl-identifikazzjoni tal-leġiżlazzjoni rilevanti jew tal-valutazzjonijiet u l-kontrolli regolatorji meħtieġa, jew impatti potenzjali li jistgħu jkunu rilevanti għall-proġett iżda mhux meqjusa immedjatament mill-promotur tal-proġett. Din tgħin ukoll fl-identifikazzjoni tad-data rilevanti, alternattivi possibbli, metodi ta' ġbir ta' informazzjoni u l-portata u l-livell ta' dettall tagħhom, u kwistjonijiet ta' tħassib partikolari għall-partijiet ikkonċernati affettwati u l-pubbliku. Bil-qbil tal-aspettattivi tal-valutazzjoni mal-awtoritajiet rilevanti fil-bidu, il-promotur tal-proġett jista' b'kunfidenza u b'mod effettiv jippjana l-ġbir ta' informazzjoni ambjentali ferm minn qabel. Huwa importanti wkoll li jitfakkar li l-limiti ta' żmien ikunu utli biss biex jitnaqqas dewmien mhux meħtieġ fil-proċeduri ta' valutazzjoni u jħeġġeġ il-ħolqien ta' sinerġiji bejn il-valutazzjonijiet fejn possibbli, iżda bl-ebda mod ma jistgħu jnaqqsu l-kwalità tal-valutazzjonijiet ambjentali mwettqa. Id-Direttiva dwar il-VIA 2014/52/UE riveduta introduċiet obbligi speċifiċi fir-rigward tal-introduzzjoni ta' skedi ta' żmien u ta' proċeduri "one-stop shop". Għall-proġetti transfruntiera l-Istati Membri se jkollhom jikkooperaw u jikkoordinaw bejniethom, b'mod speċjali fir-rigward tad-definizzjoni tal-portata u l-livell ta' dettall tal-informazzjoni li għandha tiġi sottomessa mill-promotur tal-proġett u l-iskeda għall-proċedura tal-għoti ta' permessi. Dan jista' jsir bi proċedura konġunta, b'mod partikolari fir-rigward tal-valutazzjoni tal-impatti ambjentali u l-probabbiltà tan-natura transkonfinali tagħhom. Tali proċeduri jistgħu jiġu organizzati b'mod konġunt mill-awtoritajiet kompetenti tal-Istati Membri kkonċernati, jew jista' jiġi stabbilit b'mod speċifiku korp terz (korp ta' koordinazzjoni) għall-koordinazzjoni transfruntiera. Skont ir-Regolament TEN-E l-ġdid, tali kooperazzjoni transfruntiera hija obbligatorja għall-PCIs transkonfinali (l-Artikolu 8(3)). Barra minn hekk, meta PCI jaffaċċja diffikultajiet ta' implimentazzjoni sinifikanti, il-Kummissjoni tista', bi qbil mal-Istati Membri kkonċernati, taħtar koordinatur Ewropew biex jassisti fost l-oħrajn fil-konsultazzjoni pubblika u l-proċess ta' permessi u jiffaċilitahom (l-Artikolu 6). Tali koordinatur jista' jinħatar ukoll mill-Istati Membri nfushom fi stadju aktar bikri fil-proċess biex tiġi evitata kwalunkwe diffikultà ta' implimentazzjoni li tista' tinħoloq fi stadju aktar tard. Il-leġiżlazzjoni tal-UE dwar il-valutazzjoni ambjentali (eż id-Direttivi dwar il-VIA u l-VAS) u strumenti rilevanti oħrajn tal-UE u internazzjonali (il-Konvenzjoni ta' Aarhus) joħolqu rekwiżiti ta' parteċipazzjoni pubblika għall-proċess ta' approvazzjoni għall-PCIs. Fil-każ tad-Direttiva dwar il-Ħabitats, il-konsultazzjoni pubblika mhijiex obbligatorja iżda hija rrakkomandata bil-qawwa, jekk xieraq. Huwa rrakkomandat li l-pubbliku jkun diġà informat bid-definizzjoni tal-ambitu u l-ippjanar direzzjonali bikrin tal-proġett u jkun involut fihom fl-istadju kunċettwali. L-avvenimenti pubbliċi ta' definizzjoni tal-ambitu jistgħu jkunu ta' għajnuna kbira biex jinformaw u jirċievu feedback bikri mill-pubbliku.- Kif iddikjarat aktar 'il fuq, il-leġiżlazzjoni tal-UE dwar in-natura ma teskludix attivitajiet ta' żvilupp fis-siti tan-Natura 2000 u madwarhom. Minflok, din teħtieġ li kull pjan jew proġett li x'aktarx li jkollhom effett negattiv sinifikanti fuq sit tan-Natura 2000 wieħed jew aktar jgħaddi minn valutazzjoni xierqa (AA) f'konformità mal-Artikolu 6.3 tad-Direttiva dwar il-Ħabitats sabiex jiġu vvalutati l-implikazzjonijiet ta' dak il-pjan jew il-proġett fuq is-sit(i). Dan il-kapitolu jispjega kif għandha titwettaq valutazzjoni xierqa skont l-Artikolu 6, b'attenzjoni partikolari għall-pjanijiet u l-proġetti ta' infrastruttura tat-trażmissjoni tal-enerġija. Minħabba li n-Natura 2000 tikkonċerna l-aktar ħabitats u speċijiet ta' valur u mhedda tal-Ewropa, il-proċeduri għall-approvazzjoni tal-iżviluppi li x'aktarx ikollhom effett negattiv sinifikanti fuq dawk is-siti huma rigorużi biżżejjed biex jiġi evitat li jixxekklu l-objettivi kumplessivi tad-Direttivi dwar l-Għasafar u dwar il-Ħabitats. Dewmien fil-proċess ta' approvazzjoni ħafna drabi jkun ikkawżat minn valutazzjonijiet ta' kwalità baxxa li ma jippermettux lill-awtoritajiet kompetenti jagħmlu ġudizzju ċar dwar l-impatti tal-pjan jew il-proġett. Għalhekk tingħata attenzjoni partikolari lill-ħtieġa li d-deċiżjonijiet jittieħdu fuq il-bażi ta' informazzjoni u kompetenza xjentifiċi sodi. Il-fokus tal-proċedura ta' permessi u għalhekk tal-Valutazzjoni Xierqa huwa fuq l-ispeċijiet u t-tipi ta' ħabitats protetti mid-Direttivi dwar l-Għasafar u dwar il-Ħabitats, u b'mod partikolari fuq dawk l-ispeċijiet u l-ħabitats li s-sit tan-Natura 2000 ġie ddeżinjat għalihom. Dan ifisser li l-valutazzjoni xierqa ma għandiex għalfejn tivvaluta l-impatt fuq flora u fawna oħrajn sakemm dawn ma jkunux ekoloġikament rilevanti għall-ispeċijiet u l-ħabitats protetti tal-UE preżenti fis-sit. Valutazzjoni xierqa skont l-Artikolu 6.3 għalhekk għandha portata aktar stretta minn valutazzjoni skont id-Direttivi dwar il-VIA u l-VAS, peress li hija ristretta għall-implikazzjonijiet għas-siti tan-Natura 2000 fid-dawl tal-objettivi ta' konservazzjoni tagħhom. Fir-rigward tal-portata ġeografika, id-dispożizzjonijiet tal-Artikolu 6.3 mhumiex ristretti għall-pjanijiet u l-proġetti mwettqa esklużivament f'sit tan-Natura 2000; dawn jimmiraw ukoll żviluppi li jinsabu barra mis-siti tan-Natura 2000 iżda li x'aktarx ikollhom effett sinifikanti fuqhom. L-iskattatur ta' tali valutazzjoni mhuwiex ibbażat fuq jekk il-proġett jinsabx ġewwa n-Natura 2000 jew le iżda fuq jekk dan x'aktarx ikollux effetti sinifikanti fuq sit tan-Natura 2000 u l-objettivi ta' konservazzjoni tiegħu. Dan jinkludi l-kunsiderazzjoni ta' kwalunkwe effett transkonfinali. Jekk pjan jew proġett f'pajjiż wieħed x'aktarx li jkollu effett sinifikanti fuq sit tan-Natura 2000 f'pajjiż ieħor, kemm individwalment jew flimkien ma' pjanijiet jew proġetti oħrajn, imbagħad l-effetti fuq l-integrità tas-siti tan-Natura 2000 f'dak il-pajjiż l-ieħor se jiġu vvalutati wkoll. Dan huwa konformi mal-Konvenzjoni Espoo u l-Protokoll VAS tagħha li huma implimentati fi ħdan l-UE permezz tad-Direttivi dwar il-VIA u l-VAS (ara l-punt 6.3.5 ta' dan id-dokument ta' gwida) L-effetti jeħtieġ li jiġu ddeterminati fir-rigward tal-ispeċijiet u t-tipi ta' ħabitats li għalihom ġie ddeżinjat sit partikolari. Dan se jinfluwenza kemm wieħed għandu jħares 'il bogħod miż-żona tal-proġett għal effetti possibbli. Pereżempju, pjanta rari li hija lokalizzata ħafna u tinbet biss f'kundizzjonijiet ta' ħabitats speċjalizzati tista' tkun affettwata biss minn proġetti fil-viċinanza immedjata meta mqabbla ma' speċi migratorja li għandha rekwiżiti ta' ħabitat usa' u tista' għalhekk tkun affettwata minn pjanijiet u proġetti fuq distanza itwal. Awtorizzazzjoni tista' tingħatabil-kundizzjoni li jittieħdu miżuri kumpensatorji adegwati Awtorizzazzjoni tista' tingħata biss għal raġu-nijiet imperattivi oħrajn ta' interess pubbliku preva-lenti jekk il-Kummissjoni toħroġ Opinjoni pożittiva u jittieħdu miżuri kumpensatorji adegwati Hemm kunsiderazzjonijiet tas-saħħa jew is-sikurezza tal-bniedem jew benefiċċji ambjentali importanti? Hemm raġunijiet imperattivi ta' interess pubbliku prevalenti? Is-sit jospita ħabitat jew speċi prijoritarji? Awtorizzazzjoni ma tistax tingħata Hemm soluzzjonijiet alternattivi? L-impatti negattivi jistgħu jitneħħew eż. permezz ta' miżuri ta' mitigazzjoni? Awtorizzazzjoni tista' tingħata Jista' jiġi konkluż li l-PP mhux se jaffettwa b'mod avvers l-integrità tas-sit? Ivvaluta effetti kumulattivi jew flimkien ma' pjanijiet u/jew proġetti oħra Valutazzjoni Xierqa Skrinjar Awtorizzazzjoni ma tistax tingħata Iddisinja mill-ġdid il-pjan/il-proġett Ivvaluta l-implikazzjonijiet fid-dawl tal-objettivi ta' konservazzjoni tas-sit Il-PP x'aktarx li jkollu effetti sinifikanti fuq is-sit? Il-pjan jew il-proġett (PP) huwa konness direttament ma', jew neċessarju għall-ġestjoni tal-konservazzjoni tas-sit? Il-proċedura stabbilita fl-Artikolu 6.3 trid titwettaq f'ordni sekwenzjali. Kull pass jiddetermina jekk ikunx meħtieġ pass ieħor fil-proċess. Pereżempju jekk, wara l-iskrinjar, jiġi konkluż li mhu se jkun hemm l-ebda effett negattiv fuq is-sit tan-Natura 2000, imbagħad il-pjan jew il-proġett jista' jiġi approvat mingħajr il-ħtieġa ta' valutazzjoni ulterjuri. Il-passi huma kif ġej (ara d-dijagramma): L-Artikolu 6.4 jipprovdi ċerti derogi għal din ir-regola ġenerali. B'hekk, jekk jiġi konkluż li l-pjan jew il-proġett se jkollu effett avvers fuq sit tan-Natura 2000, dan xorta waħda jista' jiġi approvat f'ċirkustanzi eċċezzjonali sakemm jiġu ssodisfatti l-kundizzjonijiet tal-Artikolu 6.4. Huwa ċar minn dan ta' hawn fuq li dan il-proċess tat-teħid ta' deċiżjonijiet huwa msejjes fuq il-prinċipju ta' prekawzjoni. L-enfasi hija fuq il-wiri b'mod oġġettiv, b'evidenza ta' sostenn affidabbli, li mhu se jkun hemm l-ebda effett avvers fuq is-sit tan-Natura 2000. Ir-raġunijiet għad-deċiżjoni finali dwar jekk għandhiex titwettaq valutazzjoni xierqa jew le jenħtieġ li jiġu rreġistrati u jenħtieġ li tingħata informazzjoni suffiċjenti biex tiġi ġġustifikata l-konklużjoni misluta. Ladarba jkun ġie deċiż li hija meħtieġa valutazzjoni xierqa, tali valutazzjoni jeħtieġ li titwettaq qabel ma l-awtorità kompetenti tieħu d-deċiżjoni tagħha dwar jekk tawtorizzax il-pjan jew il-proġett jew le. Kif iddikjarat hawn fuq, l-iskop tal-valutazzjoni xierqa huwa li jiġu vvalutati l-implikazzjonijiet tal-pjan jew il-proġett fuq is-sit fid-dawl tal-objettivi ta' konservazzjoni tiegħu, b'mod individwali jew flimkien ma' pjanijiet jew proġetti oħrajn. It-terminu "xierqa" essenzjalment ifisser li l-valutazzjoni jeħtieġ li tkun xierqa għall-iskop tagħha skont id-Direttivi dwar l-Għasafar u dwar il-Ħabitats, jiġifieri dik ta' salvagwardja tal-ispeċijiet u t-tipi ta' ħabitats elenkati taħt iż-żewġ direttivi. "Xierqa" tfisser ukoll li l-valutazzjoni trid tkun deċiżjoni motivata. Jekk ir-rapport ma jinkludix valutazzjoni dettaljata b'mod suffiċjenti tal-effetti fuq is-sit tan-Natura 2000 jew ma jipprovdix biżżejjed evidenza biex jinsiltu konklużjonijiet ċari dwar jekk l-integrità tas-sit hijiex affettwata b'mod avvers jew le, imbagħad il-valutazzjoni ma tissodisfax l-iskop tagħha u ma tistax titqies "xierqa". Minħabba n-natura speċjalizzata tal-valutazzjoni xierqa, huwa rrakkomandat bil-qawwa li l-valutazzjoni tkun ibbażata fuq analiżi mwettqa minn ekoloġisti kkwalifikati b'mod xieraq. Finalment, jenħtieġ li jiġi nnotat li, filwaqt li jista' jkun il-proponent tal-proġett li jwettaq jew jikkummissjona l-AA, hija r-responsabbiltà tal-awtoritajiet kompetenti li jiżguraw li l-AA tkun twettqet b'mod korrett u tkun ta' natura li turi oġġettivament, b'evidenza ta' sostenn, li mhu se jkun hemm l-ebda effett avvers fuq l-integrità tas-sit tan-Natura 2000, fid-dawl tal-objettivi ta' konservazzjoni. L-SDF hija għalhekk il-bażi referenzjarja għall-istabbiliment tal-objettivi ta' konservazzjoni għas-sit, b'konformità mal-objettivi kumplessivi tad-Direttiva dwar il-Ħabitats (l-Artikolu 6.1). Tal-anqas, l-objettiv ta' konservazzjoni tas-siti se jkun li l-ispeċijiet u l-ħabitats li dan ġie ddeżinjat għalihom jinżammu fl-istess kundizzjoni (kif irreġistrat fl-SDF). Dan ifisser żgurar li dawn mhux se jiddeterjoraw taħt dak il-livell. Huwa rrakkomandat li l-proponent tal-proġett jikkonsulta mal-awtoritajiet responsabbli għas-siti tan-Natura 2000 malajr kemm jista' jkun biex isir jaf aktar dwar is-sit, l-objettivi ta' konservazzjoni tiegħu u l-kundizzjoni ta' konservazzjoni tat-tipi ta' ħabitats u l-ispeċijiet li ġie ddeżinjat għalihom. Dawn se jkunu jistgħu jindikaw ukoll hekk hemmx sorsi aktar dettaljati ta' informazzjoni disponibbli dwar dan – pereżempju pjan ta' ġestjoni adottat għas-sit jew rapporti ta' monitoraġġ u studji dwar il-kundizzjoni ta' konservazzjoni tal-ispeċijiet u t-tipi ta' ħabitats ikkonċernati fi ħdan dak ir-reġjun, jew pajjiż Formoli tad-Data Standard tan-Natura 2000; pjanijiet ta' ġestjoni tan-Natura 2000; data aġġornata ppubblikata f'letteratura teknika u xjentifika; awtoritajiet tal-konservazzjoni tan-natura, esperti xjentifiċi u speċjalisti tal-ispeċijiet u l-ħabitats, organizzazzjonijiet ta' konservazzjoni, esperti lokali; rapport skont l-Artikolu 12 tad-Direttiva dwar l-Għasafar u l-Artikolu 17 tad-Direttiva dwar il-Ħabitats dwar l-istat ta' konservazzjoni tal-ispeċijiet u l-ħabitats IKKONSULTA MAL-AWTORITAJIET KOMPETENTI U L-PARTIJIET IKKONĊERNATI IDDETERMINA JEKK HEMMX XI EFFETTI RESIDWALI FUQ L-INTEGRITÀ TAS-SIT IDENTIFIKA/IVVALUTA MIŻURI PREVENTIVI U TA' MITIGAZZJONI biex tneħħi jew tnaqqas l-effetti għal livell mhux sinifikanti IDDISINJA PROGRAMM TA' MONITORAĠĠ IĠBOR INFORMAZZJONI EŻISTENTI U WETTAQ STUDJI U STĦARRIĠ ADDIZZJONALIFUQ IL-POSTKIF MEĦTIEĠ IĠBOR INFORMAZZJONI DWAR PJANIJIET U PROĠETTI OĦRAJN sabiex tkun tista' tivvaluta effetti kumulattivi INDIRIZZA L-EFFETTI U S-SINIFIKANZA TAGĦHOM Fuq it-tipi ta' ħabitats fil-mira, il-ħabitats tal-ispeċijiet u l-ispeċijiet kif ukoll fuq l-istruttura u l-funzjoni ekoloġiċi tas-sit IDENTIFIKA L-KARATTERISTIĊI EKOLOĠIĊI LI JRIDU JITQIESU FIL-VALUTAZZJONI Analizza l-effetti potenzjali tal-azzjonijiet tal-proġett fuq l-ispeċijiet u l-ħabitats preżenti IDENTIFIKA L-OBJETTIVI TA' KONSERVAZZJONI TAS-SIT(I) TAN-NATURA 2000 Il-ġbir tal-informazzjoni kollha meħtieġa kemm dwar il-proġett kif ukoll dwar is-sit tan-Natura 2000 huwa pass inizjali importanti tal-valutazzjoni xierqa. Dan normalment huwa proċess iterattiv. Jekk l-ewwel identifikazzjoni u analiżi juru li hemm lakuni importanti fl-għarfien, imbagħad tista' tkun meħtieġa ħidma fuq il-post ulterjuri ta' stħarriġ jew ekoloġika tal-linja bażi biex tissupplimenta d-data eżistenti. Starriġiet u ħidma fuq il-post dettaljati għandhom jiffokaw fuq dawk il-ħabitats u l-ispeċijiet li huma potenzjalment sensittivi għall-azzjonijiet tal-proġett. Is-sensittività jeħtieġ li tiġi analizzata b'kunsiderazzjoni tal-interazzjonijiet possibbli bejn l-attivitajiet tal-proġett (in-natura, il-portata, il-metodi, eċċ.) u l-ħabitats u l-ispeċijiet ikkonċernati (il-post, ir-rekwiżiti ekoloġiċi, iż-żoni vitali, l-imġiba, eċċ.). Kwalunkwe studju fuq il-post irid ikun robust biżżejjed u dejjiem biex iqis il-fatt li l-kundizzjonijiet ekoloġiċi jistgħu jvarjaw b'mod sinifikanti skont l-istaġuni. Pereżempju, it-twettiq ta' stħarriġ fuq il-post dwar speċi għal ftit jiem fix-xitwa mhux se jifhem x'inhu l-użu tal-ħabitat tagħhom matul perjodi oħrajn aktar importanti tas-sena (eż. matul il-migrazzjoni jew it-tgħammir). Konsulenza mal-awtoritajiet tan-natura, esperti xjentifiċi oħrajn u organizzazzjonijiet tal-konservazzjoni fi stadju bikri se jgħinu jiżguraw li titpinġa stampa kemm jista' jkun kompleta dwar is-sit, l-ispeċijiet/il-ħabitats preżenti u t-tip ta' effetti li għandhom jiġu analizzati. Dawn jistgħu joffru wkoll parir dwar l-informazzjoni xjentifika aġġornata li hija disponibbli dwar is-sit u l-ispeċijiet u t-tipi ta' ħabitats protetti tal-UE (inklużi l-pjanijiet ta' ġestjoni tan-Natura 2000) u dwar liema studji u stħarriġiet fuq il-post tal-linja bażi addizzjonali jistgħu jkunu meħtieġa sabiex jiġu vvalutati l-impatti probabbli tal-proġett. Partijiet ikkonċernati oħrajn bħal NGOs ta' konservazzjoni, istituzzjonijiet ta' riċerka jew organizzazzjonijiet lokali jistgħu wkoll ikunu jistgħu jipprovdu aktar għarfien lokali u informazzjoni ekoloġika utli għall-valutazzjoni xierqa. Ladarba tkun inġabret id-data tal-linja bażi kollha meħtieġa u tkun ġiet ivverifikata għall-kompletezza, il-valutazzjoni tal-implikazzjonijiet tal-pjan jew il-proġett fuq is-sit tan-Natura 2000 tkun tista' tibda. Id-deskrizzjoni ta' impatti negattivi potenzjali ta' pjanijiet u proġetti ta' infrastruttura tat-trażmissjoni tal-enerġija kif deskritti fil-Kapitoli 3 u 4 jenħtieġ li jgħinu fl-identifikazzjoni tat-tip ta' effetti li għandha tingħata attenzjoni għalih. Dan jista' jikkonċerna b'mod partikolari: telf, degradazzjoni jew frammentazzjoni tal-ħabitat xokk elettriku jew kolliżjoni tfixkil u spostament tal-ispeċijiet effetti ta' ostaklu L-ewwel pass huwa li jiġi identifikat liema ħabitats u speċijiet protetti preżenti fi ħdan kull sit jistgħu jkunu potenzjalment affettwati u jeħtieġ li jkunu suġġetti għal aktar valutazzjoni. Dan huwa importanti peress li kull speċi u tip ta' ħabitat għandhom ċiklu tal-ħajja ekoloġiku u rekwiżiti ta' konservazzjoni proprji. L-impatti ta' kull wieħed se jvarjaw ukoll minn sit għal ieħor skont l-istat ta' konservazzjoni tagħhom u l-kundizzjonijiet ekoloġiċi sottostanti ta' dan is-sit partikolari. Għal kull effett identifikat, il-valutazzjoni se tħares ukoll lejn il-kobor tal-impatt, it-tip ta' impatt, il-portata, it-tul, l-intensità u t-twaqqit. L-AA tinvolvi wkoll ħarsa lejn l-aspetti kollha tal-pjan jew il-proġett li jista' jkollhom implikazzjonijiet għas-sit. Kull element tal-pjan jew il-proġett jeħtieġ li jiġi eżaminat wieħed wara l-ieħor u l-effetti potenzjali ta' dak l-element jeħtieġ li l-ewwel jitqiesu fir-rigward ta' kull wieħed mill-ispeċijiet jew it-tipi ta' ħabitats li s-sit ġie ddeżinjat għalihom. Wara dan, l-effetti tal-karatteristiċi differenti se jitqiesu flimkien, u fir-rigward ta' xulxin, sabiex l-interazzjonijiet bejniethom ikunu jistgħu jiġu identifikati. Filwaqt li l-fokus jeħtieġ li jkun fuq l-ispeċijiet u l-ħabitats ta' interess tal-UE li ġġustifikaw id-deżinjazzjoni tas-sit, jeħtieġ li wieħed ma jinsiex li dawn il-karatteristiċi fil-mira jinteraġixxu wkoll mill-qrib ma' speċijiet u ħabitats oħra, kif ukoll mal-ambjent fiżiku b'modi kumplessi. Għalhekk huwa importanti li l-elementi kollha meqjusa essenzjali għall-istruttura, il-funzjonament, u d-dinamika tal-ekosistema jiġu eżaminati peress li kwalunkwe alterazzjoni jista' jkollha wkoll effett negattiv fuq it-tipi ta' ħabitats u l-ispeċijiet preżenti. L-impatti jridu jiġu previsti b'mod kemm jista' jkun preċiż, u l-bażi ta' dawn il-previżjonijiet jeħtieġ li tkun ċara u tiġi rreġistrata fl-AA (dan ifisser li tiġi inkluża wkoll ċerta spjegazzjoni tal-grad ta' ċertezza fil-previżjoni tal-effetti). Bħal fir-rigward tal-valutazzjonijiet tal-impatt kollha, il-valutazzjoni xierqa jenħtieġ li titwettaq fi ħdan qafas strutturat biex jiġi żgurat li l-previżjonijiet ikunu jistgħu jsiru b'mod kemm jista' jkun oġġettiv, bl-użu ta' kriterji kwantifikabbli kull fejn possibbli. Dan se jiffaċilita ħafna wkoll il-kompitu tad-deżinjazzjoni ta' miżuri ta' mitigazzjoni li jistgħu jgħinu fit-tneħħija tal-effetti previsti jew biex dawn jitnaqqsu għal livell mhux sinifikanti. Il-previżjoni tal-impatti probabbli tista' tkun kompitu kumpless peress li wieħed jeħtieġ li jkollu fehim sod tal-proċessi ekoloġiċi u r-rekwiżiti ta' konservazzjoni tal-ispeċijiet u t-tipi ta' ħabitats partikolari li x'aktarx jiġu affettwati. Għalhekk huwa rrakkomandat bil-qawwa li jiġu żgurati l-parir espert u l-appoġġ xjentifiku meħtieġa meta titwettaq il-valutazzjoni xierqa. L-AA jenħtieġ li tapplika l-aqwa tekniki u metodi disponibbli għall-istima tal-portata tal-effetti. Xi wħud mit-tekniki użati b'mod komuni huma elenkati fil-kaxxa li ġejja. L-effetti kumulattivi ma jridux jiġu injorati matul il-valutazzjoni; dan mhux talli huwa rekwiżit legali skont l-Artikolu 6(3) tad-Direttiva dwar il-Ħabitats talli jista' jkollu wkoll implikazzjonijiet kbar għall-pjan jew il-proġett, kif ukoll pjanijiet jew proġetti sussegwenti oħrajn li jitressqu fl-istess żona. L-iżviluppi tal-infrastruttura tal-enerġija qegħdin jipproċedu b'pass mgħaġġel madwar l-UE, huwa għalhekk importanti li l-effetti kumulattivi jiġu vvalutati bis-sħiħ fl-istadji bikrin tal-valutazzjoni u mhux jiġu ttrattati sempliċiment bħala "ħsieb li jiġi wara" fi tmiem il-proċess. L-Artikolu 6.3 ma jiddefinixxix b'mod espliċitu liema pjanijiet u proġetti oħrajn jaqgħu fil-portata tad-dispożizzjoni ta' kombinazzjoni iżda l-intenzjoni sottostanti hija li jitqiesu l-impatti kumulattivi li jistgħu jseħħu maż-żmien. F'dak il-kuntest, wieħed jeħtieġ li jikkunsidra pjanijiet jew proġetti li jkunu tlestew, approvati iżda mhux lesti, jew effettivament proposti. Meta jqisu pjan jew proġett propost, l-Istati Membri ma joħolqux preżunzjoni favur pjanijiet jew proġetti oħrajn simili fil-futur, iżda li ma jkunux għadhom ġew proposti. Min-naħa l-oħra, jekk proġett wieħed jew aktar ikunu diġà ġew approvati f'żona, dan jista' jnaqqas il-livell limitu ekoloġiku fir-rigward tas-sinifikanza tal-impatti għal pjanijiet jew proġetti fil-futur f'dik iż-żona. Pereżempju, jekk proġetti ta' infrastruttura tal-elettriku fi ħdan jew madwar sensiela ta' siti tan-Natura 2000 jiġu sottomessi wieħed wara l-ieħor, jista' jiġri li l-valutazzjoni tal-ewwel u t-tieni proġetti tikkonkludi li dawn mhux se jaffettwaw b'mod avvers in-Natura 2000, iżda mbagħad proġetti ta' wara jistgħu ma jiġux approvati minħabba li l-effetti tagħhom, meta kkombinati ma' dawk tal-proġetti preċedenti, isiru sinifikanti biżżejjed li l-integrità tas-sit tkun se tiġi affettwata b'mod avvers. F'dan il-kuntest, huwa importanti li l-proġetti ta' infrastruttura tal-enerġija jitqiesu b'mod strateġiku u flimkien fuq żona ġeografika akbar, u mhux jitqiesu sempliċiment bħala proġetti iżolati individwali. Ladarba l-effetti jkunu ġew identifikati, jeħtieġ li ssir evalwazzjoni tas-sinifikanza tagħhom għas-sit u l-karatteristiċi fil-mira tiegħu. Il-parametri li ġejjin jistgħu jitqiesu fil-valutazzjoni tas-sinifikanza: Parametri kwantitattivi: pereżempju, kemm intilef ħabitat għal dik l-ispeċi jew dak it-tip ta' ħabitat. Għal xi wħud, it-telf anki ta' unitajiet singoli jew żoni żgħar ta' okkorrenza fi ħdan sit partikolari tan-Natura 2000 (eż. għal tipi ta' ħabitats u speċijiet prijoritarji) se jitqies bħala impatt sinifikanti. Għal oħrajn is-sinifikanza tal-livell limitu tista' tkun ogħla. Għal darba oħra dan jiddependi mill-ispeċijiet u t-tipi ta' ħabitats, l-istat ta' konservazzjoni tagħhom f'dak is-sit kif ukoll il-prospetti futuri tagħhom. Parametri kwalitattivi: is-sinifikanza tal-impatti jenħtieġ li tqis ukoll il-kwalità tat-tip ta' ħabitat jew l-ispeċijiet fi ħdan dak is-sit, pereżempju dan jista' jkun sit b'okkorrenza importanti tal-ispeċijiet (eż. żona ewlenija għall-okkorrenza, żoni akbar ta' meded rappreżentattivi, eċċ.) jew sit fejn l-ispeċi hija fil-limitu tal-firxa ta' distribuzzjoni eżistenti tagħha. Il-ħabitat jew l-ispeċi jistgħu jkunu f'kundizzjoni ta' konservazzjoni tajba fi ħdan is-sit jew inkella f'kundizzjoni dgħajfa u fi ħtieġa ta' restawr. L-importanza tas-sit mill-perspettiva tal-bijoloġija tal-ispeċijiet eż. is-sit ta' riproduzzjoni (postijiet tat-tbejjit, żona ta' riproduzzjoni, eċċ.); il-ħabitat tal-alimentazzjoni; il-possibbiltajiet ta' kenn; il-perkorsi ta' migrazzjoni. Il-funzjonijiet ekoloġiċi meħtieġa għaż-żamma jew ir-restawr ta' speċijiet u ħabitats preżenti, u għall-integrità tas-sit kumplessiv. Fejn ikun hemm dubju jew differenzi dwar il-grad ta' sinifikanza, l-aħjar huwa li jintlaħaq ftehim usa' fost l-esperti rilevanti, eż. speċjalisti reġjonali u/jew nazzjonali fil-karatteristika fil-mira affettwata sabiex ikun jista' jinbena kunsens dwar dan. Ladarba jkunu ġew identifikati l-effetti avversi, se jkun possibbli li jitqies jekk jistgħux jiġu introdotti miżuri ta' mitigazzjoni għat-tneħħija, il-prevenzjoni jew it-tnaqqis ta' dawn l-effetti għal livell mhux sinifikanti (ara l-Kapitolu 5 għal suġġerimenti dwar tipi differenti ta' miżuri ta' mitigazzjoni li jistgħu jintużaw għal proġetti ta' infrastruttura tal-enerġija). Meta jiġu esplorati miżuri ta' mitigazzjoni xierqa, huwa importanti li l-ewwel jitqiesu dawk li jistgħu jneħħu l-impatti fis-sors u, jekk dawn ma jkunux possibbli biss, jiġu eżaminati miżuri ta' mitigazzjoni oħrajn li jistgħu tal-anqas inaqqsu jew itaffu b'mod sinifikanti l-effetti negattivi tal-proġett. Il-miżuri ta' mitigazzjoni jridu jiġu ddisinjati b'mod speċifiku biex jeliminaw jew inaqqsu l-effetti negattivi identifikati matul l-AA. Dan ma jridux jitfixklu ma' miżuri kumpensatorji li huma intiżi biex jikkumpensaw għall-ħsara kkawżata. Il-miżuri kumpensatorji jistgħu jitqiesu biss jekk il-pjan jew il-proġett ġie aċċettat bħala meħtieġ għal raġunijiet imperattivi ta' interess pubbliku prevalenti u fejn ma jkun hemm l-ebda alternattiva (skont l-Artikolu 6.4 – ara hawn taħt). Il-miżuri ta' mitigazzjoni proposti jista' jkun fihom: dettalji ta' kull waħda mill-miżuri proposti u spjegazzjoni ta' kif din se telimina jew tnaqqas l-impatti avversi li ġew identifikati; evidenza ta' kif dawn se jiġu implimentati u minn min; skeda taż-żmien għall-implimentazzjoni relattiva għall-pjan jew il-proġett (xi wħud jistgħu jkunu jeħtieġu li jiġu implimentati qabel ma jkun jista' jipproċedi l-iżvilupp); dettalji ta' kif il-miżura se tiġi mmonitorjata u kif ir-riżultati se jiddaħħlu lura fl-operat ta' kuljum tal-proġett (ġestjoni adattiva – ara hawn taħt). Dan se jippermetti lill-awtorità kompetenti tiddetermina jekk dawn humiex kapaċi jew le jneħħu l-effetti negattivi identifikati (u ma jikkawżawx b'mod mhux intenzjonat effetti avversi oħrajn fuq l-ispeċijiet u t-tipi ta' ħabitats inkwistjoni). Jekk il-miżuri ta' mitigazzjoni jitqiesu bħala suffiċjenti, dawn se jsiru parti integrali tal-ispeċifikazzjoni tal-pjan jew il-proġett finali jew jistgħu jiġu elenkati bħala kundizzjoni għall-approvazzjoni tal-proġett. Ladarba l-effetti tal-proġett ikunu ġew previsti b'mod kemm jista' jkun preċiż, il-livell ta' sinifikanza tagħhom ikun ġie vvalutat u l-miżuri ta' mitigazzjoni possibbli kollha jkunu ġew esplorati, l-AA trid tasal għal konklużjoni finali dwar jekk dawn humiex se jaffettwaw b'mod avvers l-integrità tas-sit tan-Natura 2000. Jekk pjan jew proġett jaffettwa b'mod avvers l-integrità ta' sit f'sens viżiv biss jew jikkawża effetti sinifikanti għat-tipi ta' ħabitats jew l-ispeċijiet li mhumiex dawk li s-sit ġie ddeżinjat għalihom bħala Natura 2000, dan ma jkunx effett avvers għall-finijiet tal-Artikolu 6.3. Min-naħa l-oħra, jekk waħda jew wieħed mill-ispeċijiet jew it-tipi ta' ħabitats li għalihom ġie ddeżinjat is-sit ikunu affettwati b'mod sinifikanti, imbagħad l-integrità tas-sit bilfors li tkun affettwata b'mod avvers ukoll. L-espressjoni "integrità tas-sit" turi li l-fokus huwa fuq is-sit speċifiku. B'hekk, argument li l-ħsara lil sit jew parti minnu tista' tiġi ġġustifikata fuq il-bażi li l-istat ta' konservazzjoni tat-tipi ta' ħabitats u l-ispeċijiet li dan jospita xorta waħda se jibqa' favorevoli fi ħdan it-territorju Ewropew tal-Istat Membru, ma jistax jiġi aċċettat. Fil-prattika l-valutazzjoni tal-integrità tas-sit se tiffoka b'mod partikolari fuq l-identifikazzjoni ta' jekk il-proġett: jikkawżax bidliet għal funzjonijiet ekoloġiċi sinifikanti meħtieġa għall-karatteristiċi fil-mira; inaqqasx b'mod sinifikanti ż-żona ta' okkorrenza tat-tipi ta' ħabitats (anki ta' dawk ta' kwalità aktar baxxa) jew il-vijabbiltà ta' popolazzjonijiet ta' speċijiet fis-sit partikolari li huma karatteristiċi fil-mira; inaqqasx id-diversità tas-sit; iwassalx għall-frammentazzjoni tas-sit; iwassalx għal telf jew tnaqqis tal-karatteristiċi ewlenin tas-sit (eż. kopertura tas-siġar, għargħar annwali regolari) li l-istat tal-karatteristika fil-mira jiddependi minnhom; jipprevjenix l-ilħuq tal-objettivi ta' konservazzjoni tas-sit. Huma l-awtoritajiet nazzjonali kompetenti, fid-dawl tal-konklużjonijiet tal-AA, li għandhom japprovaw il-pjan jew il-proġett. Dan jista' jsir biss wara li jkun ġie aċċertat li dan mhux se jaffettwa b'mod avvers l-integrità ta' dak is-sit. Jekk il-konklużjonijiet ikunu pożittivi, fis-sens li ma jibqa' l-ebda dubju xjentifiku raġonevoli fir-rigward tan-nuqqas ta' effetti fuq is-sit, l-awtoritajiet kompetenti jistgħu jagħtu l-kunsens tagħhom għall-pjan jew il-proġett. Il-valutazzjoni xierqa u l-konklużjonijiet tagħha jenħtieġ li jiġu rreġistrati b'mod ċar u r-rapport tal-AA jenħtieġ li jkun dettaljat u konklużiv biżżejjed biex juri kif saret id-deċiżjoni finali u fuq liema raġunijiet xjentifiċi saret id-deċiżjoni. L-Artikolu 6.4 jipprevedi eċċezzjonijiet għar-regola ġenerali tal-Artikolu 6.3. Dan mhuwiex proċess awtomatiku, huwa l-proponent tal-proġett jew tal-pjan li għandu jiddeċiedi jekk jixtieqx japplika għal deroga. L-Artikolu 6.4 jistabbilixxi l-kundizzjonijiet li jeħtieġ li jiġu osservati f'tali każijiet u l-passi li jeħtieġ li jiġu segwiti qabel ma awtorità nazzjonali kompetenti tkun tista' tawtorizza pjan jew proġett li jkun ġie vvalutat bħala li jaffettwa b'mod avvers l-integrità ta' sit skont l-Artikolu 6.3. L-Artikolu 6.4 jeħtieġ li l-awtoritajiet kompetenti jiżguraw li l-kundizzjonijiet li ġejjin ikunu osservati qabel ma tkun tista' tittieħed deċiżjoni dwar jekk jiġix awtorizzat pjan jew proġett li jista' jaffettwa sit b'mod avvers: L-ordni li fiha jiġu eżaminati dawn il-kundizzjonijiet hija importanti peress li kull pass jiddetermina jekk il-pass li jmiss ikunx meħtieġ. Jekk, pereżempju, jinstab li jkun hemm alternattiva għall-pjan jew il-proġett inkwistjoni, imbagħad ma jkunx jagħmel sens li jiġi eżaminat jekk il-pjan jew il-proġett oriġinali jkunx ta' interess pubbliku prevalenti jew li jiġu żviluppati miżuri kumpensatorji xierqa peress li dak il-pjan jew il-proġett, fl-ebda każ, ma jkun jista' jiġi awtorizzat jekk tkun teżisti alternattiva vijabbli. Awtorizzazzjoni ma tistax tingħata Awtorizzazzjoni tista' tingħata.Iridu jittieħdu miżurikumpensatorji Awtorizzazzjoni tista' tingħata għal raġunijiet imperattivi oħrajn ta' interess pubbliku prevalenti, wara konsultazzjoni mal-Kummissjoni. Iridu jittieħdu miżuri kumpensatorji Hemm kundizzjonijiet tas-saħħa jew is-sikurezza tal-bniedem jew benefiċċji ambjentali importanti Is-sit jospita ħabitat jew speċi prijoritarji li jistgħu jiġu affettwati mill-PP? Hemm raġunijiet imperattivi ta' interess pubbliku prevalenti? Hemm soluzzjonijiet alternattivi? PP jista' jaffettwa b'mod avvers l-integrità ta' sit It-tiftix għal alternattivi jista' jkun pjuttost wiesa' u jenħtieġ li jkun marbut mal-objettivi ta' interess pubbliku tal-pjan jew il-proġett. Dan jista' jinvolvi postijiet alternattivi, skali jew disinni differenti ta' żvilupp, metodi differenti ta' kostruzzjoni jew proċessi u approċċi alternattivi. Minkejja li r-rekwiżit ta' tiftix għal alternattivi jaqa' taħt il-kamp ta' applikazzjoni tal-Artikolu 6.4, fil-prattika jkun utli għal min jippjana li jqis l-alternattivi kollha possibbli kemm jista' jkun kmieni meta jippjana inizjalment il-proġett ta' żvilupp tiegħu. Jekk tinstab alternattiva xierqa f'dan l-istadju li x'aktarx ma jkollhiex effett sinifikanti fuq sit tan-Natura 2000, imbagħad din tista' tiġi approvata immedjatament u valutazzjoni xierqa ma tkunx meħtieġa. Madankollu, fil-każ fejn il-proġett ikun għadda minn AA li tkun ikkonkludiet li se jkun hemm effett avvers fuq l-integrità tas-sit, imbagħad hija l-awtorità kompetenti li jkollha tiddetermina jekk ikunux jeżistu soluzzjonijiet alternattivi. Jenħtieġ li jiġu analizzati l-alternattivi fattibbli kollha, b'mod partikolari, il-prestazzjoni relattiva tagħhom fir-rigward tal-objettivi ta' konservazzjoni tas-sit tan-Natura 2000 l-integrità tas-sit. Is-soluzzjonijiet alternattivi magħżula se jkollhom ukoll jiġu soġġetti għal valutazzjoni xierqa ġdida jekk ikun probabbli li jkollhom effett sinifikanti fuq l-istess sit tan-Natura 2000 jew ieħor. Normalment, jekk l-alternattiva tkun simili għall-proposta oriġinali, il-valutazzjoni il-ġdida tista' tkun kapaċi tikseb ħafna mill-informazzjoni meħtieġa mill-ewwel valutazzjoni xierqa. Fin-nuqqas ta' soluzzjonijiet alternattivi, jew fil-preżenza ta' soluzzjonijiet li saħansitra jkollhom aktar effetti negattivi fuq l-objettivi ta' konservazzjoni jew l-integrità tas-sit ikkonċernat, l-awtoritajiet kompetenti jridu jeżaminaw jekk ikunx hemm raġunijiet imperattivi ta' interess pubbliku prevalenti li jiġġustifikaw l-awtorizzazzjoni tal-pjan jew il-proġett minkejja l-fatt li dan jista' jaffettwa b'mod avvers l-integrità ta' sit tan-Natura 2000. Il-kunċett ta' "raġuni imperattiva ta' interess pubbliku prevalenti" mhuwiex iddefinit fid-direttiva. Madankollu mill-formulazzjoni huwa ċar li, sabiex pjan jew proġett jiġi awtorizzat fil-kuntest tal-Artikolu 6.4, dan irid jissodisfa t-tliet kundizzjonijiet kollha li ġejjin: It-tieni subparagrafu tal-Artikolu 6.4 isemmi s-saħħa tal-bniedem, is-sikurezza pubblika u l-konsegwenzi ta' benefiċċju ta' importanza ewlenija għall-ambjent bħala eżempji ta' tali raġunijiet imperattivi ta' interess pubbliku prevalenti. Dan jirreferi ukoll għal "raġunijiet obbligatorji oħra ta' interess pubbliku li jieħu l-preċedenza" ta' natura soċjali jew ekonomika. Fil-każ ta' PCIs skont ir-Regolament TEN-E, dawn għandhom jitqiesu bħala li jkunu ta' interess pubbliku minn perspettiva ta' politika tal-enerġija, u jistgħu jitqiesu bħala li jkunu ta' interess pubbliku prevalenti, bil-kundizzjoni li jiġu ssodisfatti l-kundizzjonijiet kollha stipulati fl-Artikolu 6.4. Jenħtieġ li jiġi nnotat li l-kundizzjonijiet ta' interess pubbliku prevalenti huma saħansitra aktar stretti fir-rigward tat-twettiq ta' pjan jew proġett li x'aktarx jaffettwaw x'mod avvers l-integrità ta' sit tan-Natura 2000 li jospita tipi ta' ħabitats u/jew speċijiet prijoritarji, fejn dawk it-tipi ta' ħabitats u/jew l-ispeċijiet ikunu affettwati. Dawn jistgħu jiġu ġġustifikati biss jekk ir-raġunijiet imperattivi ta' interess pubbliku prevalenti jikkonċernaw: is-saħħa tal-bniedem u s-sikurezza pubblika jew; konsegwenzi ta' benefiċċju prevalenti għall-ambjent, jew: għal raġunijiet imperattivi oħrajn jekk, qabel ma tingħata l-approvazzjoni għall-pjan jew il-proġett, tkun ingħatat l-opinjoni tal-Kummissjoni. Jekk il-kundizzjonijiet ta' hawn fuq ikunu ssodisfatti, imbagħad l-awtoritajiet iridu jiżguraw ukoll li l-miżuri kumpensatorji jiġu adottati u implimentati qabel ma l-proġett ikun jista' jibda. Il-miżuri kumpensatorji għalhekk jikkostitwixxu "l-aħħar alternattiva" u jintużaw biss meta tkun ittieħdet id-deċiżjoni għall-proċediment bi pjan jew proġett minħabba li jkun intwera li m'hemm l-ebda soluzzjoni alternattiva u li l-proġett huwa neċessarju għal raġunijiet imperattivi ta' interess pubbliku prevalenti skont il-kundizzjoni deskritti hawn fuq. Il-miżuri kumpensatorji skont l-Artikolu 6.4 huma distinti b'mod ċar mill-miżuri ta' mitigazzjoni introdotti permezz tal-Artikolu 6.3. Il-miżuri ta' mitigazzjoni huma dawk il-miżuri li jimmiraw li jimminimizzaw, jew saħansitra jħassru, l-impatti negattivi fuq sit li x'aktarx jinħolqu bħala riżultat tal-implimentazzjoni ta' pjan jew proġett. Sabiex jiġi żgurat li tiġi protetta l-koerenza globali tan-Natura 2000, il-miżuri kumpensatorji proposti għal pjan jew proġett, b'mod partikolari, se: jikkontribwixxu għall-konservazzjoni tat-tipi ta' ħabitats u l-ispeċijiet affettwati fi ħdan ir-reġjun bijoġeografiku kkonċernat jew fi ħdan l-istess firxa, rotta migratorja jew żona użata fix-xitwa għall-ispeċijiet fl-Istat Membru kkonċernat; jipprovdu funzjonijiet komparabbli għal dawk li kienu ġġustifikaw l-għażla tas-sit oriġinali, b'mod partikolari fir-rigward tad-distribuzzjoni ġeografika adegwata; ikollhom ikunu addizzjonali għad-dmirijiet normali skont id-direttiva, jiġifieri dawn ma jistgħux jissostitwixxu impenji eżistenti, bħall-implimentazzjoni tal-pjanijiet ta' ġestjoni tan-Natura 2000. il-ħolqien mill-ġdid ta' ħabitat komparabbli jew it-titjib bijoloġiku ta' ħabitat substandard fi ħdan is-sit iddeżinjat eżistenti bil-kundizzjoni li dan imur lil hinn mill-objettivi ta' konservazzjoni tas-sit; iż-żieda għan-netwerk Natura 2000 ta' sit ġdid ta' kwalità u kundizzjoni komparabbli jew aħjar għas-sit oriġinali; il-ħolqien mill-ġdid ta' ħabitat komparabbli jew it-titjib bijoloġiku ta' ħabitat substandard barra minn sit iddeżinjat li mbagħad jiġi inkluż fin-netwerk Natura 2000. It-tipi ta' ħabitats u l-ispeċijiet affettwati b'mod negattiv iridu tal-anqas jiġu kkumpensati fi proporzjonijiet komparabbli, iżda, b'kunsiderazzjoni tar-riskji għolja u l-inċertezza xjentifika involuti fit-tentattiv ta' ħolqien mill-ġdid jew restawr ta' ħabitats substandard, huwa rrakkomandat bil-qawwa li jiġu applikati proporzjonijiet ferm ogħla minn 1:1 jew aktar biex jiġi żgurat li l-miżuri tassew jwasslu għall-kumpens meħtieġ. Hija meqjusa prattika tajba li jiġu adottati miżuri kumpensatorji kemm jista' jkun viċin iż-żona affettwata sabiex jiġu mmassimizzati l-possibbiltajiet ta' protezzjoni tal-koerenza globali tan-netwerk Natura 2000. Għalhekk, il-lokalizzazzjoni tal-kumpens fi ħdan jew viċin s-sit tan-Natura 2000 ikkonċernat f'post li juri kundizzjonijiet xierqa sabiex il-miżuri jkunu ta' suċċess hija l-possibbiltà l-aktar ippreferuta. Madankollu, dan mhux dejjem ikun possibbli u huwa meħtieġ li tiġi stabbilita firxa ta' prijoritajiet li għandhom jiġu applikati meta jitfittxu postijiet li jissodisfaw ir-rekwiżiti tad-Direttiva dwar il-Ħabitats. F'dawn iċ-ċirkustanzi, il-probabbiltà ta' suċċess fuq perjodu twil hija evalwata l-aħjar minn studji xjentifiċi tat-tendenzi rrieżaminati mill-pari. L-Istati Membri jridu jagħtu attenzjoni partikolari meta l-effetti negattivi ta' pjan jew proġett jiġu prodotti f'ħabitats naturali rari jew f'ħabitats naturali li jeħtieġu perjodu twil ta' żmien biex jipprovdu l-istess funzjonalità ekoloġika. Għal ċerti ħabitats u speċijiet jista' sempliċiment ma jkunx possibbli li jsir kumpens għal xi telf fi ħdan limitu ta' żmien raġonevoli peress li l-iżvilupp tagħhom jista' jieħu deċennji jew ikun sempliċiment teknikament impossibbli. Finalment, il-miżuri kumpensatorji jeħtieġ li jkunu implimentati u funzjonali bis-sħiħ qabel ma tkun bdiet il-ħidma fuq il-pjan jew il-proġett. Dan sabiex jgħin itaffi l-effetti ta' ħsara tal-proġett fuq l-ispeċijiet u l-ħabitats billi jiġu offruti postijiet alternattivi xierqa fiż-żona kumpensatorja. Jekk dan ma jkunx jista' jinkiseb bis-sħiħ, l-awtoritajiet kompetenti jenħtieġ li jeħtieġu kumpens żejjed għat-telf interim li jseħħ fil-frattemp. L-informazzjoni dwar il-miżuri kumpensatorji jenħtieġ li tiġi sottomessa lill-Kummissjoni qabel ma jiġu implimentati u qabel t-twettiq tal-pjan jew il-proġett ikkonċernat. Għalhekk huwa rrakkomandat li l-informazzjoni dwar il-miżuri kumpensatorji tiġi sottomessa lill-Kummissjoni eżatt malli jkunu ġew adottati fil-proċess tal-ippjanar sabiex il-Kummissjoni tkun tista' tivvaluta jekk id-dispożizzjonijiet tad-direttiva jkunux qed jiġu applikati b'mod korrett. L-impatt ambjentali tat-trażmissjoni tal-enerġija tal-baħar fl-Ewropa assoċjat mal-industrija taż-żejt u l-gass fuq il-baħar kien is-suġġett ta' studju estensiv għal aktar minn 50 sena. Matul dak il-perjodu, it-tagħlimiet meħuda, it-teknoloġiji l-ġodda, u l-fehim aħjar tal-impatti rriżultaw f'korporatura sinifikanti ta' informazzjoni dwar kif jiġu evitati u/jew immitigati impatti potenzjali. Din l-informazzjoni mhijiex rilevanti biss għall-industrija taż-żejt u l-gass iżda wkoll għat-teknoloġiji tal-enerġija tal-baħar aktar ġodda bħal turbini eoliċi u tal-kurrent tal-baħar u infrastruttura futura assoċjata mal-Ġbir u l-Ħżin tal-Karbonju (CCS). F'din it-taqsima huma introdotti wkoll opportunitajiet u approċċi għal effetti ta' mitigazzjoni, abbażi ta' esperjenzi ta' prattika tajba mill-UE kollha u lil hinn minnha u l-qarrej jista' jiġi dirett ukoll lejn sorsi oħrajn ta' informazzjoni dwar dan is-suġġett. Id-distribuzzjoni globali mhux ugwali ta' sorsi tal-enerġija bħal żejt, gass, faħam u saħansitra ċerti sorsi rinnovabbli, meta mqabbla mal-postijiet fejn id-domanda tal-enerġija hija l-ogħla tfisser li hemm trasport konsiderevoli tal-enerġija, fil-forom kollha tiegħu, madwar id-dinja. Ammont sinifikanti tal-infrastruttura li nbniet biex tittrażmetti l-materjali meħtieġa fl-ambjent tal-baħar. Fl-Ewropa din ma tinsabx biss fl-ilmijiet relattivament baxxi tal-Pjattaforma, il-Baħar Baltiku, il-Baħar Irlandiż u l-Baħar tat-Tramuntana iżda wkoll fl-ilmijiet aktar fondi tal-Mediterran, il-Kanal Norveġiż u l-Atlantiku għat-Tramuntana u l-Punent tal-Gżejjer Brittaniċi. Il-kejbils u l-pipelines jipprovdu l-infrastruttura prinċipali, u hemm ukoll utenti ġodda potenzjali għal pipelines eżistenti bħall-użu bħala parti minn operazzjonijiet ta' CCS. Iż-żejt u l-gass ilhom is-sisien tal-industrija tal-enerġija fuq il-baħar fl-ilmijiet Ewropej għal kważi 50 sena sa mill-iskoperta tal-kampijiet ta' Brent u Forties fil-Baħar tat-Tramuntana fis-snin sittin. Pipelines ta' daqsijiet u materjali tal-kostruzzjoni differenti jipprovdu l-infrastruttura essenzjali għat-trasport ta' fluwidi involuti fil-produzzjoni taż-żejt u l-gass (Tabella 2). Tagħmir anċillari li jifforma parti mill-infrastruttura jinkludi saqqijiet tal-konkrit li jiżguraw linji tal-fluss għal qiegħ il-baħar, u inkroċjar li jista' jinbena bl-użu ta' saqqijiet, boroż mimlija b'ħalib tat-tajn u strutturi tal-konkrit ikkastjat b'materjal protettiv. Pereżempju ġie stmat li ntużaw 35,000 - 45,000 saqqu tal-konkrit fuq jew madwar infrastrutturi sottomarini taż-żejt u l-gass fis-settur tar-Renju Unit tal-Baħar tat-Tramuntana, u aktar minn 45 000 km ta' pipeline u kejbils (Oil & Gas UK, 2013). Il-pipelines taż-żejt u l-gass jinsabu fl-ibħra reġjonali kollha tal-Ewropa. Fil-Mediterran tliet pipelines jittrasportaw il-gass direttament mit-Tramuntana tal-Afrika għal Spanja u l-Italja. Il-pipelines u l-kejbils assoċjati ma' żviluppi kbar taż-żejt u l-gass fil-parti ta' fuq tal-Baħar tat-Tramuntana, żviluppi tal-gass fil-parti t'isfel tal-Baħar tat-Tramuntana kif ukoll bjar ta' produzzjoni fil-Baħar Irlandiż, il-Baħar Ċeltiku, il-Golf tal-Biskalja u l-Golf ta' Cadiz jifformaw parti wkoll mill-infrastruttura tat-trażmissjoni (OSPAR, 2010). Il-kejbils sottomarini assoċjati maż-żejt u l-gass fuq il-baħar huma komponent ieħor. Jintużaw erba' tipi differenti għat-trażmissjoni ta' Kurrent Alternat; kejbil iżolat biż-żejt b'konduttur singolu jew bi tlieta u kejbil iżolat bil-PoliEtilen (PEX) b'konduttur singolu jew bi tlieta. Dawn ma żdidux biss fin-numru hekk kif is-settur żviluppa matul l-aħħar 50 sena iżda wkoll fil-kumplessità teknika tagħhom sal-punt fejn ċerti installazzjonijiet fuq il-baħar, bħal faċilitajiet ta' Ħżin u Trasbord tal-Produzzjoni li Jżommu f'Wiċċ l-Ilma (FPSOs) jistgħu jiġu motorizzati minn faċilitajiet ibbażati fuq l-art permezz ta' kejbils sottomarini. Ir-Renju Unit għandu l-akbar ammont ta' kapaċità tar-riħ fuq il-baħar installata fl-Ewropa li tirrappreżenta 40.8 % tal-installazzjonijiet kollha. Il-Ġermanja ssegwi bi 32.5 %. Minkejja l-ebda kapaċità addizzjonali fl-2016, id-Danimarka tibqa' t-tielet l-akbar suq b'10.1 % u n-Netherlands (8.8 %) ħadet post il-Belġju (5.6 %) biex ikollha r-raba' l-akbar sehem fl-Ewropa L-infrastruttura tat-trażmissjoni meħtieġa mill-apparati tal-mewġ u l-kurrent x'aktarx li tkun simili għall-infrastruttura tat-trażmissjoni AC għar-riħ fuq il-baħar, minkejja li fil-futur jistgħu jitqiesu wkoll kejbils HVDC. Minħabba l-ambjenti aktar enerġetiċi li dawn jeħtieġu li jitniedu fihom, inkluż qiegħ il-baħar bil-blat imnaddaf attwali, madankollu jista' jkun hemm il-ħtieġa għal aktar arranġamenti ta' rmiġġ sofistikati. F'dan l-istadju tal-iżvilupp, il-faċilitajiet ta' ġenerazzjoni jkunu viċin il-plajja, b'anqas rekwiżiti tal-infrastruttura tal-kejbils u s-substazzjoni, meta mqabbla mas-settur aktar matur tar-riħ fuq il-baħar. Diversi interkonnessjonijiet HVDC medji u kbar jaqsmu l-Baltiku. Dawn jinkludu konnessjonijiet bejn il-Finlandja u l-Iżvezja, l-Iżvezja u l-Polonja, id-Danimarka u l-Ġermanja, u l-Iżvezja u l-Ġermanja. Il-konnessjoni NorNed twila 580 km fil-Baħar tat-Tramuntana, li tikkonnetti l-grilji tal-enerġija tan-Norveġja u n-Netherlands, hija l-akbar kejbil b'vultaġġ għoli sottomarin fid-dinja. Bħalissa hemm rotta ta' trażmissjoni tal-enerġija waħda biss bejn il-pajjiżi Mediterranji tan-Nofsinhar u tal-Lvant u l-Istati Membri tal-UE, bejn il-Marokk u Spanja, iżda hemm pjanijiet għal skemi oħrajn bħal bejn it-Tuneżija u l-Italja (operazzjonali sal-2017). Eżempji oħrajn huma l-konnessjonijiet sottomarini bejn l-Italja u l-Greċja, Korsika u l-Italja, u minn Sardinja għall-art tal-peninżula Taljana. Infrastruttura tat-trażmissjoni tal-enerġija futura fl-ibħra madwar l-Ewropa se tinvolvi manutenzjoni, titjib għal espansjoni, kif ukoll ċertu dekummissjonar. Dan se jkun meħtieġ biex isir l-aħjar użu minn riżorsi eżistenti biex tiġi akkomodata aktar kapaċità (għal ġenerazzjoni ta' sorsi rinnovabbli fuq il-baħar) u jittieħed vantaġġ minn teknoloġiji ta' ġenerazzjoni tal-baħar aktar ġodda. Il-bidliet qed jitmexxew ukoll minn kwistjonijiet strateġiċi bħall-ħtieġa għal sigurtà tal-enerġija aħjar, ottimizzazzjoni tas-sistema u l-kost tat-trażmissjoni. Il-Baħar tat-Tramuntana joffri opportunità unika għall-provvista ta' ammont sostanzjali ta' enerġija indiġena b'emissjoni baxxa ta' karbonju, prodotta viċin parti mill-Ewropa fejn tiġi ġġenerata parti kbira mill-PDG. Sal-2030, l-aspettazzjoni hija li din il-ġenerazzjoni l-ġdida se tiġi prinċipalment mill-ġenerazzjoni mir-riħ fuq il-baħar. Hemm ukoll potenzjal sinifikanti għall-integrazzjoni tal-kummerċ u tas-suq tal-elettriku, li tindirizza d-differenzi strutturali bejn il-prezz (bl-ingrossa) tal-elettriku bejn is-swieq fir-reġjun (bil-prezzijiet tar-Renju Unit ikunu ogħla b'mod sinifikanti minn dawk fuq il-kontinent). Il-Baħar tat-Tramuntana jippermetti wkoll il-wiri u l-użu fuq skala kbira ta' teknoloġiji b'emissjoni baxxa ta' karbonju, bħal CCS, enerġija mill-mewġ u mill-marea u ħżin tal-enerġija fuq il-baħar. Interkonnettività mtejba u l-iżvilupp ikkoordinat ta' grilja fuq il-baħar se jkunu ewlenin għall-isfruttament ta' dan il-potenzjal. Sistema integrata tar-riżorsi tal-enerġija fil-baħar tat-Tramuntana se tagħti spinta lit-tkabbir ekonomiku u l-ħolqien ta' impjiegi bi kwalifiki għoljin ħafna fir-reġjun. L-iżvilupp ta' tali sistema se jkun ta' benefiċċju għall-pajjiżi kollha, minħabba l-ħafna kumplimentarjetajiet fil-profili tal-enerġija tal-pajjiżi. Infrastruttura tal-baħar eżistenti tittrasporta volumi kbar ta' żejt u gass madwar l-Ewropa u lil hinn minnha. Dan mhux talli għandu jkompli, talli x'aktarx li jiġi ssupplimentat hekk kif il-produzzjoni ssir vijabbli aktar lil hinn fuq il-baħar u jsiru skoperti ġodda bħal fil-kampijiet tal-idrokarburi fil-baċir ta' Levant fil-Lvant tal-Mediterran. Hemm proposti tal-infrastruttura li jimmiraw lejn it-trasport tal-gass mir-Russja, ir-Reġjun Kaspju, il-Lvant Nofsani, il-Lvant tal-Mediterran u l-Afrika ta' Fuq lejn l-Unjoni Ewropea. Diversi minn dawn il-proposti jinkludu taqsimiet ta' pipelines sottomarini fil-Baħar l-Iswed, il-Baħar Mediterran u l-Baħar Adrijatiku. Il-ħtiġijiet tal-infrastruttura għal CCS fl-Ewropa mhumiex ċari fejn ir-rekwiżiti tal-pipeline assoċjati tal-futur huma diffiċli biex jiġu previsti minkejja li ċerti proposti laħqu stadju ta' konsultazzjoni pubblika. Finalment, jenħtieġ li jiġi nnotat li d-dekummissjonar ta' infrastruttura tal-enerġija qed isir rilevanti wkoll. Fil-Baħar tat-Tramuntana dan ilu għaddej mis-snin disgħin hekk kif is-sistemi jilħqu t-tmiem tal-ħajja ekonomika tagħhom. Ir-rekwiżiti ġenerali tad-Direttiva dwar il-Ħabitats u dwar l-Għasafar, inklużi l-istabbiliment u l-ġestjoni tan-netwerk Natura 2000, huma deskritti fit-Taqsima 2 ta' dan id-dokument. Din it-taqsima tenfasizza u telabora dwar aspetti li huma rilevanti b'mod speċjali għall-ippjanar jew l-implimentazzjoni ta' pjanijiet u proġetti ġodda tal-infrastruttura tal-enerġija fl-ambjent tal-baħar, inklużi rabtiet mad-Direttiva Kwadru dwar l-Istrateġija Marina (MSFD). Id-Direttiva dwar il-Ħabitats telenka madwar 230 ħabitat fl-Anness I li għalihom id-deżinjazzjoni ta' siti protetti kif ukoll miżuri oħrajn huma meħtieġa biex jinkiseb l-istat ta' konservazzjoni favorevoli (FCS) tagħhom. Għaxra minn dawn il-ħabitats huma ttrattati bħala "marini" għall-finijiet ta' rapportar; 1110 Sikek tar-ramel li huma dejjem xi ftit mgħottija bl-ilma baħar 1140 Meded tat-tajn u tar-ramel li mhumiex mgħottija meta l-baħar jofrogħ 1160 Daħliet u bajjiet kbar b'ilma baxx 1180 Strutturi taħt il-baħar maħluqin minn gass li jnixxi 1650 Daħliet dojoq tal-Baltiku Boreali 8330 Għerien li jinsabu kompletament jew parzjalment taħt il-baħar. Id-Direttiva dwar il-Ħabitats u d-Direttiva dwar l-Għasafar jeħtieġu wkoll li jiġu introdotti miżuri protettivi għal ċerti speċijiet tal-baħar, li ħafna minnhom huma mobbli ħafna. Fil-każ tad-Direttiva dwar il-Ħabitats dawn huma ċ-ċetaċji, il-bumerini, ir-rettili, il-ħut, l-invertebrati u l-pjanti elenkati fl-Anness II jew IV. Id-Direttiva dwar l-Għasafar tistabbilixxi sistema ġenerali ta' protezzjoni għall-ispeċijiet tal-għasafar selvaġġi naturali kollha li jinsabu fl-UE, inklużi l-għasafar tal-baħar. L-iżviluppaturi u dawk li jippjanaw jeħtieġ li jivvalutaw il-vulnerabbiltà u l-impatti potenzjali ta' infrastruttura tal-enerġija tal-baħar fuq dawn il-ħabitats u l-ispeċijiet tal-baħar kemm fi ħdan kif ukoll barra mill-konfini tas-siti tan-Natura 2000. Fejn jitqies li l-attività ma tkunx pjan jew proġett fis-sens tal-Artikolu 6.3, l-Istati Membri madankollu jridu jiżguraw li l-ispeċijiet u l-ħabitats li sit ġie ddeżinjat għalihom ma jiddeterjorawx f'konformità mal-Artikolu 6.2. Jekk l-attivitajiet ikunu konnessi direttament ma' jew neċessarji għall-ġestjoni tas-sit (skont l-Artikolu 6.3), imbagħad Valutazzjoni Xierqa tista' ma tkunx meħtieġa. L-Artikolu 12 tad-Direttiva dwar il-Ħabitats u l-Artikolu 5 tad-Direttiva dwar l-Għasafar jeħtieġu li l-Istati Membri jipproteġu rispettivament l-ispeċijiet ta' interess għall-Komunità tal-Anness IV u l-għasafar selvaġġi kollha fil-medda naturali tagħhom fi ħdan l-UE. Jitqiesu żewġ kategoriji wiesgħa ta' ħabitats fil-valutazzjonijiet, id-determinazzjoni, u l-monitoraġġ ta' GES: ħabitats predominanti u ħabitats speċjali. Dawn tal-aħħar jirreferu b'mod speċjali għal dawk irrikonoxxuti jew identifikati skont il-leġiżlazzjoni tal-Komunità (eż. id-Direttivi dwar il-Ħabitats u dwar l-Għasafar) jew Konvenzjonijiet Internazzjonali, bħala li jkunu ta' interess xjentifiku jew ta' bijodiversità speċjali. It-trikkib mal-ħabitats tal-baħar elenkati skont id-Direttiva dwar il-Ħabitats huwa muri fit-Tabella 4. L-MSFD ma tiffokax fuq speċijiet partikolari iżda pjuttost tindirizza l-elementi kollha tal-bijodiversità tal-baħar. L-ispeċijiet kollha koperti mid-Direttiva dwar l-Għasafar u dwar il-Ħabitats għalhekk se jaqgħu wkoll taħt il-mandat tal-MSFD bħala parti minn valutazzjoni ta' GES. L-Unjoni Ewropea u l-Istati Membri tagħha, kif ukoll pajjiżi Ewropej oħrajn huma Partijiet Kontraenti għal diversi Konvenzjonijiet u Ftehimiet ambjentali internazzjonali rilevanti. Dawn għenu jifformaw il-qafas legali għal politika u leġiżlazzjoni dwar il-bijodiversità fi ħdan l-UE u għenu wkoll jiddefinixxu r-relazzjoni bejn l-UE u pajjiżi oħrajn. L-oqfsa legali Ewropej u nazzjonali dwar il-konservazzjoni tan-natura u l-bijodiversità jridu jqisu bis-sħiħ l-impenji li saru skont dawn il-Konvenzjonijiet u l-Ftehimiet. L-aktar rilevanti għall-konservazzjoni tal-bijodiversità fl-Ewropa fil-kuntest tal-infrastruttura tal-enerġija tal-baħar huma deskritti hawn taħt. L-impatti ambjentali tal-infrastruttura tal-enerġija fuq il-bijodiversità tal-baħar jistgħu jirriżultaw minn pressjonijiet bijoloġiċi, fiżiċi u kimiċi, b'effetti preċiżi skont firxa ta' fatturi. Dawn jinkludu jekk l-infrastruttura hijiex f'fażi ta' installazzjoni, operazzjonali jew ta' dekummissjonar; it-twaqqit u l-frekwenza tax-xogħlijiet; l-iskala tal-infrastruttura; u fejn din tinsab. Il-pressjonijiet fuq ħabitats u speċijiet protetti jistgħu jkunu indiretti kif ukoll diretti, u l-impatti jistgħu jkunu akuti jew kroniċi. L-impatti potenzjali fuq ħabitats u speċijiet tan-Natura 2000 huma mogħtija fil-qosor fit-Tabella 5. L-effetti u l-miżuri ta' mitigazzjoni potenzjali huma deskritti hawn taħt. Il-proġetti se jeħtieġu li jiġu vvalutati fuq bażi ta' każ b'każ biex jiġi ddeterminat jekk tali miżuri jkunux biżżejjed biex jiġi ssalvagwardjat l-interess tan-Natura 2000. Madankollu, għall-pjanijiet u l-proġetti tal-infrastruttura tal-enerġija tal-baħar, il-limitazzjonijiet li jistgħu jaffettwaw l-adegwatezza ta' AAs jinkludu: Disponibbiltà tad-data, aċċessibbiltà u abbiltà ta' ġbir ta' data rilevanti Ftehim xjentifiku – ta' proċessi ekoloġiċi, sensittività ta' ħabitats u speċijiet tan-Natura 2000 tal-baħar għal pressjonijiet partikolari, u effetti kumulattivi potenzjali Strateġiji ta' mitigazzjoni – limitu ta' żmien qasir biex tiġi ddeterminata l-effettività, żvilupp sperimentali jew dgħajjef sa issa Tip ta' żvilupp – ġdid, għadu qed jiġi żviluppat, u kumpless fis-sens li jista' jkun hemm komponenti kemm tal-art kif ukoll tal-baħar Huwa l-każ ukoll li għal sorsi rinnovabbli tal-baħar [enerġija mir-riħ u l-marea], ħafna mill-ħidma tal-valutazzjoni tal-impatt sa issa kienet tikkonċerna l-apparati ta' ġenerazzjoni. Dawn għadhom iridu jiġu operazzjonalizzati fuq skali fejn dawn jistgħu jsiru operazzjonijiet vijabbli b'mod kummerċjali. L-impatti ambjentali potenzjali ta' firxiet u l-infrastruttura tat-trażmissjoni meħtieġa tagħhom għalhekk għadha trid tiġi ttestjata. Hemm ukoll inċertezza fil-fehim tagħna tal-iskala u l-kumplessità tal-effetti kkombinati u kumulattivi tal-infrastruttura tal-enerġija tal-baħar flimkien ma' attivitajiet marittimi oħrajn, u b'hekk il-ħtieġa għall-ippjanar strateġiku kif issuġġerit fit-Taqsima 4. Valutazzjoni ta' każ b'każ tipikament se tkun meħtieġa sabiex jiġu identifikati t-tip u s-serjetà tal-impatti probabbli b'referenza għaċ-ċirkustanzi speċifiċi tas-sit u d-data disponibbli. bħala post improbabbli ta' rotta ġdida mekkaniżmi u impatti li għadhom mhux mifhuma sew mhux magħrufa/mhux mifhuma sew Hemm korporatura sinifikanti ta' informazzjoni dwar l-impatti potenzjali ta' pipelines sottomarini minħabba l-użu estensiv u fit-tul tagħhom għat-trasport taż-żejt u l-gass fl-ambjent tal-baħar. It-tqegħid tal-kejbils huwa wkoll teknoloġija użata b'mod wiesa' minkejja li ħafna informazzjoni dwar l-impatti ambjentali potenzjali ġejja mis-settur tat-telekomunikazzjonijiet. Il-kejbils użati għat-trasferiment tal-enerġija huma ġeneralment aktar tqal, aktar riġidi u jkollhom dijametru akbar. Modi kif jiġu evitati jew immitigati impatti ambjentali kemm ta' kejbils kif ukoll ta' pipelines kienu wkoll soġġetti għal investigazzjoni u jinkludu strateġiji ta' evitar u ta' mitigazzjoni rilevanti għall-ħabitats u l-ispeċijiet tan-Natura 2000. L-introduzzjoni ta' wċuħ ibsin artifiċjali tal-kejbils u l-pipelines kif ukoll armatura tal-blat u saqqijiet tal-konkrit għall-protezzjoni ta' infrastruttura operazzjonali jew pipelines dekummissjonati jista' jkollha effett lokalizzat billi tippermetti l-kolonizzazzjoni minn speċijiet mhux tipiċi ta' ħabitats ta' sediment artab. Hemm ukoll il-potenzjal li speċijiet aljeni invażivi jikkolonizzaw u jinfirxu minn tali strutturi. Bidliet fit-turbidità, il-kurrenti ta' qiegħ il-baħar u t-topografija huma pressjoni potenzjali oħra fuq il-komunitajiet tal-qiegħ fil-viċinanza ta' kejbils u pipelines, filwaqt li bidliet fl-i boxxli ta' alimentazzjoni, tfixkil, u spostament matul ix-xogħlijiet ta' installazzjoni jista' jkollhom impatt fuq mammiferi tal-baħar u għasafar tal-baħar protetti skont id-Direttivi dwar il-Ħabitats u dwar l-Għasafar. Hemm anqas għarfien dwar l-effetti tal-kampijiet elettromanjetiċi (EMF) madwar il-kejbils iżda din tista' tkun problema għal ħut bħall-isturjun, speċi protetta skont id-Direttiva dwar il-Ħabitats, li huwa magħruf li kapaċi jidentifika dawn it-tipi ta' kampijiet. L-emissjonijiet tas-sħana jista' wkoll ikollhom impatt fuq ċerti speċijiet li huma sensittivi anki għal żidiet żgħar fit-temperatura ambjentali iżda t-tip u s-sinifikanza ta' kwalunkwe effett fuq il-komunitajiet tal-qiegħ bħal dawk assoċjati mal-ħabitats tas-sikek tar-ramel mhumiex magħrufa. It-tnaqqis u l-evitar ta' tali emissjonijiet bid-disinn tal-kejbil huma diskussi fit-taqsima dwar il-miżuri ta' mitigazzjoni. Ir-riskji u l-impatti potenzjali ta' kontaminazzjoni kimika fuq ħabitats u speċijiet tan-Natura 2000 huma aspetti oħrajn li jeħtieġ li jitqiesu. Dawn jistgħu jinħolqu minn pipelines bil-ħsara, tfixkil ta' sedimenti kkontaminati jew sustanzi perikolużi, jew mit-tkissir ta' kejbils. L-emissjonijiet mill-bastimenti involuti fil-kostruzzjoni u l-manutenzjoni tal-infrastruttura jista' jkollhom implikazzjonijiet ta' kwalità tal-ilma minkejja li huwa diffiċli li dawn jiġu separati mill-emissjonijiet assoċjati b'mod aktar ġenerali max-xogħlijiet ta' kostruzzjoni u ta' manutenzjoni fuq il-baħar. x: Miżura importanti; (x) miżura anqas importanti; * Għarfien insuffiċjenti It-taqsimiet li ġejjin jipprovdu aktar dettalji dwar l-impatti potenzjali u l-miżuri ta' mitigazzjoni li kienu jikkonċernaw l-installazzjoni, l-operazzjoni u d-dekummissjonar ta' kejbils u pipelines. Filwaqt li ċerti speċijiet mobbli jistgħu jevitaw iż-żona mfixkla, ħafna speċijiet sessili ma jistgħux u ċerti ħabitats tal-iskollijiet bijoġeniċi bħall-mergħat tal-horse mussel u l-mergħat tal-maerl, żewġ tipi ta' subħabitats ta' sikek tar-ramel submareali, kif ukoll il-mergħat tal-ħaxix tal-baħar jistgħu jkunu partikolarment vulnerabbli għal telf dirett jew fgar minn sedimenti sospiżi (eż. Il-ħsara lokalizzata ta' komunitajiet tal-qiegħ ta' ħabitats tal-iskollijiet tista' tirriżulta wkoll meta l-kejbils jaqsmu żoni ta' qiegħ il-baħar bil-blat kemm permezz ta' brix kif ukoll bit-tħaffir ta' trinek ġo blat artab u iebes. Is-sospensjoni mill-ġdid u l-mobilizzazzjoni mill-ġdid ta' nutrijenti u sustanzi perikolużi matul operazzjonijiet ta' tħaffir ta' trinek joħolqu riskji f'żoni ta' sediment ikkontaminat filwaqt li bidliet fil-profil ta' qiegħ il-baħar jistgħu jwasslu għal bidliet fir-reġim idrodinamiku. Dan jista' jaffettwa l-istabbiltà ta' ħabitats submareali, bħal sikek tar-ramel, kif ukoll jibdel potenzjalment il-komunitajiet tal-baħar assoċjati. Kunsiderazzjoni finali hija l-impatt potenzjali tal-attivitajiet ta' kummissjonar. Fil-każ ta' pipelines, dan jinvolvi ppumpjar permezz ta' ilma tat-test li fih bijoċidi u inibituri tal-korrużjoni. Il-kompożizzjoni u t-tixrid ta' ilmijiet tat-test jeħtieġ li jiġu ddeterminati, minkejja li l-konċentrazzjonijiet miżjuda fil-punti tar-rilaxx huma ġeneralment meqjusa li jkunu għal perjodu qasir. Hemm informazzjoni insuffiċjenti biex jitkejlu l-effetti potenzjali fuq il-komunitajiet tal-baħar assoċjati mal-ħabitats tan-Natura 2000 u fuq l-ispeċijiet protetti. Dawn l-istudji jissuġġerixxu li minkejja li l-impatti fuq komunitajiet tas-sediment artab submareali bħal dawk li jinsabu f'sikek tar-ramel fil-baxx jistgħu jkunu sinifikanti, dawn jista' jkollhom ħajja relattivament qasira u jkunu limitati għal kuritur tal-kejbil ta' wisa' forsi ta' 10 m (OSPAR, 2009). Effetti aktar fit-tul jistgħu jidhru fuq skollijiet bijoġeniċi magħmula minn speċijiet sensittivi għall-fgar bħall-mergħat tal-maerl, fuq strutturi taħt il-baħar maħluqin minn gassijiet li jnixxu jew fuq speċijiet li ilhom jgħixu għal żmien partikolarment twil u li jdumu biex jistabbilixxu rwieħhom mill-ġdid, bħall-iskollijiet tal-horse mussel. L-effetti preċiżi se jiddependu mill-ħabitats preżenti u l-karatteristiċi tas-sit. F'żoni ta' ilmijiet bil-blat, b'ramel mobbli ħafna jew fondi, fejn qiegħ il-baħar ma jkunx xieraq għall-irdim ta' kejbils u pipelines, l-infrastruttura tista' tiġi protetta jew stabbilizzata minn armatura tal-blat u saqqijiet tal-konkrit. Żieda temporanja fit-turbidità fil-viċinanza tal-operazzjonijiet tkun probabbli wkoll meta ma jseħħ l-ebda tħaffir ta' trinek. It-tfigħ ta' blat jista' jinvolvi t-tqegħid ta' tunnellata waħda ta' blat għal kull metru kwadru, 5 m fuq kull naħa tal-pipeline, u għalhekk jista' jiġi introdott ammont sinifikanti ta' materjal ta' karattru differenti għas-sedimenti eżistenti fiż-żona qabel l-installazzjoni. Il-miżuri ta' mitigazzjoni relatati mat-tlugħ fuq l-art tal-kejbil u l-ħofra ta' tranżizzjoni tul ħabitats intermareali bħal dawk fl-estwarji, ivarjaw minn dirottar għall-evitar ta' żoni sensittivi, minimizzazzjoni taż-żona affettwata, twaqqit bir-reqqa tax-xogħlijiet ta' kostruzzjoni għall-evitar ta' tfixkil u użu ta' tekniki ta' tħaffir anqas ta' ħsara. Dawn huma wħud mill-miżuri ta' mitigazzjoni li ġew maqbula meta tqiegħdu l-kejbils ta' esportazzjoni tul żona intermareali tal-Estwarju ta' Swale biex jikkonnetti l-park eoliku fuq il-baħar London Array mal-grilja tat-trażmissjoni (London Array/National Grid 2007). Ma twettaq l-ebda xogħol fi ħdan is-sit Swale SPA u Ramsar, jew fi ħdan 500 m mill-konfini tas-subsoil, matul il-perjodu tal-1 ta' Ottubru sal-31 ta' Marzu L-ebda xogħol fi kwalunkwe ħin fi ħdan żoni li jappoġġaw mergħat ta' ħaxixet is-sallura jew fi ħdan il-mergħat prinċipali tal-molluski. Dan jinkludi x-xogħlijiet kollha assoċjati mat-tqegħid ta' kejbils, inkluża l-pożizzjoni tal-punti ta' ankraġġ għaċ-ċattri (jekk meħtieġ). Il-kejbils installati tul iż-żona intermareali jenħtieġ li jintradmu sa fond ta' mhux anqas minn 1 m, u normalment jiġu installati permezz ta' ħrit jew/u tħaffir ta' trinek. Jekk jintuża t-tħaffir ta' trinek fi ħdan iż-żona intermareali, it-tħaffir u l-mili lura sussegwenti tat-trinka tal-kejbil jenħtieġ li jitwettqu b'tali mod li jinżamm il-profil tas-sediment. Il-ġett jenħtieġ li jintuża biss bħala teknika eċċezzjonali, soġġetta għal approvazzjoni minn qabel u monitoraġġ Stħarriġiet ornitoloġiċi taż-żoni tal-blat tal-plajja, intermareali u fuq l-art jenħtieġ li jitwettqu bejn Ottubru u Marzu f'kull sena tal-kostruzzjoni u għal mill-anqas sena M'għandu jitwettaq l-ebda xogħol qabel ma jkunu ġew approvati l-miżuri rigward l-immaniġġjar u l-ħżin ta' sustanzi potenzjalment perikolużi, ir-rispons għat-tixrid u l-provvista għal skular tal-ilma tal-wiċċ mill-korpi regolatorji xierqa Il-persunal/il-kuntratturi għandhom jingħataw tagħrif dwar il-postijiet ta' karatteristiċi ambjentalment sensittivi u dwar il-prattika tax-xogħol meħtieġa għas-salvagwardja ta' dawn il-karatteristiċi Il-metodi ta' tqegħid ta' kejbils intermareali jenħtieġ li jintgħażlu biex inaqsu għall-minimu possibbli l-liberazzjoni ta' sediment sospiż L-attivitajiet tal-kostruzzjoni jenħtieġ li jitwettqu b'mod li jimminimizza t-tfixkil għall-għasafar eż. tekniki tad-dawl direzzjonali. L-istorbju mit-tqegħid ta' pipelines u kejbils huwa tipikament assoċjat mat-tħaffir ta' trinek, tqegħid ta' pajpijiet, u tqegħid ta' blat. Fil-każ tal-kejbil ta' esportazzjoni ta' 65 km ippropost mill-Park Eoliku Fuq il-Baħar Beatrice fil-Moray Firth, l-istorbju tal-installazzjoni kien distint bl-immudellar li identifika ż-żona ta' tfixkil potenzjali għal speċijiet differenti (ara l-kaxxa hawn taħt). Il-valutazzjoni tal-OSPAR hija li m'hemm l-ebda indikazzjoni ċara li l-istorbju taħt il-baħar ikkawżat mill-installazzjoni ta' kejbils sottomarini joħloq riskju għoli għall-fawna tal-baħar (OSPAR, 2009). F'dan il-każ kien previst li jkun hemm tfixkil ta' storbju lokalizzat fuq perjodu qasir matul l-operazzjonijiet ta' tqegħid ta' kejbil li jista' jwassal għal spostament temporanju ta' mammiferi tal-baħar minn proporzjon żgħir ħafna tal-ħabitat xieraq tagħhom (Arcus, 2012). Aspetti oħrajn tax-xogħlijiet ta' kostruzzjoni tqiesu li huma sinifikanti għad-denfil geddumu qasir u l-bumerin u konsegwentementi soġġetti għal miżuri ta' mitigazzjoni eż. "bidu bil-mod" għal operazzjonijiet ta' tqegħid ta' arbli, u l-użu ta' osservaturi tal-mammiferi tal-baħar. L-impatti negattivi assoċjati mal-kejbils u l-pipelines operazzjonali huma l-aktar probabbli li jirriżultaw mit-tniġġis. Dan jista' jkun minn inċidenti akuti bħal rilaxxi aċċidentali minn bastimenti ta' sostenn operazzjonali jew minn ksur ta' pipelines. Jistgħu jseħħu effetti kroniċi li jirriżultaw mill-ksur ta' kejbils u pipelines u l-lissija ta' kimiċi. L-effetti probabbli ta' kampijiet elettromanjetiċi (EMF) u żidiet fit-temperatura madwar il-kejbils huma anqas studjati sew. Ix-xogħlijiet ta' manutenzjoni u tiswija li jirriżultaw fis-sospensjoni mill-ġdid ta' sedimenti u sustanzi perikolużi jirriżultaw f'effetti simili għal dawk deskritti matul ix-xogħol ta' installazzjoni. Ħsara għal pipeline tista' tirriżulta minn korrużjoni, movimenti ta' qiegħ il-baħar, u kuntatt ma' ankri u rkaptu tas-sajd tal-qiegħ. Il-konsegwenzi jistgħu jkunu tnixxijiet żgħar għal perjodu qasir jew perjodu twil jew flussi qawwija aktar katastrofiċi li jirriżultaw f'inċidenti kbar ta' tniġġis. Il-bażi tad-data Ewropea dwar l-inċidenti tal-pipelines tal-gass tidentifika interferenza esterna bħala l-aktar kawża komuni ta' inċidenti (48.4 %) segwita minn difett fil-korrużjoni/falliment u korrużjoni tal-materjal iżda ma ssirx distinzjoni bejn pipelines sottomarini u tal-gass oħrajn (EGIG, 2011). L-idrokarburi, u gassijiet bħad-diossidu tal-karbonju, il-metan, u s-sulfur tal-idroġenu huma wħud mill-kontaminanti li jistgħu jiġu introdotti fil-kolonna tal-ilma. Sors ieħor ta' kontaminanti huwa l-anodi ssagrifikati użati biex inaqqsu r-rata tal-korrużjoni tal-pipelines fl-ilma baħar, Il-komponenti ta' dawn l-anodi (il-merkurju, ir-ram, il-kadmju u ċ-ċomb) jistgħu jiċċaqilqu tul is-sediment u jakkumulaw f'ċerti speċijiet tal-baħar. Ir-rata ta' korrużjoni ta' dawn l-anodi se tiddependi mill-karatteristiċi tas-sit bħall-fond, it-temperatura u s-salinità tal-ilma. Il-probabbiltà ta' effetti fuq il-ħabitats u l-ispeċijiet tan-Natura 2000 mhix ċara. L-approċċ prinċipali għall-mitigazzjoni tat-tniġġis mill-kejbils u l-pipelines huwa li jiġi mminimizzat ir-riskju ta' rilaxxi, b'disinn jew spezzjoni regolari. Il-monitoraġġ regolari jaġixxi bħala sistema ta' twissija bikrija, u l-ippjanar ta' kontinġenza jistabbilixxi miżuri biex jitnaqqas kwalunkwe impatt fuq il-ħabitats u l-ispeċijiet tal-baħar f'każ li jseħħu inċidenti. Ċerta mitigazzjoni diġà ġiet inkorporata permezz ta' lqugħ standard tal-industrija li jirrestrinġi l-kampijiet elettriċi emessi b'mod dirett iżda mhux il-komponent manjetiku. Possibbiltajiet oħrajn huma modifiki fid-disinn tal-kejbil, tnaqqis fil-fluss tal-kurrent, u rdim aktar fil-fond. Il-mekkaniżmi u l-impatti ta' EMF fuq organiżmi tal-baħar mhumiex mifhuma bis-sħiħ u lanqas mhija s-sinifikanza tal-livelli emessi meta mqabbla ma' dak tal-kamp ġeomanjetiku tad-Dinja. Il-prattika attwali fl-Ewropa tinvolvi kunsiderazzjoni tal-EMF fil-VIA u proċessi ta' kunsens iżda b'livelli differenti ta' obbligu fir-rigward tal-monitoraġġ u l-investigazzjoni ta' kwalunkwe effett potenzjali fi Stati Membri differenti. Tekniki użati għat-tneħħija ta' pipelines bħal tkebbib invers, qtugħ u rfigħ, u rmonkar fil-wiċċ jew f'fond ikkontrollat jistgħu jkunu ta' ħsara diretta għall-ħabitats ta' qiegħ il-baħar, ifixklu jew jispostaw speċijiet mobbli u jnaqqsu l-kwalità tal-ilma jekk ikun hemm rilaxxi fil-baħar mit-traffiku tal-bastimenti u l-operazzjonijiet. It-tfixkil fiżiku għal qiegħ il-baħar, iż-żidiet fit-turbidità, il-fgar potenzjali tal-benthos u r-rati ta' rkupru x'aktarx li jkunu simili għal dawk deskritti għall-installazzjoni, li jkollhom impatt fuq l-istess ħabitats u speċijiet f'żona fuq kull naħa tal-pipeline. Saqqijiet eqdem jew dawk li jkunu nkisru jista' jkun meħtieġ li jitneħħew minn gafef konvenzjonali. Meta jkun meħtieġ li jitqiegħed blat protettiv fuq qiegħ il-baħar biex jipproteġi taqsimiet tal-pipelines dekummissjonati, dan se jipprovdi wiċċ iebes għall-irbit f'żoni li huma b'mod predominanti ta' sediment artab, li jibdel il-komunitajiet tal-baħar f'dawn iż-żoni. Il-proġetti ta' infrastruttura tal-enerġija tal-baħar ma jseħħux f'iżolament. Dawn huma parti minn skemi ta' żejt u gass, CCS, riħ fuq il-baħar u sorsi rinnovabbli mill-baħar u jistgħu jkunu jinsabu wkoll viċin pjanijiet u proġetti oħrajn. L-effett kumulattiv ta' dawn l-attivitajiet, kemm jekk tal-passat, tal-preżent jew ippjanat għall-futur, jista' jirriżulta f'effetti ambjentali kumulattivi fuq ħabitats u speċijiet tan-Natura 2000. Speċijiet mobbli ħafna bħall-mammiferi tal-baħar, il-ħut u l-għasafar tal-baħar jistgħu jkunu partikolarment vulnerabbli peress li dawn jistgħu jkunu affettwati minn attivitajiet f'varjetà ta' postijiet, inklużi xi wħud li jkun hemm distanza twila bejniethom. Effetti kumulattivi jistgħu jirriżultaw fi ħdan proġett individwali, pereżempju, minħabba d-densità tal-infrastruttura u attivitajiet f'post wieħed (kejbils, pipelines, pjattaformi, traffiku tal-bastimenti tal-manutenzjoni). Il-potenzjal għal effetti kumulattivi jirriżulta wkoll meta jkun hemm skemi oħrajn fil-viċinanza. Fil-każ tal-park eoliku fuq il-baħar tal-kamp Beatrice fil-parti ta' fuq tal-Baħar tat-Tramuntana, l-istorbju previst mit-tqegħid tal-kejbils u żieda fis-solidi sospiżi fil-viċinanza tax-xogħlijiet ta' trażmissjoni ma kinux meqjusa bħala sinifikanti. Madankollu, meta meqjusa flimkien ma' attivitajiet oħrajn fis-sit u skema oħra fil-viċinanzi ta' sorsi rinnovabbli fuq il-baħar, l-istorbju tal-kostruzzjoni simultanju ġie vvalutat bħala li potenzjalment ikollu effett kumulattiv fuq l-aringa, is-sallura, is-salamun u t-trota tal-baħar. Min-naħa l-oħra, meta ż-żewġ żviluppi tqiesu flimkien, l-ebda effett addizzjonali fuq it-trasport tas-sediment ma tqies li kien probabbli (Arcus, 2012). Il-valutazzjoni tal-impatt kumulattiv jeħtieġ li titwettaq bħala parti minn VIA, VAS u hija rekwiżit legali għall-Valutazzjoni Xierqa ta' pjanijiet u proġetti skont id-Direttiva dwar il-Ħabitats. Id-definizzjoni tal-ambitu ta' impatti potenzjali, is-suġġeriment ta' miżuri ta' mitigazzjoni u ta' monitoraġġ kif ukoll ir-rapportar dwar żoni ta' inċertezza huma elementi ewlenin. Hemm gwida kemm ġenerika kif ukoll speċifika għas-settur dwar il-valutazzjoni ta' effetti kumulattivi (eż. RenewableUK, 2013) b'aktar dettall ipprovdut fit-Taqsima 7.3 ta' dan id-dokument. Gwida dwar l-approċċ għall-mitigazzjoni hija stabbilita fit-Taqsima 5 ta' dan id-dokument. L-opportunitajiet ewlenin għall-mitigazzjoni tal-impatti potenzjali tal-proġetti ta' infrastruttura tal-enerġija tal-baħar fuq ħabitats u speċijiet tan-Natura 2000 huma elenkati hawn taħt. Definizzjoni tal-ambitu, skrinjar u evalwazzjoni tal-istadji ta' installazzjoni, operazzjoni u dekummissjonar biex jiġu identifikati pressjonijiet, effetti u impatti potenzjali fuq ħabitats u speċijiet tan-Natura 2000. Il-miżuri ta' mitigazzjoni li għandhom jiġu pproposti bħala parti minn dan il-proċess. Evitar ta' substazzjonijiet tal-kostruzzjoni/stazzjonijiet ta' konverżjoni fis-siti tan-Natura 2000 Evitar ta' rotot minn ġo żoni fejn hemm riskju ta' tfixkil ta' sustanzi perikolużi jew sedimenti kkontaminati Tnaqqis taż-żona ta' tfixkil bil-minimizzazzjoni tal-kurituri tat-trinek, pereżempju billi jitqiesu t-tip tal-infrastruttura, id-daqs, l-ispazju bejn it-trinek, ir-raggruppar tal-kejbils, u r-rotot paralleli Minimizzazzjoni ta' konnessjonijiet bil-kejbil bejn apparati ta' ġenerazzjoni (interkonnessi), stazzjonijiet u substazzjonijiet ta' konverżjoni u punti tad-dħul tal-grilja fuq l-art. Użu ta' metodi ta' installazzjoni (eż. ħrit, ġett, tħaffir direzzjonali orizzontali, digi kaxxun) li jimminimizzaw it-tfixkil għal qiegħ il-baħar u l-ħabitats intermareali. Kunsiderazzjoni ta' opportunitajiet għall-koordinazzjoni tax-xogħol ta' installazzjoni fi trinek u għall-installazzjoni ta' kapaċità żejda b'antiċipazzjoni għal żvilupp fil-futur Minimizzazzjoni tal-ammont ta' materjali li għandu jintefa' fuq qiegħ il-baħar Minimizzazzjoni taż-żminijiet ta' installazzjoni u dekummissjonar biex jitnaqqas il-perjodu ta' tfixkil. Minimizzazzjoni taż-żmien bejn it-tħaffir ta' trinek u l-irdim tal-kejbils u l-pipelines Skedar ta' operazzjonijiet ta' installazzjoni u dekummissjonar biex jiġu evitati perjodi meta t-tfixkil ta' speċijiet protetti x'aktarx li jkollu effetti sinifikanti bħall-istaġuni tat-tgħammir u tal-migrazzjoni. Valutazzjoni tad-daqs u t-tip ta' infrastruttura meħtieġa b'referenza għall-impatt ambjentali probabbli eż. tipi ta' kejbils biex jitnaqqsu l-kobor u l-portata ta' EMFs. Evitar ta' metodi ta' installazzjoni u dekummissjonar li x'aktarx li jirriżultaw fi storbju u tfixkil viżiv eż. splussivi taħt il-baħar Użu ta' miżuri ta' mitigazzjoni biex jitnaqqas ir-riskju ta' inċidenti ta' tniġġis u jkun hemm miżuri ta' kontinġenza li jittrattaw l-inċidenti f'każ li jseħħu Użu ta' miżuri ta' mitigazzjoni biex jitnaqqas ir-riskju ta' impatt fejn l-istorbju x'aktarx li jkun ta' problema eż. miżuri ta' mitigazzjoni għal ħoss attiv (purtieri tal-bżieżaq, piluni ta' iżolament, digi kaxxun), bidu bil-mod u osservaturi tal-mammiferi tal-baħar meta jitqiegħdu arbli. Tnaqqis tal-kobor u l-portata tal-EMF bir-rieżami tat-tip ta' kejbil u l-fond tal-irdim Konsistenza mal-obbligi legali, għażla ta' possibbiltajiet ta' dekummissjonar li jimminimizzaw impatt ambjentali potenzjali. Isiru possibbli reazzjoni rapida/intervent rapidu jekk il-limiti stabbiliti x'aktarx li jinqabżu eż. fir-rigward tal-integrità tal-pipeline, il-kopertura tal-kejbil, l-istorbju, l-EMFs Ħidma fi ħdan il-leġiżlazzjoni internazzjonali, Ewropea u nazzjonali b'referenza għal gwida rilevanti eż. L-infrastruttura tal-enerġija tal-baħar hija waħda mill-ħafna użijiet li jikkompetu għal spazju fl-ibħra Ewropej. F'ħafna partijiet tad-dinja, il-kunflitti potenzjali li jirriżultaw qed jiġu identifikati permezz ta' proċess ta' Ppjanar Spazjali Marittimu (ISM). L-ISM qiegħed jintuża wkoll biex jittieħed approċċ aktar integrat u strateġiku għall-ippjanar fl-użu tal-ibħra tagħna f'setturi differenti, inklużi l-ħarsien tal-ambjent u l-konservazzjoni tan-natura. Ħolqien ta' aktar ċertezza għas-settur privat meta dan jippjana investimenti ġodda, ħafna drabi b'tul ta' ħajja ta' 30 sena; Identifikazzjoni tal-użijiet kompatibbli fi ħdan l-istess żona għall-iżvilupp; Tnaqqis ta' kunflitti fost użijiet inkompatibbli u bejn użijiet u n-natura; Proċess ta' permessi ssemplifikat; u Promozzjoni tal-użu effiċjenti tar-riżorsi u l-ispazju. Identifikazzjoni ta' żoni ta' importanza bijoloġika jew ekoloġika; Inkorporazzjoni ta' objettivi ta' bijodiversità u ekosistema fil-qalba tal-ippjanar u l-immaniġġjar spazjali marittimu, bl-applikazzjoni tal-approċċ favur l-ekosistema Allokazzjoni ta' spazju għall-bijodiversità u l-konservazzjoni tan-natura; anki ta' spazju għal enerġiji rinnovabbli għal raġunijiet ta' klima Provvediment ta' kuntest ta' ppjanar għal netwerk ta' żoni protetti tal-baħar; u Tnaqqis ta' impatti negattivi ta' użijiet mill-bniedem fuq ekosistemi tal-baħar abbażi ta' Valutazzjoni Ambjentali Strateġika (VAS) li tqis l-impatti kumulattivi Preservazzjoni tal-ispazju miftuħ vast tipiku tal-baħar biż-żamma ta' żoni kbar ħielsa minn użijiet tal-konkrit Opportunitajiet imtejba għall-parteċipazzjoni pubblika u amministrattiva, għal konsultazzjoni u kooperazzjoni transkonfinali; Identifikazzjoni tal-impatti ta' deċiżjonijiet dwar l-allokazzjoni ta' spazju tal-oċean għal ċertu użu (jew nuqqas ta' użu) għal komunitajiet u ekonomiji fuq l-art; Identifikazzjoni u protezzjoni mtejba ta' wirt kulturali; u Identifikazzjoni u preservazzjoni ta' valuri soċjali u spiritwali relatati mal-użu tal-oċean. L-ippjanar strateġiku għaż-żoni tal-baħar jinkludi; Żvilupp ta' attivitajiet marittimi sostenibbli u l-protezzjoni tal-ambjent tal-baħar abbażi ta' qafas komuni u implikazzjonijiet leġiżlattivi simili It-tnaqqis tar-riskju ta' kunflitti spazjali bejn l-espansjoni tal-użijiet marittimi, inkluż il-ħarsien tal-ambjent tal-baħar, b'tali mod li d-domandi soċjali u ekonomiċi fuq iż-żoni tal-baħar ikunu kompatibbli mas-salvagwardja tal-ambjent tal-baħar u l-funzjonijiet ekoloġiċi tiegħu. Appoġġ lill-implimentazzjoni tal-leġiżlazzjoni tal-UE eżistenti Approċċ komuni li jipprovdi lill-Istati Membri li japplikaw ISM b'opportunità li jikkondividu l-kompetenzi tagħhom ma' oħrajn. L-esperjenza wriet kemm-il darba li meta jitqiesu l-kunsiderazzjonijiet ambjentali fi stadju bikri fil-proċess tat-teħid ta' deċiżjonijiet, dan jista' jwassal biex jinstabu soluzzjonijiet meta jkun għad hemm għażla wiesgħa ta' possibbiltajiet disponibbli. Din trawwem ukoll proċess tat-teħid ta' deċiżjonijiet aktar miftuħ u immaġinattiv u fejn il-kobenefiċċji u s-soluzzjonijiet pożittivi għall-partijiet kollha ikunu aktar faċli biex jiġu identifikati u anqas ta' spiża jew ta' piż biex jiġu implimentati. Dan jista' jinkludi wkoll strateġiji u proċessi informali minn qabel jew b'mod parallel għall-proċeduri ta' ppjanar formali, bħall-Ġestjoni Integrata taż-Żona Kostali (ICZM), b'mod speċjali sabiex jitqiesu l-interazzjonijiet bejn l-art u l-baħar jew l-użu ta' matriċi għall-analiżi tas-sinifikanza ta' impatt. Jekk, min-naħa l-oħra, dan id-djalogu intersettorjali jitħalla għall-aħħar stadji tal-proċedura ta' permessi tal-Artikolu 6.3, il-firxa ta' soluzzjonijiet tidjiq ħafna u ssir anqas effettiva f'kuntest kumplessiv spazjali u settorjali (u aktar għalja biex tiġi implimentata) u hemm tendenza akbar li d-diskussjoni ssir polarizzata u b'aktar konfrontazzjoni. In-natura dejjem aktar transkonfinali ta' ħafna proġetti tal-enerġija tal-baħar hija raġuni oħra għaliex l-ippjanar strateġiku huwa ta' benefiċċju, li jiżgura approċċ konsistenti għal livell tal-proġett fejn huma involuti ħafna partijiet u oqfsa legali. L-ippjanar transkonfinali qiegħed jitwettaq ukoll fi ħdan is-settur tal-enerġija tal-baħar (eż. Inizjattiva ta' Grilja lil hinn mill-Kosta tal-Pajjiżi tal-Ibħra tat-Tramuntana) kif ukoll għall-utenti kollha tal-baħar (eż. BaltSeaPlan u l-proġett TPEA (Transboundary Planning in the European Atlantic) li jinvolvi lil Spanja, il-Portugall, l-Irlanda u r-Renju Unit). L-ippjanar tal-grilja għal parks eoliċi fuq il-baħar fl-EEZ Ġermaniża hija eżempju ta' applikazzjoni ta' approċċ speċifiku għas-settur, inkorporazzjoni ta' salvagwardji ambjentali bħala prinċipji ewlenin, u integrazzjoni ta' dan fi pjan spazjali multisettorjali. Approċċ simili iżda transfruntier u matul l-ippjanar tal-possibbiltajiet għal trażmissjoni u ġenerazzjoni jippermetti wkoll impatti kumulattivi fuq skala kbira li għandhom jiġu identifikati u indirizzati qabel il-kunsens. Il-Pjan Spazjali Ġermaniż jistabbilixxi linji gwida għall-iżvilupp spazjali, flimkien ma' miri u prinċipji għal funzjonijiet u użijiet tal-EEZ Ġermaniża skont l-Att Ġermaniż dwar l-Ippjanar Spazjali. Dan jinkludi dispożizzjonijiet għall-koordinazzjoni tat-tqegħid ta' pipelines u kejbils sottomarini ma' attivitajiet oħrajn bħal tbaħħir, sajd, u konservazzjoni tan-natura. Ġew iddeżinjati żoni prijoritarji għal tbaħħir, pipelines, u produzzjoni tal-enerġija mir-riħ fuq il-baħar u, fejn konsistenti mad-dritt internazzjonali; użijiet oħrajn ġew ipprojbiti f'dawn l-oqsma sakemm ma jkunux kompatibbli. Fiż-żoni tan-NATURA 2000, madankollu, it-turbini eoliċi mhumiex permessi. Fit-tranżizzjoni għall-baħar territorjali u għall-qsim tal-iskemi ta' separazzjoni tat-traffiku, il-kejbils sottomarini għat-trasport tal-enerġija ġġenerata fl-EEZ għandhom jingħataw rotta tul kurituri tal-kejbil iddeżinjati. Mal-istabbiliment tal-pjan twettqet VAS. Biex jiġu mminimizzati l-impatti negattivi fuq l-ambjent tal-baħar meta jitqiegħdu pipelines u kejbils, il-pjan jiddikjara li l-ħabitats sensittivi jenħtieġ li ma jinqasmux matul perjodi ta' vulnerabbiltà għolja ta' speċijiet partikolari. Ħsara għal jew qerda ta' sikek tar-ramel, skollijiet u żoni ta' komunitajiet tal-qiegħ ta' tħassib ta' konservazzjoni, li jikkostitwixxu ħabitat partikolarment sensittiv, għandhom jiġu evitati matul it-tqegħid u l-operazzjoni ta' pipelines u kejbils u għandhom jiġu segwiti l-aħjar prattiki ambjentali skont il-Konvenzjoni OSPAR. Il-pjan fittex li jrikkeb deżinjazzjoni għal żoni prijoritarji ta' pipeline u park eoliku. Konnessjonijiet tal-grilja fuq il-baħar għall-parks eoliċi huma ppjanati mill-Aġenzja Federali Marittima u Idrografika (BSH) skont l-Att Ġermaniż dwar l-Enerġija. Pjan tal-Grilja fuq il-Baħar bħala approċċ spazjali settorjali ilu fis-seħħ għall-Baħar tat-Tramuntana minn Marzu 2013 u qed jiġi żviluppat għall-Baħar Baltiku. Dan jidentifika parks eoliċi fuq il-baħar xieraq għal konnessjonijiet tal-grilja raggruppati, siti għal stazzjonijiet ta' konverżjoni, rotot għal konnessjonijiet tal-grilja, kejbils transfruntiera (interkonnetturi) u rotot għal konnessjonijiet trażversali possibbli bejn infrastrutturi tal-grilja. Il-prinċipji ta' ppjanar fid-dokument bħal raggruppament massimu ta' kejbils u evitar ta' rotot minn ġo siti tan-Natura 2000 huma mmirati lejn it-tnaqqis taż-żona meħtieġa għal infrastruttura tal-grilja u t-tnaqqis tal-impatti potenzjali fuq l-ambjent tal-baħar. Il-pjan, li huwa soġġett għal VAS, stabbilixxa l-kapaċità u t-twaqqit mistenni ta' konnessjonijiet tal-grilja fuq il-baħar li għandhom jinbnew matul l-aħħar 10 snin. Ir-regolamenti spazjali minn dawn il-pjanijiet se jiġu integrati f'ISM aġġornati għall-EEZs Ġermaniżi tal-Baħar tat-Tramuntana u l-Baħar Baltiku (BSH, 2012). Il-Ftehim dwar il-Konservazzjoni tal-Għasafar tal-Ilma Migratorji Afro-Ewrasjatiċi (AEWA). Bird Conservation International (ippubblikat online). Edison Electric Institute, APLIC, u l-Kummissjoni għall-Enerġija ta' California. Ayers, D. u Wallace, G., 1997. Disponibbli fuq: www.sciencedirect.com/science/article/pii/S0169534709002614 [Aċċessat fis-17 ta' Marzu 2012]. Bayne, E.M., Habib, L. u Boutin, S., 2008. Disponibbli fuq: www.ncbi.nlm.nih.gov/pubmed/18616740 [Aċċessat fis-26 ta' April 2012]. ADENEX-WWGBP, Berlin, il-Ġermanja. Cambridge, ir-Renju Unit: BirdLife International. BirdlifeInternational (2007) Position statement on birds and power lines. dokumenti ta' pożizzjoni adottati mill-Birdlife Birds and Habitats Directives Task Force www.birdlife.org/action/change/europe/habitat_directive/index.html Sit web tal-proġett LIFE+. bspb-redbreasts.org/?page_id=6 Sit web tal-proġett LIFE+. www.saveraptors.org Traduzzjoni mhux uffiċjali. Common Wadden Sea Secretariat, Trilateral Monitoring and Assessment Group, Wilhelmshaven, il-Ġermanja. Disponibbli fuq: www.sciencedirect.com/science/article/B6T8F-3S967BY-3/2/8d8547d6fd13b48bcdb40c1fe171482c [Aċċessat fl-20 ta' April 2012]. Disponibbli fuq: linkinghub.elsevier.com/retrieve/pii/S0169204608000509 [Aċċessat fis-27 ta' April 2012]. Disponibbli fuq: icesjms.oxfordjournals.org/content/53/6/1036.short [Aċċessat fis-27 ta' April 2012]. Disponibbli fuq: linkinghub.elsevier.com/retrieve/pii/0077757994900566 [Aċċessat fis-27 ta' April 2012]. Disponibbli fuq: onlinelibrary.wiley.com/doi/10.1046/j.1365-2656.2003.00775.x/full [Aċċessat fis-6 ta' April 2012]. Id-Direttorat Ġenerali għall-Politiki Interni. Id-Dipartiment Tematiku A. Politika Ekonomika u Xjentifika. Londra, ir-Renju Unit. Disponibbli fuq: www.entsoe.eu/nc/resources/grid-map/?sword_list[]=Kv Disponibbli fuq: www.50hertz.com/en/file/100304_EcoMOL_ShortReport_eng_final_med.pdf. Il-Kummissjoni Ewropea (2000) Managing Natura 2000 sites. Brussell, il-Belġju. Il-Kummissjoni Ewropea (2007) Dokument ta' gwida dwar l-Artikolu 6(4) tad-"Direttiva dwar il-Ħabitats" 92/43/KEE. Brussell, il-Belġju. Il-Kummissjoni Ewropea (2011) L-assigurazzjoni ta' ħajjitna, il-kapital naturali tagħna: strateġija tal-UE għall-bijodiversità sal-2020. Brussell, il-Belġju. Il-Kummissjoni Ewropea (2012) Natura 2000 network. Brussell, il-Belġju. Il-Kummissjoni Ewropea. Enerġija u Ambjent. Il-Kummissjoni Ewropea, 2000. Managing Natura 2000 sites - The provisions of Article 6 of the "Habitats" Directive 92/43/EEC, il-Lussemburgu: L-Uffiċċju għall-Pubblikazzjonijiet Uffiċjali tal-Komunitajiet Ewropej. Il-Kummissjoni Ewropea, 2001a. Il-Kummissjoni Ewropea, 2001b. Guidelines for the Assessment of Indirect and Cumulative Impacts as well as Impact Interactions, il-Lussemburgu: L-Uffiċċju għall-Pubblikazzjonijiet Uffiċjali tal-Komunitajiet Ewropej. Il-Kummissjoni Ewropea, 2007. Dokument ta' gwida dwar l-Artikolu 6(4) tad-"Direttiva dwar il-Ħabitats" 92/43/KEE - Kjarifika tal-kunċetti ta': soluzzjonijiet alternattivi, raġunijiet obbligatorji ta' interess pubbliku li jieħu l-preċedenza, miżuri kumpensatorji. koerenza globali, opinjoni tal-Kummissjoni: ec.europa.eu/environment/nature/natura2000/management/docs/art6/guidance_art6_4_mt.pdf. Il-Kummissjoni Ewropea, 2010. Komunikazzjoni mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni – Prijoritajiet tal-infrastruttura tal-enerġija għall-2020 u wara – Pjan dettaljat għal netwerk tal-enerġija Ewropew integrat, Il-Kummissjoni Ewropea, 2011a. Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – L-assigurazzjoni ta' ħajjitna, il-kapital naturali tagħna: strateġija tal-UE għall-bijodiversità sal-2020, COM(2011) 244 final, Il-Kummissjoni Ewropea, 2011b. Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Pjan Direzzjonali għall-Enerġija 2050 – COM(2011) 885 final, Il-Kummissjoni Ewropea, 2011c. Proposta għal REGOLAMENT TAL-PARLAMENT EWROPEW U TAL-KUNSILL dwar linji gwida għall-infrastruttura tal-enerġija trans-Ewropea u li jħassar id-Deċiżjoni Nru 1364/2006/KE /* COM/2011/0658 final - 2011/0300 (COD) */, L-Aġenzija Ewropea għall-Ambjent, 2010a. L-Aġenzija Ewropea għall-Ambjent, 2010b. L-Aġenzija Ewropea għall-Ambjent, l-2011. Fernie, K.J. u Reynolds, S.J., 2005. Disponibbli fuq: www.tandfonline.com/doi/abs/10.1080/10937400590909022 [Aċċessat fil-21 ta' Marzu 2012]. Barċellona, Spanja. Disponibbli fuq: linkinghub.elsevier.com/retrieve/pii/016788099400534L [Aċċessat fis-26 ta' April 2012]. Disponibbli fuq: doi.wiley.com/10.1002/(SICI)1099-0755(199905/06)9:3<255::AID-AQC346>3.0.CO;2-F [Aċċessat fit-2 ta' Mejju 2012]. Disponibbli fuq: linkinghub.elsevier.com/retrieve/pii/S0025326X00000461 [Aċċessat fis-27 ta' April 2012]. Goosem, M. u Marsh, H., 1997. Disponibbli fuq: www.publish.csiro.au/paper/WR96063 [Aċċessat fis-27 ta' April 2012]. Disponibbli fuq: www.tandfonline.com/doi/abs/10.1080/028275801300090627 [Aċċessat fis-26 ta' April 2012]. Bonn, il-Ġermanja. Pubblikazzjoni tal-Kunsill tal-Ewropa, Strasburgu. HABIB, L., BAYNE, E.M. u BOUTIN, S., 2006. Disponibbli fuq: doi.wiley.com/10.1111/j.1365-2664.2006.01234.x [Aċċessat fit-18 ta' April 2012]. Hirst, J.A. u Attrill, M.J., 2008. Disponibbli fuq: linkinghub.elsevier.com/retrieve/pii/S0272771408000929 [Aċċessat fit-2 ta' Mejju 2012]. Hovel, K.A. u Lipcius, R.N., 2001. Disponibbli fuq: www.esajournals.org/doi/abs/10.1890/0012-9658(2001)082[1814:HFIASL]2.0.CO;2 [Aċċessat fit-2 ta' Mejju 2012]. Hovel, K.A. u Lipcius, R.N., 2002. Disponibbli fuq: linkinghub.elsevier.com/retrieve/pii/S0022098102000436 [Aċċessat fit-2 ta' Mejju 2012]. Disponibbli fuq: linkinghub.elsevier.com/retrieve/pii/S0006320702002343 [Aċċessat fit-2 ta' Mejju 2012]. Disponibbli fuq: www.imo.org/ourwork/environment/ballastwatermanagement/Pages/Default.aspx [Aċċessat fit-13 ta' April 2012]. Jackson, M.J. u James, R., 1979. Disponibbli fuq: www.mendeley.com/research/influence-bait-digging-cockle-cerastodermaedule-populations-north-norfolk-england-uk-13/ [Aċċessat fil-11 ta' April 2012]. Johnson, M. u Heck KL, J., 2006. Disponibbli fuq: www.int-res.com/abstracts/meps/v306/p233-246/ [Aċċessat fit-2 ta' Mejju 2012]. Disponibbli fuq: www.springerlink.com/index/10.1007/BF01606105 [Aċċessat fis-27 ta' April 2012]. Ko, J.-Y. u Day, J.W., 2004. Disponibbli fuq: linkinghub.elsevier.com/retrieve/pii/S0964569104000973 [Aċċessat fit-13 ta' April 2012]. Livsmiljö i kraftledningsgatan, Disponibbli fuq: scholar.google.fr/scholar?hl=fr&q="Livsmiljö+i+Kraftledningsgatan"&btnG=Rechercher&lr=&as_ylo=&as_vis=0#0 [Aċċessat fit-30 ta' April 2012]. Disponibbli fuq: www.springerlink.com/index/cu76l5guk3u28106.pdf [Aċċessat fl-20 ta' Marzu 2012]. Disponibbli fuq: www.sciencedirect.com/science/article/pii/S0272771401908984 [Aċċessat fid-9 ta' Marzu 2012]. Disponibbli fuq: www.ncbi.nlm.nih.gov/pubmed/12402095 [Aċċessat fis-17 ta' April 2012]. Disponibbli fuq: scholar.google.fr/scholar?hl=fr&q=Problem+Kabelwärme?&btnG=Rechercher&lr=&as_ylo=&as_vis=0#0 [Aċċessat fit-13 ta' April 2012]. Nedwell, J., Langworthy, J. u Howell, D., 2003. Disponibbli fuq: www.springerlink.com/index/3357H23G15537M77.pdf [Aċċessat fil-11 ta' April 2012]. Il-Kummissjoni OSPAR, 2008. Il-Kummissjoni OSPAR. Bonn, il-Ġermanja. Disponibbli fuq: www.cms.int/bodies/COP/cop10/docs_and_inf_docs/inf_38_electrocution_review.pdf. CMS Technical Series No. XX, AEWA Technical Series, Bonn, il-Ġermanja. Wisconsin, l-Istati Uniti. Reed, B. u Hovel, K., 2006. Disponibbli fuq: www.int-res.com/abstracts/meps/v326/p133-143/ [Aċċessat fit-2 ta' Mejju 2012]. Ġunju 2013. Disponibbli fuq: www.springerlink.com/index/10.1007/BF02465629 [Aċċessat fl-24 ta' April 2012]. Disponibbli fuq: onlinelibrary.wiley.com/doi/10.1046/j.1523-1739.1994.08041109.x/abstract [Aċċessat fit-30 ta' April 2012]. Disponibbli fuq: www.sciencedirect.com/science/article/pii/S0160412011002704 [Aċċessat fis-16 ta' April 2012]. Disponibbli fuq: linkinghub.elsevier.com/retrieve/pii/S0006320705000467 [Aċċessat fis-17 ta' Marzu 2012]. Disponibbli fuq: www.ncbi.nlm.nih.gov/pubmed/22532583 [Aċċessat fis-27 ta' April 2012]. Disponibbli fuq: www.ncbi.nlm.nih.gov/pubmed/17784917 [Aċċessat fl-4 ta' Marzu 2012]. Rapport mill-Inizjattiva tal-Istati Membri EEGI: A pathway towards functional projects for distribution grids. Disponibbli fuq: ro.uow.edu.au/theses/691/ [Aċċessat fit-23 ta' Frar 2012]. Disponibbli fuq: onlinelibrary.wiley.com/doi/10.1111/j.1365-2664.2011.02041.x/full [Aċċessat fid-29 ta' Marzu 2012]. Swannell, R.P., Lee, K. u McDonagh, M., 1996. Disponibbli fuq: www.pubmedcentral.nih.gov/articlerender.fcgi?artid=239447&tool=pmcentrez&rendertype=abstract [Aċċessat fis-6 ta' Lulju 2012]. Swanson, C. u Isaji, T., 2006. Cambridge, ir-Renju Unit: BirdLife International (BirdLife Conservation Series no. 6). Bergen, in-Norveġja. Disponibbli fuq: www.springerlink.com/openurl.asp?genre=article&id=doi:10.1007/s002540050217 [Aċċessat fis-27 ta' April 2012]. Il-Kummissjoni Ewropea.. ec.europa.eu/environment/eia/eia-support.htm Williams, R.J. u Bradstock, R.A., 2008. Disponibbli fuq: www.publish.csiro.au/?paper=WF07155 [Aċċessat fil-25 ta' April 2012]. Disponibbli fuq: www.ncbi.nlm.nih.gov/pubmed/21571353 [Aċċessat fis-26 ta' April 2012]. Cambridge, ir-Renju Unit: BirdLife International; u Kempton, PA, ir-Renju Unit: Hawk Mountain Sanctuary (Birdlife Conservation Series, Vol. Disponibbli fuq: www.springerlink.com/index/10.1007/s10980-011-9695-y [Aċċessat fit-13 ta' Marzu 2012]. Din it-taqsima tiddeskrivi eżempji fost oħrajn ta' leġiżlazzjoni nazzjonali dwar l-impatti fuq il-bijodiversità tal-faċilitajiet tat-trażmissjoni tal-enerġija. L-Artikolu 41 tal-Liġi Ġermaniża dwar il-Protezzjoni tan-Natura u l-Konservazzjoni tal-Pajsaġġ (Gesetz über Naturschutz und Landschaftspflege), tindika li l-arbli u l-komponenti tekniċi tal-kejbils b'vultaġġ medju li għandhom jinbnew iridu jiġu ddisinjati biex jipproteġu lill-għasafar mix-xokk elettriku. Għall-kejbils b'vultaġġ medju eżistenti b'riskju għoli għall-għasafar, iridu jittieħdu l-miżuri meħtieġa sal-31 ta' Diċembru 2012 biex jipproteġu lill-għasafar mix-xokk elettriku. Skont il-liġi Slovakka, l-Artikolu §4 tal-Att Nru 543/2002 Coll. dwar il-Protezzjoni tan-Natura u l-Pajsaġġ jiddikjara (kif emendat): "kull min jibni jew iwettaq kostruzzjoni mill-ġdid skedata ta' linji tal-elettriku fl-ajru huwa obbligat juża soluzzjonijiet tekniċi li jipprevjenu l-qtil tal-għasafar" u "jekk il-qtil tal-għasafar fuq linji tal-elettriku jew faċilitajiet tat-telekomunikazzjoni jkun jista' jiġi vverifikat, il-korp għall-protezzjoni tan-natura jista' jiddeċiedi li amministratur ta' linji tal-elettriku jew faċilitajiet tat-telekomunikazzjoni jkollu jadotta miżuri biex jipprevjeni l-qtil tal-għasafar". L-uffiċċji ambjentali distrettwali jew reġjonali jagħtu l-opinjoni tagħhom għal kull deċiżjoni territorjali jew permess għall-bini (inklużi dawk dwar l-infrastruttura tal-elettriku). Fl-2007, tħejjiet gwida biex tiġi eliminata l-mortalità tal-għasafar fuq infrastruttura tal-elettriku. Din fiha t-transunt ta' għodod legali, id-deskrizzjoni ta' soluzzjonijiet tekniċi xierqa, kemm għal siti muntanjużi kif ukoll dawk fuq pjanura, u suġġerimenti għal aktar soluzzjonijiet (bħal laqgħat legalment vinkolanti mal-kumpaniji tal-enerġija qabel ma tittieħed id-deċiżjoni). Diversi Stati Membri qegħdin jimplimentaw ukoll ir-rakkomandazzjoni Nru 110 tal-Konvenzjoni ta' Bern bl-adozzjoni fil-leġiżlazzjoni nazzjonali tal-istandards tekniċi għas-sikurezza tal-linji elettriċi, għall-ippjanar u għall-miżuri kontra l-kolliżjoni. Din it-taqsima tiddeskrivi eżempji fost oħrajn ta' ftehimiet volontarji dwar l-impatti fuq il-bijodiversità tal-faċilitajiet tat-trażmissjoni tal-enerġija. Diversi NGOs, TSOs u sostenituri Ewropej iffirmaw din id-dikjarazzjoni fl-10 ta' Novembru 2011. L-objettiv prinċipali tagħha huwa li tipprovdi qafas miftiehem ta' prinċipji ta' gwida għall-partijiet ikkonċernati fl-isforzi tagħhom biex jimminimizzaw l-impatti negattivi fuq l-ambjent naturali (bijodiversità u ekosistemi) li jistgħu jinħolqu fl-iżvilupp ta' faċilitajiet tat-trażmissjoni tal-elettriku (kemm fuq kif ukoll taħt il-linji). Id-dikjarazzjoni tinkludi prinċipji globali, prinċipji għal ippjanar strateġiku (inkluż allinjament fuq il-ħtieġa għal kunsiderazzjoni ta' tħassib ambjentali fl-aktar stadji bikrija (il-prinċipju 4.1.1), l-użu ta' għodod ta' mmappjar spazjali (4.1.4), eċċ.), u prinċipji għall-ippjanar tal-proġett u t-tnaqqis tal-impatti ta' linji elettriċi eżistenti. Din hija kollaborazzjoni ta' NGOs u TSOs minn madwar l-Ewropa. Aħna nippromwovu żvilupp tal-grilja trasparenti u ambjentalment sensittiv biex jippermetti aktar tkabbir kostanti ta' enerġija rinnovabbli u t-tranżizzjoni tal-enerġija. Membri ta' RGI joriġinaw minn diversi pajjiżi Ewropej, li jikkonsistu minn TSOs mill-Belġju (Elia), Franza (RTE), il-Ġermanja (50Hertz u TenneT), l-Italja (Terna), in-Netherlands (TenneT), Spanja (Red Eléctrica), l-Iżvizzera (Swissgrid) u n-Norveġja (Statnett), Spain (REE); u NGOs bħal WWF International, BirdLife Europe, Fundación Renovables, Germanwatch, Legambiente, the Royal Society for the Protection of Birds (RSPB), Climate Action Network (CAN) Europe u Natuur&Milieu. RGI tnediet f'Lulju 2009. Fis-26 ta' Frar 2008, is-Soċjeta Ornitoloġika u tal-Konservazzjoni tan-Natura Ungeriża (MME / BirdLife Hungary) iffirmat dan il-ftehim mal-Ministeru għall-Ambjent u l-Ilma, u l-kumpaniji tal-elettriku rilevanti fl-Ungerija, biex tipprovdi soluzzjoni fit-tul għall-problema tax-xokk elettriku tal-għasafar. Skont dan il-ftehim, MME pproduċiet mappa fl-2008 b'żoni prijoritarji ta' kunflitt bejn linji elettriċi u popolazzjonijiet tal-għasafar fl-Ungerija. Il-kumpaniji tal-elettriku wiegħdu trasformazzjoni "favur l-għasafar" tal-linji elettriċi perikolużi kollha fl-Ungerija sal-2020, u l-użu ta' metodi ta' ġestjoni "favur l-għasafar" għal-linji elettriċi mibnija ġodda. F'kooperazzjoni bejn il-kumpaniji tal-elettriku u l-esperti fil-konservazzjoni, il-linji gwida għall-aħjar teknoloġija disponibbli assoċjata jiġu aġġornati b'mod kostanti u soluzzjonijiet ġodda jiġu ttestjati fuq il-post. Din id-dikjarazzjoni ġiet adottata mill-konferenza reċenti "Power lines and bird mortality in Europe" (Budapest, 13 ta' April 2011). Din il-konferenza kienet koorganizzata minn MME/BirdLife Hungary, il-Ministeru għall-Iżvilupp Rurali tal-Ungerija u BirdLife Europe. Għaliha attendew partijiet ikkonċernati minn pajjiżi Ewropej u tal-Asja Ċentrali, il-Kummissjoni Ewropea, UNEP-AEWA, kumpaniji, esperti, negozji u NGOs tal-enerġija u tal-utilitajiet. Id-dikjarazzjoni stiednet lill-partijiet interessati jwettqu b'mod konġunt programm ta' azzjonijiet ta' segwitu li jwasslu għal minimizzazzjoni effettiva tal-mortalità tal-għasafar indotta mil-linji elettriċi madwar il-kontinent Ewropew u lil hinn minnu. Fl-2009, il-Kumpanija tal-Elettriku tas-Slovakkja tal-Lvant ħarġet standard tekniku intern imsejjaħ: "Kostruzzjoni u emenda ta' linji elettriċi ta' 22 kV tal-ajru fir-rigward tal-protezzjoni tal-għasafar." Hekk kif kumpaniji tal-enerġija ewlenin bdew jirrikonoxxu l-valur tal-integrazzjoni tal-konservazzjoni tal-bijodiversità fi żvilupp taż-żejt u l-gass upstream, diversi minnhom ingħaqdu ma' organizzazzjonijiet ta' konservazzjoni ewlenin biex jiżviluppaw u jippromwovu prattiki ta' konservazzjoni tal-bijodiversità għall-ilħuq ta' dan l-għan. Is-sħubija tagħhom, l-Inizjattiva dwar l-Enerġija u l-Bijodiversità (EBI), li bdiet fl-2001 u waqfet fl-2007 ipproduċiet linji gwida, għodod u mudelli prattiċi biex titjieb il-prestazzjoni ambjentali tal-operazzjonijiet tal-enerġija, tiġi mminimizzata l-ħsara għall-bijodiversità, u jiġu mmassimizzati l-opportunitajiet għall-konservazzjoni kull fejn jiġu żviluppati riżorsi taż-żejt u tal-gass. Life+ huwa strument finanzjarju tal-UE li jappoġġa proġetti ambjentali u ta' konservazzjoni tan-natura. Diversi proġetti tal-LIFE+ immiraw impatti tal-infrastrutturi tal-elettriku fuq l-għasafar, u f'ħafna pjanijiet li jipproteġu l-għasafar, ġew inklużi dispożizzjonijiet dwar il-linji tal-elettriku. It-Tabella ta' hawn taħt tippreżenta ħarsa ġenerali mhux eżawrjenti ta' dawn il-proġetti mis-sena 2000. L-għan kumplessiv tal-proġett kien li tiġi implimentata strateġija, imfassla mill-gvern ta' Aragón, għall-adattament tan-netwerk tal-linji elettriċi fl-ajru għall-ħtiġijiet ta' konservazzjoni ta' 16-il ŻPS fir-reġjun. Il-proġett jimplimenta l-istrateġija mfassla mill-Gvern Reġjonali ta' Murcia għall-korrezzjoni tal-kejbils fl-ajru għall-ħtiġijiet ta' konservazzjoni ta' 5 ŻPS tan-netwerk reġjonali Natura 2000. L-għan tal-proġett għall-Bijodiversità ta' ELIA huwa li jiġu żviluppati tekniki innovattivi għall-ħolqien u ż-żamma ta' kurituri taħt il-linji fl-ajru, li jippermettu l-massimizzazzjoni tal-benefiċċji potenzjali tagħhom għall-bijodiversità. L-għan tal-proġett huwa li juri kombinazzjoni ġdida ta' linja b'vultaġġ għoli u struttura għolja għall-wajers tal-elettriku li temetti qawwiet tal-kamp manjetiku ferm aktar baxxi, u b'hekk jonqsu l-impatti negattivi fuq is-saħħa u l-ambjent. L-għan prinċipali ta' dan il-proġett għan-Natura ta' LIFE kien li jitnaqqas u jiġi eliminat ir-riskju ta' kolliżjoni u xokk elettriku tal-għasafar f'20 żona identifikati bħala riskjużi, li kien jinvolvi total ta' madwar 91 km ta' linji elettriċi. Il-Kampanja Ewropea dwar in-Negozju u l-Bijodiversità tnediet minn konsorzju ta' NGOs u kumpaniji Ewropej immexxija u kkoordinati mill-Fond Globali għan-Natura sabiex jissaħħaħ l-impenn tas-settur privat għall-bijodiversità u s-servizzi tal-ekosistema. Il-kampanja hija appoġġata mill-Programm LIFE+ tal-Unjoni Ewropea. Qed jiġu żviluppati inizjattivi dwar in-Negozju u l-Bijodiversità f'ħafna partijiet tad-dinja u dawn qed jiġu mnedija minn atturi differenti, kemm jekk organizzazzjonijiet mhux kummerċjali jew negozji u l-assoċjazzjonijiet tal-impriżi nfushom. L-Inizjattiva Portugiża dwar in-Negozju u l-Bijodiversità tfittex li tippromwovi, permezz ta' ftehimiet volontarji għal perjodu twil, bażi komuni għal kollaborazzjoni bejn dawn iż-żewġ sistemi distinti: in-negozju u l-bijodiversità, li tippromwovi l-introduzzjoni ta' strateġiji u politiki ta' kumpaniji dwar il-bijodiversità. B'mod partikolari, ġew żviluppati gwidi dwar l-impatti fuq il-bijodiversità tal-faċilitajiet tat-trażmissjoni tal-enerġija fost l-awtorità Portugiża (ICNB, l-Istitut għall-Konservazzjoni tan-Natura u l-Bijodiversità) u t-TSO u d-DSO Portuġiżi. L-Organizzazzjoni tal-Istat għan-Natura tar-Repubblika Slovakka (korp espert tal-Ministeru għall-Ambjent) tikkoopera ma' tliet kumpaniji prinċipali tad-distribuzzjoni tal-elettriku (li joperaw fil-Lvant, fiċ-Ċentru u fil-Punent tas-Slovakkja. Din il-kooperazzjoni, appoġġata mill-NGOs ornitoloġiċi, issaħħet minn diversi proġetti tal-LIFE. Din tvarja mill-ftehim bil-miktub għall-istrateġija biex jiġi eliminat theddid tal-linji elettriċi ta' 22 kV għall-għasafar. L-istabbiliment ta' pjanijiet annwali, l-identifikazzjoni pass pass ta' taqsimiet ta' "prijorità", il-kooperazzjoni fil-metodoloġija - il-promozzjoni u l-ittestjar ta' miżuri ta' mitigazzjoni huma wħud mir-riżultati ta' kooperazzjoni fit-tul li ssaħħu permezz ta' diversi proġetti tal-LIFE. L-Unjoni Ewropea u l-Istati Membri tagħha, kif ukoll ħafna mill-pajjiżi Ewropej l-oħrajn huma partijiet kontraenti għal diversi Konvenzjonijiet u Ftehimiet ambjentali internazzjonali rilevanti. B'hekk, l-oqfsa legali Ewropej u nazzjonali dwar il-konservazzjoni tan-natura u l-bijodiversità jridu jqisu bis-sħiħ l-impenji li saru skont dawn il-Konvenzjonijiet u l-Ftehimiet ukoll. Din wessgħet l-ambitu tal-konservazzjoni tal-bijodiversità minn speċijiet u ħabitats għall-użu sostenibbli ta' riżorsi bijoloġiċi għall-benefiċċju tal-umanità. Sa issa, hemm 193 pajjiż parti għall-konvenzjoni. Is-CMS, jew il-"Konvenzjoni ta' Bonn", timmira li tippreserva l-ispeċijiet migratorji tul il-medda naturali tagħhom. Din daħlet fis-seħħ fl-1983 u sa issa ġiet iffirmata minn 116-il parti. Diversi riżoluzzjonijiet, rakkomandazzjonijiet u ftehimiet iffirmati skont din il-Konvenzjoni huma rilevanti għall-ġestjoni ta' kunflitti bejn annimali migratorji u infrastrutturi tal-enerġija, b'mod partikolari linji elettriċi fl-ajru: Il-Pjan ta' Azzjoni jipproponi l-erba' Attivitajiet li ġejjin dwar il-linji elettriċi u t-tajr tal-priża: 1.4 Rieżami tal-leġiżlazzjoni rilevanti u teħid ta' passi fejn possibbli biex jiġi żgurat li din teħtieġ li l-linji elettriċi l-ġodda kollha jiġu ddisinjati biex jevitaw xokk elettriku tal-għasafar tal-priża. 2.3 Twettiq ta' analiżi tar-riskju f'siti importanti (inklużi dawk elenkati fit-Tabella 3 tar-Raptors MoU) biex jiġu identifikati u indirizzati kawżi effettivi jew potenzjali ta' mortalità inċidentali sinifikanti minn kawżi umani (inklużi nirien, tqegħid ta' veleni, użu ta' pestiċidi, linji elettriċi, turbini eoliċi). 3.2 Fejn fattibbli, teħid ta' azzjonijiet neċessarji biex jiġi żgurat li l-linji elettriċi eżistenti li joħolqu l-akbar riskju għall-għasafar tal-priża jiġu mmodifikati biex jevitaw xokk elettriku tal-għasafar tal-priża. 5.5 Monitoraġġ tal-impatti tal-linji elettriċi u l-parks eoliċi fuq l-għasafar tal-priża, inkluż permezz ta' analiżi ta' data eżistenti bħal data taċ-ċrieket tal-għasafar. Fl-aħħar tal-2010, is-Segretarjat tal-UNEP/AEWA, anki f'isem il-Konvenzjoni dwar l-Ispeċijiet Migratorji (CMS) u l-MtQ tas-CMS dwar l-Għasafar tal-Priża, ikkummissjona t-tħejjija tar-rieżami u tal-linji gwida lil konsorzju internazzjonali ta' organizzazzjonijiet esperti. Dawn il-linji gwida joffru diversi approċċi tekniċi u leġiżlattivi għall-evitar jew għall-mitigazzjoni tal-impatt ta' xokk elettriku u kolliżjoni ta' għasafar tal-passa madwar ir-reġjun Afro-Ewrasjatiku kif ukoll suġġerimenti għall-valutazzjoni u l-monitoraġġ tal-effettività ta' miżuri ta' mitigazzjoni u preventivi. Wara konsultazzjonijiet formali, il-5 Laqgħa tal-Partijiet adottat dawn il-linji gwida bħala Linji Gwida ta' Konservazzjoni fis-sens tal-Artikolu IV tal-Ftehim (abbozz ta' Riżoluzzjoni AEWA/MOP5 DR10 Reviżjoni u Adozzjoni tal-Linji Gwida ta' Konservazzjoni). L-Unjoni Ewropea hija Parti għall-Ftehim bħal ħafna mill-Istati Membri. Il-Linji Gwida jassistu lill-Partijiet fl-implimentazzjoni tal-obbligi tagħhom skont il-Ftehim. Il-"Konvenzjoni ta' Ramsar" hija trattat intergovernattiv li jipprovdi qafas għal azzjoni nazzjonali u kooperazzjoni internazzjonali għall-konservazzjoni u l-użu għaqli ta' artijiet mistagħdra. Dan ġie adottat fl-1971 u emendat fl-1982 u l-1987. Sa issa hemm 160 parti u żdiedu 2006 siti madwar id-dinja għal-lista ta' "Ramsar" ta' artijiet mistagħdra ta' importanza internazzjonali. Il-Konvenzjoni ma tipprevedix ratifika minn korpi supranazzjonali bħall-Unjoni Ewropea iżda l-Istati Membri kollha tal-UE huma partijiet kontraenti. L-OSPAR tiggwida kooperazzjoni internazzjonali fuq firxa ta' kwistjonijiet li jinkludu l-konservazzjoni ta' bijodiversità u ekosistemi tal-baħar, l-impatt tal-ewtrofikazzjoni u s-sustanzi perikolużi, u l-monitoraġġ u l-valutazzjoni. Din tnediet fl-1992, wara l-fużjoni tal-Konvenzjonijiet preċedenti ta' Oslo u ta' Pariġi (mill-1972 u l-1974). Diversi studji tal-impatt potenzjali ta' infrastruttura tal-enerġija fuq l-ambjent tal-baħar tnedew taħt l-awspiċji ta' din il-Konvenzjoni. HELCOM, jew il-"Konvenzjoni ta' Helsinki", tkopri l-baċir tal-Baħar Baltiku flimkien mal-passaġġi fuq l-ilma intern kollha fiż-żona ta' qbid tiegħu. Din ġiet adottata fl-1980 u riveduta fl-1992. Il-pajjiżi kollha madwar il-Baħar Baltiku flimkien mal-UE huma partijiet kontraenti. Il-"Konvenzjoni ta' Barċellona" timmira primarjament li tirregola u tnaqqas l-impatt negattiv tat-tipi kollha ta' sustanzi niġġiesa fil-baċir tal-Mediterran. Din ġiet stabbilita fl-1976 u ġiet emendata l-aħħar fl-1995. Ħafna pajjiżi li jmissu mal-baħar iffirmawha. L-Inizjattiva ta' Grid lil hinn mill-Kosta tal-Pajjiżi tal-Ibħra tat-Tramuntana hija ftehim bejn il-pajjiżi tal-Ibħra tat-Tramuntana dwar l-iżvilupp ta' grilji fuq il-baħar, b'mod partikolari bl-objettiv "li jiġi ffaċilitat żvilupp strateġiku, kkoordinat u kost-effettiv ta' grids offshore u onshore". IUCN= Kategoriji tal-Lista Ħamra Globali (IUCN, 2012) VUL= Vulnerabbli NT= Kważi mhedda (Near threatened) 0= l-ebda inċident irrapportat jew probabbli I= inċidenti rrapportati, iżda l-ebda theddida evidenti għall-popolazzjoni tal-għasafar II= ħafna każwalitajiet fuq livell reġjonali jew lokali, iżda mingħajr impatt sinifikanti fuq il-popolazzjoni kumplessiva tal-ispeċijiet III= l-inċidenti huma fattur ewlieni tal-mortalità; li thedded speċijiet bl-estinzjoni, reġjonalment jew fuq skala akbar. imħejjija għall-agrikoltura, il-forestrija, is-sajd, l-enerġija, l-industrija, it-trasport, l-immaniġġjar tal-iskart, il-ġestjoni tal-ilma, it-telekomunikazzjonijiet, it-turiżmu, l-ippjanar ta' belt żgħira jew pajjiż jew l-użu tal-art u li jistabbilixxu l-qafas għall-kunsens futur għall-iżvilupp tal-proġetti elenkati fl-Annessi I u II tad-Direttiva dwar il-VIA, jew li, fid-dawl tal-effett probabbli fuq is-siti, ġew iddeterminati li jeħtieġu valutazzjoni skont l-Artikolu 6 jew 7 tad-Direttiva 92/43/KEE.